cheque thah Adheeb aai havaalukuranee Raees Yaameenge engevumah, ekan kuriah gendhan bandaaranaibu dhennevi: Ziyath\nރައީސް ޔާމީން (ކ) އަދި އަނިލް.-- ފޮޓޯ: ރައީސް އޮފީސް\nޗެކްތައް އަދީބާ ހަވާލުކުރަނީ ރައީސް ޔާމީންގެ އެންގެވުމަށް، އެކަން ކުރިއަށް ގެންދަން ބަނޑާރަނައިބު ދެންނެވި: ޒިއަތު\nއެމްއެމްޕީއާރުސީ މެދުވެރިކޮށް ދައުލަތަށް ލިބެންޖެހޭ އެތައް މިލިޔަން ޑޮލަރެއްގެ ޗެކްތައް ކުރީގެ ނައިބު ރައީސް އަހުމަދު އަދީބު އާ ހަވާލުކުރުމަށް ރައީސް އަބްދުﷲ ޔާމީން އެންގެވި ކަމަށާއި އަދި އެކަމަކީ ރައީސް ޔާމީންގެ އެންގެވުމަށް ކުރިއަށްދާ ކަމަށް ވުމުން އެ ގޮތަށް ކުރިއަށް ގެންދިއުމަށް ކުރީގެ ބަންޑާރަނައިބު މުހައްމަދު އަނިލް ވިދާޅުވި ކަމަށް އެމްއެމްޕީއާރުސީގެ ކުރީގެ މެނޭޖިން ޑިރެކްޓަރަކަށް ހުންނެވި އަބްދުﷲ ޒިޔަތު މިއަދު ވިދާޅުވެއްޖެ އެވެ.\nޒިޔަތު އެހެން ވިދާޅުވީ ރައީސް ޔާމީނުގެ މައްޗަށް އުފުލާފައިވާ މަނީލޯންޑަރިންގެ މައްސަލާގައި އެމަނިކުފާނާއި ދެކޮޅަށް މިއަދު ކްރިމިނަލް ކޯޓުގައި ހެކިބަސް ދެއްވުމުގެ ތެރޭގައި ރައީސް ޔާމީން ކުރެއްވި ސުވާލެއްގެ ޖަވާބުގަ އެވެ. އެގޮތުން ރައީސް ޔާމީން އަންގައިގެން ކަމަށް ބުނެ ގާނޫނާ ހިލާފު އެހާ ބޮޑު ކަމެއް ކުރި އިރު، ބަންޑާރަނައިބު ނުވަތަ އޮޑިޓާ ޖެނަރަލްގެ ލަފައެއް ހޯދިންތޯ ރައީސް ޔާމީން ޒިޔަތާ ސުވާލު ކުރި އެވެ.\nރައީސް ޔާމީނުގެ ސުވާލާ ގުޅިގެން ޒިޔަތު ވިދާޅުވީ ބަންޑާރަނައިބުގެ ލަފާ ހޯދި ކަމަށާއި، ނަމަވެސް އެކަމާއި ގުޅިގެން އޮޑިޓާ ޖެނަރަލްގެ ލަފާ ހޯދާފައި ނުވާނެ ކަމަށެވެ.\nރައީސް ޔާމީން: "ރައީސް ޔާމީން އަންގައިގެން މިހާބޮޑު ގާނޫނާ ހިލާފު ކަމެއް ކުރާއިރު ބަންޑާރަނައިބު ކީކޭތޯ ވިދާޅުވީ އެއަށް؟"\nޒިޔަތު: "ބަންޑާރަނައިބު ވިދާޅުވީ ތިއީ ރައީސް ވިދާޅުވެގެން ކުރިއަށް ގެންދާ ކަމެކޭ، ތިކަން ކުރިއަށް ގެންދެވުމަށް،"\nޒިޔަތުގެ ޖަވާބާއި އެކު ބަންޑާރަނައިބު އެ ލަފާ ދެއްވީ ލިޔުމުންތޯ ރައީސް ޔާމީން ސުވާލު ކުރެއްވުމުން ޒިޔަތު ވިދާޅުވީ އެއީ ބައްދަލުވުމެއްގެ ތެރެއިން ދެއްވި ލަފައެއް ކަމަށާއި، ލިޔުމުން އެކަން އަންގާފައި ނުވާ ކަމަށެވެ. އެއާ އެކު ރައީސް ޔާމީން ވަނީ ބަންޑާނަ ނައިބަކީ "ފިންގާޕްރިން ޖައްސަވައިގެން ވަންނަވާ ފޭބުޅުންގެ ތެރެއިން ބޭފުޅެއްތޯ" ސުވާލު ކުރެއްވުމުން ޒިޔަތު ވަނީ އެއީ އޭގެ ތެރެއިން ބޭފުޅެއް ކަމަށް ވިދާޅުވެފަ އެވެ.\nރައީސް ޔާމީން އެހެން ވިދާޅުވި އިރު، އެމްއެމްޕީއާރުސީގެ ޒިޔަތުގެ ކޮޓަރި އަށް ކުރީގެ ނައިބު ރައީސް އަހުމަދު އަދީބުގެ ފިންގާޕްރިންޓް ޖަހައިގެން، ޒިޔަތު އެ ތަނުގައި ނެތް ނަމަވެސް ވަދެވޭނެ ކަމަށް ޝަރީއަތުގައި ޒިޔަތު ވިދާޅުވި އެވެ.\nބަންޑާރަ ނައިބު އަނިލް ކްރިމިނަލް ކޯޓް އެމްއެމްޕީއާރުސީ އަހުމަދު އަދީބު ރައީސް ޔާމީން\nޔާމީން ހުރިހާކަމެއް މީހުންލައްވާ ކުރުވާފަ ހީކުރީ މި ދުނިޔޭގައި ތިބީ މުޅިން ބޯގޯސް ތަންދޮރު ނުދަންނަ ޖާހިލުން ކަމުގައެވެ. މައްސަލަ އަދީބާއި ހިސާބުން ނިންމާލެވިދާނެކަމަށެވެ. ޑރ އަފްރާޝީމް ގެ މައްސަލަ ހުމާމް އާއި ހިސާބުން ނިންމަަާލާފަ ޔާމިީން ރަޝީދުގެ މައްސަލަ6އެއްކަ ޕާޓެޭ އިންގެ ބޮލަށް ކަނޑާލަަފަ ފައިސާ އާއިގެން ބެޗިދާނެ ކަމަށެވެ. މިހާރު އެއްމެން ތިބީހޭލައެވެ.


Covid-19 aa gulhigen kurevey masakkai thakugai Fenaka ge baiveri...\nފަރުކޮޅު އައިސޮލޭޝަން ފެސިލިޓީގެ މަސައްކަތުގައި ބައިވެރިވެފައިވޭ\nހުޅުމާލޭގައި ސަރުކާރުން ޤާއިމުކުރާ މެޑިކަލް ފެސިލިޓީގެ މަސައްކަތުގައި ބައިވެރިވަމުންދޭ\nކ ވިލިވަރާއި އއ ވެލިދޫ ކަރަންޓީން ފެސިލިޓީތަކުގައި ހަރަކާތްތެރިވަމުންދޭ\nކ. މާލެ |3އޭޕްރިލް 2020 | ހުކުރު 14:44 | 14,915\nފަރުކޮޅު އައިސޮލޭޝަން ފެސިލިޓީގެ މަސައްކަތްތައް ކުރަނީ - ފެނަކަ ކޯޕަރޭޝަން\nކޮވިޑް-19 އާއި ގުޅިގެން ސަރުކާރުގެ އެކި މުއައްސަސާތަކާއި އިދާރާތަކުން ކެނޑިނޭޅި މަސައްކަތް ކުރަމުންދާއިރު، އެ މަސައްކަތްތަކުގައި އެކި ސަފުގައި ހަރަކާތްތެރިވާ ފަރާތްތައް އެބަތިއްބެވެ. އެކަންކަމުގެ ސިޔާސަތުތައް ބައްޓަން ކުރުމުން ފެށިގެންގޮސް، ޚިދުމަތްތައް ފޯރުކޮށްދިނުމުގައި ކުރަންޖެހޭ އަމަލީ މަސައްކަތްތަކުގައިވެސް ސަރުކާރުގެ ހުރިހާ އިދާރާތަކާއި ދައުލަތުގެ ބާރުތަކުގެ ބައިވެރިވުން ބޮޑެވެ. އެގޮތުން ކޮވިޑް-19 އާއި ގުޅިގެން ކުރަމުންދާ މަސައްކަތްތަކުގައި ސަރުކާރުގެ ކުންފުންޏެއް ކަމަށްވާ ފެނަކަ ކޯޕަރޭޝަންއިންވެސް މިދަނީ އަމަލީ ގޮތުން ބައިވެރިވަމުންނެވެ.\nފެނަކައިގެ ބައިވެރިވުން ހިމެނޭ އެއް މަސައްކަތަކީ މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) ގެ ބެލުމުގެ ދަށުން ފަރުކޮޅުފުށީގައި ޤާއިމުކުރި ކަރަންޓީން ފެސިލިޓީގެ މަސައްކަތެވެ. އެގޮތުން އެތަން ފެންވަރު ރަނގަޅު އައިސޮލޭޝަން ފެސިލިޓީއަކަށް ބަދަލު ކުރުމަށް ރެއާ ދުވާލު ކެނޑިނޭޅި ކުރި ބުރަ މަސައްކަތުން4ދުވަސް ތެރޭގައި ފެސިލިޓީގެ މަސައްކަތްތައް ނިންމާފައިވާއިރު، އެކަމުގައިވެސް ފެނަކައިގެ މުވައްޒަފުން ވަނީ އަމަލީ ގޮތުން ބައިވެރިވެ، އެހީތެރިކަން ފޯރުކޮށްދީފައެވެ.\nފަރުކޮޅު އައިސޮލޭޝަން ފެސިލިޓީގެ މަސައްކަތްތައް ކުރަނީ\nއޭގެ އިތުރުން، އެމްއެންޑީއެފްގެ ބެލުމުގެ ދަށުން ހުޅުމާލޭގައި ސަރުކާރުން ޤާއިމުކުރާ 200 އަށްވުރެ ގިނަ އެނދުގެ މެޑިކަލް ފެސިލިޓީގެ މަސައްކަތްތައް ނިންމުމުގައިވެސް އަމަލީ ގޮތުން ބައިވެރިވުމަށް އެންމެ ފުރަތަމަ ނުކުމެފައިވަނީ ފެނަކައިގެ މުވައްޒަފުންނެވެ. އެގޮތުން މި މަސައްކަތުގައި މިހާރުވެސް ފެނަކައިގެ 100 އަށްވުރެ ގިނަ މުވައްޒަފުން އަމަލީ ގޮތުން ބައިވެރިވަމުންދާކަމަށް އެ ކުންފުނިން މައުލޫމާތު ދެއެވެ.\nކޮވިޑް-19 އާއި ގުޅިގެން ކުރަމުންދާ މަސައްކަތްތަކުގައި ފެނަކައިން ދަނީ އަމަލީ ގޮތުން ބައިވެރިވަމުން\nކޮވިޑް-19 އާއި ގުޅިގެން ކުރަމުންދާ މަސައްކަތްތަކުގައި ފެނަކައިގެ ފަރާތުން އެހީތެރިކަމާއި އެއްބާރުލުން ދެމުންދާއިރު، ޓްރީޓޮޕް ހޮސްޕިޓަލު ސަރަޙައްދުގައި އެމްއެންޑީއެފްގެ ބެލުމުގެ ދަށުން އިމާރަތް ކުރެވޭ 10 ފާޚާނާގެ މަސައްކަތްތައްވެސް ކުރަމުންދަނީ ފެނަކައިގެ މުވައްޒަފުންނެވެ. އެ މަސައްކަތުގައިވެސް އިސްނަގައިގެން ފެނަކައިގެ މުވައްޒަފުން ހަރަކާތްތެރިވަމުންދާއިރު، ރާއްޖޭގެ ރައްޔިތުންގެ ސަލާމަތާއި ރައްކާތެރިކަމަށް ކުރެވޭ މަސައްކަތްތަކުގައި އަބަދުވެސް ފެނަކައިން އެހީތެރިކަން ފޯރުކޮށްދޭނެ ކަމަށް އެ ކުންފުނިން މައުލޫމާތު ދެއެވެ.\nއެ މަސައްކަތްތަކުގައި ފެނަކައިގެ މެނޭޖިންގ ޑިރެކްޓަރ އަހުމަދު ސައީދު މުހައްމަދު ގެންދަވަނީ މުވައްޒަފުންނަށް މަގު ދައްކުވައިދީ ހިތްވަރު ލައިދެއްވަމުންނެވެ. އެގޮތުން ފެނާއި ކަރަންޓާ ނަރުދަމާގެ ޚިދުމަތް ދިނުމުގެ އިތުރުންވެސް ރައްޔިތުންނަށް ދިމާވާ މިފަދަ ކޮންމެ ދަނޑިވަޅެއްގައިވެސް ފެނަކައިން ރައްޔިތުންނާ ގާތުން އެހީތެރިކަން ފޯރުކޮށްދޭނެ ކަން ދަނީ ދައްކުވައިދެމުންނެވެ.\nފެނަކައިގެ މެނޭޖިންގ ޑިރެކްޓަރ އަހުމަދު ސައީދު މުހައްމަދު\nރާއްޖޭގެ ރައްޔިތުންގެ ސަލާމަތާއި ރައްކާތެރިކަމަށް ޤާއިމު ކުރަމުންދާ ކަރަންޓީން އަދި އައިސޮލޭޝަން ފެސިލިޓީތައް ޤާއިމު ކުރުމުގައި ފެނަކައިން އެހީތެރިކަން ފޯރުކޮށްދެމުން ގެންދާއިރު، ކ. ވިލިވަރާއި އއ. ވެލިދޫ ކަރަންޓީން ފެސިލިޓީތަކަށް ބޭނުންވާ ފެނާއި ކަރަންޓުގެ އަސާސީ ޚިދުމަތްތައްވެސް ފެނަކައިން ދަނީ ފޯރުކޮށްދެމުންނެވެ. އަދި އެ މަސައްކަތްތައް އިންތިޒާމް ކުރުމުގައިވެސް ފެނަކައިގެ މުވައްޒަފުން އެ ދެ ރަށުގައި ހަރަކާތްތެރިވަމުންދާކަމަށް ފެނަކައިން މައުލޫމާތުދެއެވެ.\nކޮވިޑް-19 އާއި ގުޅިގެން އެކި އިދާރާތަކާއި ކުންފުނިތަކުން ސަރުކާރުގެ މުއައްސަސާތަކާއި ގުޅިގެން މި ކުރަމުންދާ މަސައްކަތްތަކަށް ދިވެހި ރައްޔިތުންގެ ޝުކުރާއި ތައުރީފު ޙައްޤެވެ.


SunOnline: Dhanduverikamuge baavaithah agro national corporation ah gathumuge inthizaamu hamajassaifi\nދަނޑުވެރިކަމުގެ ބާވަތްތައް އެގްރޯ ނޭޝަނަލް ކޯޕަރޭޝަނަށް ގަތުމުގެ އިންތިޒާމްތައް ހަމަޖައްސައިފި\nމުހައްމަދު އައުޒަމް 28 Apr 2020, 20:35\nމިނިސްޓަރ ޒަހާ ހައިޑްރޮޕޮނިކްސް ސިސްޓަމްތައް ބަހައްޓާފައިވާ ގޭގެޔަށް ޒިޔާރަތްކޮށްލެއްވުން-- ފޮޓޯ: ފިޝަރީޒް މިނިސްޓްރީ\nރަމްޟާން މަހު ރާއްޖޭގައި ދަނޑުވެރިކަން ކުރާ ފަރާތްތަކުން ހައްދާފައިވާ ތަރުކާރީއާއި މޭވާގެ ބާވަތްތައް ރަށު ކައުންސިލްތަކާ ގުޅިގެން އެގްރޯ ނޭޝަނަލް ކޯޕަރޭޝަނަށް ގަތުމުގެ އިންތިޒާމްތައް ހަމަޖައްސައިފިއެވެ.\nސަރުކާރުން ހިއްސާވާ ދަނޑުވެރިކަމުގެ ހާއްސަ ކުންފުނި އެގްރޯ ނެޝެނަލް ކޯޕަރޭޝަންއަކީ ރާއްޖޭގައި ދަނޑުވެރިކަމުގެ ސިނާއަތު ކުރިއެރުވުމުގައި މަގްސަދުގައި އުފައްދާފަިއވާ ކުންފުންޏެކެވެ. ރާއްޖޭގެ ދަނޑުވެރިކަމުގެ އުފެއްދުންތައް ހަމަ އަގުގައި ގަނެ އެތަކެތި މާކެޓްކޮށް ވިއްކުމާއި ސަޕްލައިޗެއިން ތަރައްގީކުރަން މަސައްކަތް ކުރުން އެ ކުންފުނީގެ މަގްސަދުތަކުގެ ތެރޭގައި ހިމެެނެއެވެ.\nއެގްރޯއިން މިއަދު ކުރި ޓުވީޓެއްގައި ބުނީ އެ ކުންފުނީގެ މަސައްކަތްތައް މިހާރު ފަށައިފައިވާ ކަމަށެވެ. އަދި ކޮވިޑް-19 ގެ ސަބަބުން ރާއްޖޭގެ އިގްތިސާދަށް ކުރާ އަސަރުތައް ކުޑަކޮށް ކާބޯތަކެތި ހޯދުމަށް މި ދަނޑިވަޅުގައި ދިމާވެދާނެ ދަތިތަކަށް ހައްލެއް ހޯދުމަށް އިސްކަން ދީގެން މަސައްކަތުގެ ދުވެލި އަވަސްކޮށްފައިވާ ކަމަށް ބުންޏެވެ.\nއެ ކުންފުންޏަށް ތަކެތި ވިއްކުމަށް ބޭނުންވާ ފަރާތްތަކުން ގުޅާނެ ވަކި ނަންބަރުތަކެއްވެސް މިހާރު ވަނީ ގާއިމްކޮށްފައެވެ.\nއެގްރޯއިން ބުނީ ތަކެތި ވިއްކަން ބޭނުންވާ ފަރާތްތަކުން އެފަރާތެއްގެ މައުލޫމާތު ރަށު ކައުންސިލަށް ދިނުމަށާއި އެ މައުލޫމާތުތައް ލޯކަލް ގަވާމަންޓް އޮތޯރިޓީ (އެލްޖީއޭ)ގެ ވުނަ މޮޑިއުލްތައް މެދުވެރިކޮށް އެ ކުންފުންޏާ މުއާމަލާތު ކުރެވިގެންދާނެ ކަމަށެވެ. އަދި ދަނޑުވެރިޔާއާއެކު ތަކެތި ގަންނާނެގޮތުގެ އެއްބަސްވުމެއް އެކުލަވާލުމުން އެ އެއްބަސްވެފައިވާ ގޮަތަށް ދަނޑުވެރިކަމުގެ ތަކެތި ކައުންސިލާއި ކުންފުންޏަށް ސަޕްލައިކުރަން މަސައްކަތް ކުރަން ވާނެކަމަށް ވަނީ ބުނެފައެވެ.\nރަށު ކައުންސިލާ ގުޅިގެން ކަނޑައެޅިފަިއވާ މުއްދަތަށް ތަކެތި ހަމަކޮށް މާލެ ފޮނުވުމުން، ބޯޓުން ބާލާ ތަކެތި ވަގުތުން ކިރައި ހަމަތޯ ބަލާނެ ކަމަށާއި އަދި ހަމަޖެހިފަިއވާ އުސޫލުގެ ދަށުން ކުންފުންޏަށް ވިއްކި ތަކެއްޗަށް ފައިސާ ދޫކުރާނެކަމަށް އެގްރޯއިން ބުންޏެވެ.


Ummeedhu | Safuhaa\nލޯތްބަކީ އަހަރެން ގަބޫލުކުރާ އެއްޗެއް ނޫން! ދިލްޝާތުގެ އެ ފިރިހެންވަންތަ އަޑު ޖެހުމާއެކު އަހަރެންނަށް އޭނާގެ މޫނަށް ބަލައިލެވުނެވެ. އަދި ހިތް ކުދި ކުދި ވީ ކަހަލައެވެ. އެއީ ހަޔާތުގައި ފުރަތަމަ ފަހަރަށް އަހަރެން ލޯބިވީ ހަމައެކެނި ފިރިހެނާއެވެ. އަދި އެލޯބި ނާކާމިޔާބު ވުމުގެ އިހްސާސްތަކެއް ކުރެވެމުން ދިޔަކަހަލައެވެ. ނަމަވެސް އަހަރެންނަކީ ހިތް ބަލި މީހެއް ނޫނެވެ. ހަޔާތުގައި ކިތަންމެ ނާކާމިޔާބީއަކާ ކުރިމަތި ލާންޖެހުނު ކަމުގައިވިޔަސް ފަހަތަކަށް ނުޖެހޭނަމެވެ. ނަމަވެސް ދިލްޝާތުގެ އެނުރުހުމުގެ ބަސްތަށް އަޑުއިވުމުން ދެރަވިއެވެ. ކަރުނައިގެ ތިކިތަކުން ދެކޯތާފަތް ފޯވެގެން ދިޔައެވެ. ހަމަ އެވަގުތު މޫނުމައްޗަށް ފެން ކޯރެއް އޮހިގެން ދިޔަ ކަހަލައެވެ. އާއެނކެވެ. ހަގީގަތުގައިވެސް މުޅި މީހާ ތެމި ފޯވެއްޖެއެވެ. އެވަގުތު ސިއްސައިގެން ދިޔަ ކަހަލައެވެ. ހަމަހޭވެރި ދުނިޔެއަށް އަހަރެން އައީ އަހަރެންގެ އެންމެ ގާތް އެކުވެރިޔާ އާޝީގެ ސަބަބުންނެވެ. އާއެނކެވެ. އެއީ ހިތްދަތި ހުވަފެނެކެވެ. ނަމަވެސް އުފާވިއެވެ. އެއީ ހުވަފެނަކަށް ވުމުންނެވެ. އެވަގުތު ދިލްޝާތުގެ ޚިޔާލުތައް ބޯމަތީގައި އެނބުރެމުން ދިޔައެވެ.\nދިލްޝާތަކީ އަހަރެން ދިރިހުރުމުގެ މަގްޞަދެވެ. އެއީ މީގެ ތިން އަހަރު ކުރިއެވެ. އަހަރެން ކިޔަވައިގެން ޑިގްރީ ޙާޞިލް ކޮށްގެން ވަކީލެއްގެ ގޮތުގައި ނިކުންނަ ދުވަހަކީ އަހަރެންގެ މަންމަ އަބަދުވެސް އެންމެ ދެކޭހިތްވާ ދުވަހެވެ. މަންމަގެ އެ ހުވަފެން ހަޤީޤަތަކަށް ހެދުމުގެ އަޒުމާއެކު އަހަރެން ކިޔަވަން ދިޔައީ ސްރީލަންކާއަށެވެ. މަންމަ ނެތް ދުނިޔޭގައިވެސް މަންމަގެ އެ ހުވަފެން ހަޤީޤަތަކަށް ހެދުމަކީ އަހަރެންގެ އެންމެ ބޮޑު ހުވަފެންކަމުގައި ދެކިގެންނެވެ. 2010 ވަނަ އަހަރުގެ ސެޕްޓެމްބަރ މަހުގައި އަހަރެންގެ ކިޔެވުން ފެށިގެން ދިޔައެވެ. އަހަރެން ހުރީ އަހަރެންގެ ރައްޓެހި ދެ ކުދިންނާއެކު އެޕާޓްމަންޓެއް ހިފައިގެންނެވެ. މުޅިން އާ ޤައުމެކެވެ. އާމީހުންނެވެ. އާ ބަހުރުވައެކެވެ. އުނދަގޫވިއެވެ. ނަމަވެސް ހޭނިއްޖެއެވެ. ރައްޓެހިން ގިނަވެއްޖެއެވެ. އަހަރު ނިމުމާއެކީ އެންމެންވެސް ތެޅިގަތީ ކުލަ ގަދަ ގޮތެއްގައި އާ އަހަރަށް މަރުޙަބާ ކިޔުމަށެވެ. އަހަރެންނާއި އަހަރެންގެ ރައްޓެހިންވެސް ގޭތެރެ ޒީނަތްތެރިކޮށް ތަފާތު ކެއުންތައް ތައްޔާރުކުރުމަށްފަހު އެންމެ ގާތް ރައްޓެހިންނަށް ދައުވަތު އެރުވީމެވެ. އާ އަހަރުގެ މުނާސަބަތުގައި އަހަރެންވެސް ތަފާތު ގޮތަކަށް ހެދުން އެޅުމުގެ ނިޔަތުގައި ސަލްވާރް ނަމަކަށް ކިޔާ ވައްތަރެއްގެ ހެދުމެއް ހޯދީމެވެ. އެއީ ވަރަށްވެސް ޝާހީ ހެދުމެކެވެ. ގަދަ ނޫކުލައިގެ މަހުމަލް ފޮތީގައި އެކިވައްތަރުގެ ޖަވާހިރުން ޒީނަތްތެރި ކޮށްފައިވާ އެހެދުމުގެ ފުރިހަމަކަން އެނގޭނީ އެލައިގެން ހުންނައިރު އެހެންމީހުންނަށެވެ. ދައުވަތު ދިން ހުރިހާ ރައްޓެހިން އަތުވެއްޖެއެވެ. އޭގެތެރޭގައި ރައްޓެހިންގެ ރައްޓެހިންވެސް ހިމެނެއެވެ. މާޙައުލު ވަރަށްވެސް ހިތްގައިމެވެ. މަޑު މަޑު މިއުޒިކާއެކު އެންމެންވެސް ދިޔައީ އާ އަހަރަށް މަރުޙަބާ ކިޔުމަށް އިންތިޒާރުކުރަމުންނެވެ. ގަޑީގެ ވަގުތު ދިޔައީ ހިނގަމުން ނެވެ. ބާރަ ޖަހަން އެއް މިނެޓަށް ވެފައި ހުއްޓައި މުޅި ޞަރަޙައްދުން ކަރަންޓު ކަނޑައިގެން ދިޔައެވެ. ގޭތެރޭގައި ހަޅޭލެވުމުގެ އަޑު ގަދަވެގެން ދިޔައެވެ. އެއްވެސް އަލިކަމެއް ނެތެވެ.\nއެވަގުތު މީހެއްގެ އަތުގައި އަހަންނަށް ހިފުނެވެ. ހިތް ތެޅެން ފެށިއެވެ. ދެމީހުންނަށްވެސް އެއްފަހަރާ އަތަށް ބާރުކޮށްލެވުނެވެ. ގައިން ހީބިހި ނަގައިގެން ދިޔަ ކަހަލައެވެ. ފިނިވިއެވެ. ހަމަ އެވަގުތު ހަވާއެރުވުމުގެ އަޑުފަށް ގަދަވެގެން ދިޔައެވެ. އަޑު އިވުނުލެއް ބާރުކަމުން ލޯމަރާލުމަށްފަހު ކުރިއަށް ޖެހިލެވުނެވެ. ކުއްލިއަކަށް ޖައްވުގައި އެކި ކުލަ ކުލައިގެ އަލި ފެތުރިގެން ދިޔައެވެ. އެވަގުތު މައްޗަށް ބަލާލެވުނެވެ. ފައި ގަނޑުވިއެވެ. ކުރިމަތިން ފެނުނު އަޖައިބެއްގެ ބޮޑުކަމުންނެވެ. ދުނިޔޭގައި ރީތި ފިރިހެނުން އުޅޭ އަޑު އެހީމެއެވެ. ނަމަވެސް ހަމަ ލޮލަށް ފެނުނީ އަދި ކިރިޔާހެން ހީވިކަހަލައެވެ. މަޑު މަޑު ހިނިތުންވުމަކާއެކު އަހަރެންނަށް ބަލަހައްޓައިގެން ހުރި އެފިރެހެނާގެ މޫނުމައްޗަށް އެކި ކުލަތައް ފާޅުވެގެން ދެއެވެ. ހިތައް އެރިއެވެ. އެހިނދުކޮޅު ހުއްޓޭނެ ނަމައެވެ. ކަރަންޓު އަނބުރާ ނާންނާނެ ނަމައެވެ. އެހިނދު އޭނާގެ ޖާދުވީ އަޑު އަހަރެންގެ ކަންފަތުގައި ޖެހުނެވެ.\n" ހެޕީ ނިއު އިޔަރ "!! އެއަޑު އިވުމާއެކު އިތުރަށް ބުނާނެ އެއްޗެއް ނޭނގުނެވެ. އެހިނދު އޭނާ އެބަސް ތަކުރާރުކޮށްލިއެވެ. އަދި ކަރަންޓު އަނބުރާ ލިބިއްޖެއެވެ. މުޅި ތަން އަލިވެގެން ދިޔައެވެ. ހަމައެއާއެކު އޭނާގެ އަތުން އަހަރެންގެ އަތް ދޫވެގެން ދިޔައެވެ. އަދި އޭނާގެ މޫނަށް ބަލައިލެވުނެވެ. އަދި އާ އަހަރުގެ ތަހުނިޔާ އިން އޭނާއަށްވެސް މަރުޙަބާ ކީމެވެ. އިތުރު ވާހަކައެއް ނުދެއްކެނީސް އަހަރެންގެ ރައްޓެހިންތައް އައިސް އަހަރެންގެ ގައިގައި އޮޅުލައިގަތެވެ. އާ އަހަރުގެ ތަހުނިޔާތައް ކިޔަމުންނެވެ. ރުޅިގަދަވެސް ވިއެވެ. އެ ވަގުތުކޮޅަށް ހުރަސް އެޅުމުންނެވެ. އެންމެންވެސް ދިޔައީ ކެއުމުގެ މަޖާ ނަގަމުންނެވެ. އަހަރެން ބޭނުންވީ އެކަހެރި ވެލުމަށެވެ. ކުރިޔަށް އޮތް އާއަހަރުގައި ކުރާނެ ކަމަކާ މެދު ވިސްނާލުމަށެވެ. ގޭގެ މަތީ ފުރާޅު މައްޗައް އެރުމަށް ހަރުގަނޑެއް ހުރެއެވެ. އެއީ ފުރާޅު ސާފުކުރުމަށް އެތަނަށް އެރުމަށް ފަސޭހައަކަށް ބަހައްޓާފައި ހުންނަ ހަރުގަނޑެކެވެ. ނަމަވެސް އެއީ އަހަރެންގެ "ސީކްރެޓް ސްޕޮޓެވެ".\nތައްޓައް ކޮފީ އަޅައިގެން އަހަރެން ހިނގައިގަތީ އެދިމާލަށެވެ. އެވަގުތު ފަހަތުން އަޑެއް އިވުނެވެ. "އެސްކިއުޒް މީ".!! އަހަރެން ހުއްޓުން އެރިއެވެ. އަދި އަވަހަށް އެނބުރި ބަލައިލީމެވެ. އާއެނކެވެ. އެއީ އެ ރީތި ފިރިހެނާއެވެ. އޭނާ އެއަންނަނީ އަހަރެންނާ ދިމާލަށެވެ. ހަދާނެ ގޮތް ހުސްވިއެވެ. އަނެއްކާވެސް އަތާއި ފައި ފިނިވި ކަހަލައެވެ. އެހެންނަމަވެސް ހިތުގައި އަޒުމު ކަނޑައެޅީމެވެ. މިފަހަރު ކެރިގެން ކުރިމަތި ލާނީއެވެ. ނަފްސުގެ ނުތަނަވަސްކަމާ ދެކޮޅަށެވެ. އޭނާ އަހަރެން ގާތަށް އައިސް ވާހަކަ ދެއްކިއެވެ. "އަޅުގަނޑަށް ކިޔަނީ ދިލްޝާތު". އަހަރެން އަހަރެންގެ ނަންވެސް ބުނީމެވެ. އެކަކު އަނެކަކާ ތަޢާރަފްވަމުން އެރޭގެ ތެރެއިން ވާހަކަ ބަދަލުކުރެވި ނަންބަރު ބަދަލު ކުރެވުނެވެ. ހަފްތާއެއް ފާއިތުވެގެން ގޮއްސިއެވެ. އަހަރެންގެ ހިތުގައި ލޯބީގެ ކެކުޅުންތަކެއް އުފެދެން ފެށިއެވެ. އަދި ހަމަ ދިލްޝާތުގެ ހިތުގައިވެސް އެ އިޙްސާސްތައް ދައުރުވެ އަހަރެންމެންގެ ގުޅުން ލޯބީގެ މާތް ގުޅުމަކަށް ބަލަދުވެގެންދިޔައެވެ. އެކަކު އަނެކަކާ ނުލާ ދިރިނޫޅެވޭ ވަރަށް ލޯބި ވެވިއްޖެއެވެ.\nދިލްޝާތު އަކީ ސްރީލަންކާގެ ޓެމިލް އާއިލާއަކަށް ނިސްބަތްވާ މުސްލިމެކެވެ. އޭނާ އަކީ އެ އާއިލާގެ އެންމެ ހަގު ފިރިހެން ކުއްޖާއެވެ. އޭނާގެ މަންމަ އޭނާ ދެކެ ވަރަށް ލޯބިވެއެވެ. ގެއަށް ނައިސް އެއްމިނެޓު ލަސްވިއަސް އެވަރަށް ގުޅައެވެ. ހިތާމަޔަކީ އެ އެއްވެސް ނޫނެވެ. އޭނާގެ މަންމަ ދިވެހިންދެކެ ފޫހިވާ ވާހަކަ ދިލްޝާތު އަހަރެން ގާތު ބުންޏެވެ. އޭނާގެ މަންމަ އަހަރެންމެންގެ ލޯބީގެ މި ގުޅުމަށް އެއްގޮތަކަށްވެސް ނުރުހޭނެއެވެ. އެހެންނަމަވެސް އޭނާ އަހަރެން ދޫކޮށް ނުލާނެކަމުގެ ވަޢުދުވިއެވެ. ޙަޔާތުގެ އެންމެ ފަހު ވަގުތާ ޖެހެންދެންވެސް އަހަރެންގެ މީހެއްގެ ގޮތުގައި ހުންނާނެކަމަށް ވަޢުދުވިއެވެ. ނަމަވެސް އޭނާގެ މަންމަގެ ރުހުމާ ނުލައި ކައިވެނި ކުރާކަށް އަހަރެން ޤަބޫލެއް ނޫނެވެ. އެއީ އަހަރެންވެސް މަންމައެއް ބޭނުންވާތީއެވެ. އަހަރެންގެ މަންމަ އަހަރެންނާ ވަކިވެގެން ދިޔައީ އަހަރެންގެ އުމުރުން 23 އަހަރުގައެވެ. މަންމަގެ ލޯތްބަކީ އުމުރު ނިމެންދެން ކޮންމެ ދަރިއަކުވެސް ބޭނުންވާނެ އެއްޗެކެވެ. އޭނާގެ މަންމައަށް އަޅުގަނޑާ ދިލްޝާތުގެ ގުޅުން ކޮންމެވެސް ވަރަކަށް އެނގެއެވެ. އެހެންކަމުން މަންމަ އަހަރެން ދެކެ އިންތިހާއަށް ނަފްރަތު ކުރެއެވެ. އަހަރެންގެ ބަލިފަޔަކީ އެއީއެވެ. މަންމަގެ ރުހުން ހޯދުމަށް މަސައްކަތް ކުރެވޭނީވެސް އެކަމަށް ފުރުޞަތެއްވެސް ލިބިގެންނެވެ. ހިތްވަރު ދެރަވެއެވެ. އަޒުމު ބަލިކަށިވެއެވެ. ނަމަވެސް އަހަރެންގެ އަތުގައި ހިފުމަށް އަބަދުވެސް ދިލްޝާތު ހުރެއެވެ. އޭނާ ހިތްވަރު ދެއެވެ. ދުޢާ ކުރުމަށް އެދެއެވެ. ހުރިހާ ކަމެއްވެސް އޭގެ ވަގުތު އައިސް ޖެހުމުން ރަނގަޅުވާނެކަމަށް ބުނެއެވެ. ދުވަސްތައް ފާއިތުވެގެން ދިޔައެވެ. އަހަރެންގެ ކިޔެވުން ނިމުމަކާ ހަމައަށް އައެވެ. އެނބުރި ޤައުމަށް ދާ ވަގުތު ޖެހުނެވެ. އެންމެ ފަހު އިމްތިޙާނު ހެދުމަށްފަހު ގެއަށް އައި ދުވަހެވެ. ނަމަވެސް އުފަލެއް ނުވެއެވެ. އެނބުރި ދާހިތެއް ނުވެއެވެ. ދިލްޝާތްއާ ވަކިވާން ޖެހުމުންނެވެ. ވިސްނުމުގެ ތެރެއަށް ގެއްލިފައި އޮތް ވަގުތެވެ. ކޮޓަރީގެ ދޮރު ހުޅުވާލާފައި ވަދެގެން އައީ ދިލްޝާތެވެ. އަޅުގަނޑަށް ފުއްމައިގެން ތެދުވެ އޭނާގެ ގައިގައި އޮޅުލައިގަނެވުނެވެ. ދުވަހަކުވެސް ދޫނުކުރާނަމޭ ހިތާއެވެ. އެވަގުތު އޭނާ އަހަރެންގެ ބުރަކަށީގައި ފިރުމާލައިފައި އަހަރެންނަށް ބަލައިލިއެވެ. އެއަށްފަހު ކުއްލިއަކަށް ރޮއިގަތެވެ. ހިތް ފަޅައިގެން ދިޔަކަހަލައެވެ. އެއީ އޭނާގެ ކިބައިން އަހަރެންނަށް ދުވަހަކުވެސް ފެނުނު މަންޒަރެއް ނޫނެވެ. ވީގޮތެއް އޮޅުން ފިލުވުމަށް އަހަރެން ތެޅިގަތީމެވެ. އޭނާ ރުއިން ހުއްޓާލުމަށްފަހު ވާހަކަ ދެއްކިއެވެ.\nދިލްޝާތުގެ އާއިލާ ކެނަޑާ އަށް ޙިޖުރަކުރަނީއެވެ. އެނާއާއި އޭނާގެ އާއިލާގެ އެންމެންގެ ވިސާ ހަމަޖެހިއްޖެ ކަމަށާއި ދެހަފްތާ ތެރޭގައި ފުރަންޖެހޭ ވާހަކައެވެ. އަހަރެން ހުރިތަނަނަށް ގަނޑުވި ކަހަލައެވެ. ރިހޭ ފައިމައްޗަށް ފޮއި ވެއްޓިގެން ދިޔަ ކަހަލައެވެ. މިފަދަ ހިތްދަތިކަމެއް ދުނިޔޭގެ އެއްވެސް އިންސާނަކަށް އެއްފަހަރާ ކުރިމަތިލާން ނުޖެހޭނެ ނަމައޭ ހިތައް އެރިއެވެ. ނަމަވެސް ދިލްޝާތު އިތުބާރާއެކީ ބުންޏެވެ.\n" އަހަރެން ކަލާ ގެންދާނަމެވެ. ދުނިޔޭގެ ކޮންމެ ތަނެއްގައި ހުރެފައިވެސް އަންނާނެކަމެވެ." އަދި އަހަރެންމެންގެ ލޯތްބަކީ ދެތަނެއްގައި އުޅެން ޖެހުމުން ފަނޑުވާނެ އެއްޗެއް ނޫންކަމަށް ބުނެއެވެ. އެކަން އަހަރެންވެސް ޤަބޫލު ކުރީމެވެ. އޭނާގެ ކުރިއެރުމާ މެދު ވިސްނުމަށް ފަހުގައެވެ. އަދި ބާއްޖަވެރި ދިރުއުޅުމެއް ފެއްޓުމަށް އެޅޭ ފުރަތަމަ ފިޔަވަޅުކަމަށް ދެކިގެންނެވެ. ކިތަންމެ ދުރުގައި ހުއްޓަސް އެކަކު އަނެކަކުގެ އަޑު ނާހާ އެންމެ ދުވަހެއްވެސް ފާއިތު ވެގެން ނުދާނެކަމަށް ދެމީހުންވެސް ވަޢުދު ވީމެވެ. ލިބުނު ހަމައެކަނި އުފަލަކީ ދެމީހުންވެސް އެއްދުވަހަކު ފުރަން އޮތުމުންނެވެ. ދެ ޤައުމަށް ނަމަވެސް ހެޔޮތާއެވެ. އެންމެ ފަހު ވަގުތުގައިވެސް އެކީގައި ތިބެވޭނެއެވެ.\nއޮގަސްޓް މަހުގެ ވިހި ވަނަ ދުވަހެވެ. އެއާޕޯޓްގެ ހަލަބޮލި މާހައުލުން ދިލްޝާތުގެ އިންތިޒާރުގައި އަހަރެން ހުރީމެވެ. އެވަގުތު ފަހަތުން އޭނާ އައިސް އަހަރެންގެ ކޮނޑުގައި ހިފިއެވެ. ލޮލުގައި ފޮރުވިފައިވާ ކަރުނަތައް އޮހުރުވާލަން ބޭނުންވިއެވެ. ނަމަވެސް އެންމެ ކަރުނަ ތިއްކެއްގެ މިންވަރުވެސް ފޭބިޔަނުދޭނެކަމަށް އޭނާ ގާތު އަހަރެން ވަޢުދު ވީމެވެ. އެވަގުތު އެތަނަށް އޭނާގެ މަންމަ އައެވެ. އަހަރެންނަށް ހުއްޓުން އެރިއެވެ. ބިރުގަތެވެ. ނަމަވެސް ސަލާމް ގޮވީމެވެ. މަންމަ ހިނުތުންވެލުމަށްފަހު ސަލާމް ބަލައިގަތެވެ. އިޙްސާސް ކުރަން ދަތިވި ކަހަލަ ގޮތެއް ވިއެވެ. އަހަރެން ދެކެ އެހާ ނަފްރަތު ކުރަމުން އައި އޭނާގެ މަންމަގެ މޫނުމަތިން ފެނުނު އުފާވެރިކަމުގެ ކުލަވަރުތައް ފެނުމުންނެވެ. އޭގެ ފުރަގަހުގައި ފޮރުވިފައިވާނީ ކޮން ފަދަ ކަމެއްބާވައޭ ހިތަށް އެރިއެވެ. ދިލްޝާތުއާ އަހަރެން ވަކިވާތީ އެކަމުގެ އުފާ ފާޅުކުރަނީ ހެއްޔެވެ. ނޫނީ އަހަރެންނާ މެދު އޮތް ނަފްރަތުކަން ފިލުވާލައި އަހަރެންނާ ރުހުނީ ހެއްޔެވެ. އެތަކެއް ސުވާލުތަކެއް ހިތުގައި އުފެދެމުން ދިޔައެވެ. ނަމަވެސް ޖަވާބު ހޯދޭ ކަހަލަ ވަގުތަކަށް ނުވިއެވެ. އަހަރެން ފުރާ ގަޑި ޖެހުނެވެ. އެންމެ ފަހުގެ އަލް ވަދާޢުގެ ސަލާމް ކުރުމަށްފަހު ދިލްޝާތުގެ މޫނަށް ބަލައިލެވުނެވެ. އޭނާގެ އިޙްސާސްތައް ދަނެގަނެވުނެވެ. އޮޅުލައިގަންނަން ބޭނުންވާކަން އެނގެއެވެ. ނަމަވެސް ހިނިތުން ވެލުމަށްފަހު އަހަރެން ދިޔައީމެވެ.\nގެއަށް އާދެވުނީ3ގަޑި އިރު ފަހުންނެވެ. އެނބުރި އެމީހެއްގެ ޤައުމަށް އާދެވުމަކީ ކޮންމެ މީހަކުވެސް އުފާވާނެކަމެކެވެ. ނަމަވެސް އަހަރެން އުފަލެއް ނުވެއެވެ. ފޫހިވިއެވެ. ދިމާވާ މީހުންދެކެ ފޫހި ވިއެވެ. މާޙައުލު ދެކެ ފޫހިވިއެވެ. ހަމައެކަނި ކުރެވެނީ އިންތިޒާރެވެ. އޭނާގެ ފޯނުކޯލަށެވެ. ކާހިތެއް ނުވެއެވެ. ލޮލަކަށް ނިންޖެއް ނާދެއެވެ. ފަތިސް ނަމާދަށް ބަންގި ގޮވުމާއެކީ ނަމާދުކުރުމަށް އަހަރެން އަވަސް ވެގަތީމެވެ. ހިތަށް ހަމަޖެހުމަށް ލިބޭނެތީއެވެ. ފަތިސް ނަމާދު ކޮށްލައިގެން ފޯނަށް ބަލަހައްޓައިގެން އޮތްވައި ނިދިއްޖެއެވެ. ދެން ހޭލެވުނީ މީހާ ތެމި ފޯވެފައި އޮތްވައެވެ. ހަމަޖެހިލާފައި ފޯނަށް އަނެއްކާވެސް ބަލާލެވުނެވެ. ދިލްޝާތުގެ އެއްވެސް ޚަބަރެއް ނުވެއެވެ. ހިތް ތެޅެން ފެށިއެވެ. މިހާރު އޭނާއަށް ދެވޭހާ އިރުވެއްޖެއެވެ. އޭނާ އަހަރެންނަށް ނުގުޅީ ކީއްވެބާއެވެ. ނޫނެކެވެ. އެއްގޮތަކަށްވެސް އެފަދަ ޚިޔާލު ހިތަށް ނާރުވާނަމެވެ. އޭނާ އަހަރެންނަށް ދޯކާއެއް ނުދޭނެއެވެ. އެއީ އަހަރެންގެ ހިތް ވަނީ އޭނާގެ އަތުގައި ކަން އޭނާއަށް އެނގޭނެތީއެވެ. އަދި އޭނާގެ ހިތް މިއޮތީ އަހަރެންގެ އަތުގައެވެ. ނަމަވެސް ބުއްދީގެ ވިސްނުމަކީ ވަރަށް ލާނެތް އެއްޗެކެވެ. ތަފާތު ޚިޔާލުތަށް ބޯމަތީ އެނބުރެމުން ދިޔައެވެ. މި ނުތަނަވަސް ކަންމަތީ ހަފްތާއެއް ފާއިތުވެގެން ހިނގައްޖެއެވެ. ހިތާ ދެކޮޅަށް ނަމަވެސް ހިތްހަމަނުޖެހުމުގެ އިޙްސާސްތައް ކުރެވުނެވެ. އޭނާ އަހަރެން މަތިން ހަނދާން ނެތުނީބާއެވެ. ނުވަތަ އާ ޤައުމަކަށް ދެވުމުން އޭނާ އަހަރެންގެ ހިތް ނަގާ އެއްލާލީބާއެވެ. މި ކެކުޅުންތަކުން ސަލާމަތް ވެވޭނެ އެއްވެސް ގޮތެއް ނުވިއެވެ. ކެއުމާ ދުރަށް ދެވިއްޖެއެވެ. ހަށިގަނޑު ބަލިކަށިވާހެން ހީވިއެވެ. ހެނދުނުގެ ވަގުތެވެ. އެނދުން ތެދުވާހާ ހިތްވަރެއްވެސް ނެތެވެ. ކުއްލިއަކަށް މޭ ބޮޑުވިއެވެ. ހޮޑުލެވެން ފެށިއެވެ. ދުވެފައި ގޮސް ފާޚާނާއަށް ވަދެވުނީ ކިރިޔާއެވެ. ރީނދޫކުލައިގެ އޮލަ އެއްޗެހިތަކެއް ކަރުން ފޭބިއެވެ. އެވަގުތު ހިތް ތެޅެން ފެށިއެވެ. ޙަޔާތުގެ އުޑުމަތި ބަނަވެ އަނދިރިވާން އުޅޭ ފަދަ އިޙްސާސްތަކެއް ކުރެވުނެވެ. އެކުވެރި އާޝީއަށް ވަގުތުން ފޯނުން ގުޅައި އަހަރެންނާ އެކީ ޑޮކްޓަރަށް ދިއުމަށް އެދުނީމެވެ. އަދި ވަގުތުން ހޮސްޕިޓަލަށް ގޮސް ޑޮކްޓަރަށް ދެއްކީމެވެ. ޓެސްޓް ހެދުމަށްފަހު ރިޕޯޓްގެ އިންތިޒާރުގައި އަތް ފިއްތާލައިގެން ހުރެވުނެވެ. އަދި ހަމަ އެވަގުތު ހިތަށް އެރިއެވެ. ދިލްޝާތު ކޮބާ ހެއްޔެވެ. އަހަރެންގެ ދިރިއުޅުން މިހިސާބުން ހުއްޓެނީ ހެއްޔެވެ. އޭނާގެ ވަޢުދުތައް އޮޔާ ދިޔައީ ހެއްޔެވެ. ހިތާމަ ކުރާނެހާ ހިތްވަރެއްވެސް ނެތެވެ. އެވަގުތު އާޝީ އަހަރެންގެ ރިޕޯޓް ގެނެސްދިނެވެ. ރިޕޯޓް ހިފައިގެން ޑޮކްޓަރުގެ ކޮޓަރިއާ ދިމާއަށް ހިނގައިގަތީ ނުތަނަސްކަމާއެކު ބިރުން ހުރެއެވެ. ޑޮކްޓަރު ރިޕޯޓަށް ބެލުމަށްފަހު ކަންބޮޑުވެފައިވާ ނަޒަރަކުން އަހަރެންގެ މޫނަށް ބަލައިލުމަށްފަހު ވާހަކަ ދެއްކިއެވެ.\nބަނޑުގައި ހިލަ އުފެދުމުގެ ސަބަބުން އޭގެ އަސަރު ކިޑްނީއަށް ކުރުމުގެ ސްޓޭޖް އަށް ދައުރުވަމުންދާ ވާހަކައެވެ. އަވަސް ފަރުވާ ނުފަށާ ލަސްވެއްޖެ ނަމަ ދެ ކިޑްނީވެސް ފެއިލްވެގެންދާނެ ކަމަށް ޑޮކްޓަރު ބުންޏެވެ. އަވަހަށް ފަރުވާ ހޯދުމަށް ރާއްޖެއިން ބޭރަށް ފުރުމަށް ޑޮކްޓަރު ލަފާ ދިނެވެ. އެވަގުތު ފުން ނޭވާއެއް ލެވުނެވެ. އަމިއްލަ ނަފްސާ މެދު ރޯކަށް ބޭނުމެއް ނޫނެވެ. ދިރިހުންނަން ބޭނުންވާވަރަށް ވުރެ ހިތްދަތިވީ ދިލްޝާތު ކައިރީގައި ނެތުމުންނެވެ. ހޮސްޕިޓަލުން ގެއަށް ދެވުމާއެކީ އަނެއްކާވެސް ފޯނަށް ބަލައިލެވުނެވެ. ނަމަވެސް އުންމީދެއް ނެތް ކަހަލައެވެ. ދިރިއުޅުމުގެ މިހިސާބުން ގޮތް ހުސްވިކަހަލައެވެ. ނަމަވެސް ކަރުނައިގެ އެންމެ ތިއްކެއްވެސް ލޮލުން ނުފައިބައެވެ. ހިތާ ނަފްސު ގަނޑުވި ފަދައެވެ. އެވަގުތު ކޮޓަރީގެ ދޮރުގައި މީހަކު ޓަކިޖެހިއެވެ. ނަމަވެސް އެކަމާ އަޅާލާކަށް ބޭނުމެއް ނުވިއެވެ. ކޮޓަރީގެ ދޮރު ހުޅުވުމަށްފަހު މީހަކު އެތެރެއަށް ވަތް ހެން ހީވިއެވެ. އެވަގުތު ހިތްގައިމު މަޑު ވަހެއް ނޭފަތުގައި ޖެހުނެވެ. ސިއްސައިގެން ގޮސް ދެލޯ ހުޅުވިއްޖެއެވެ. އެއީ ދަންނަ ވަހެކެވެ. ހަށިގަނޑުގެ ހުރިހާ ޙިއްސުތަކަށް ދިރުން ލިބިގެން ދިޔަކަހަލައެވެ. ފުންމައިގެން ތެދުވެ ބަލައި ލެވުނެވެ. އަހަރެންގެ ކުރިމަތީ ފެންނަން އެހެރީ އަހަރެންގެ ފުރާނައެވެ. ދިލްޝާތްއެވެ. ހަށިގަނޑު އެއްކޮށް ގަނޑުވިކަހަލައެވެ. މީ ހުވަފެނެއްބާއެވެ. ނޫނީ ހިޔާލީ ފޮލައެއްބާއެވެ. އޭނާ ދުވެފައި އަހަރެން ގާތަށް އައެވެ. އަދި އޮޅުލައިގަތެވެ. އާއެކެވެ. އެއީ ޙަޤީޤަތުގައިވެސް އަހަރެން ދުނިޔޭގައި ދިރިހުރުމުގެ ހަމަ އެކަނި އުއްމީދެވެ.\nއެވަގުތު ކަރުނަތައް ފޭބީ ފެންއާރަކުން ފެން ފައިބާ ފަދައިންނެވެ. ނަމަވެސް އެއީ އުފާ ވެރިކަމުގެ ކަރުނަކެވެ. ދިލްޝާތު އަހަންނަށް ބޭވަފާތެރިވީކީ ނޫނެވެ. އޭނާއަށްވެސް އަހަންނާ ދުރުގައި އެންމެ ހިނދުކޮޅަކުވެސް ނޫޅެވޭނެކަން އިޙްސާސްވުމުން އަހަރެން ބަލާ އައީއެވެ. ކައިވެނީގެ މާތް ގުޅުމަށް އަހަރެންމެންގެ ގުޅުން ގެންގޮސް އުފާވެރި ކަންމަތީ އަބަދާއަބަދަށް އެކީގައި ދިރިއުޅުމަށެވެ. އޭނާގެ މަންމަގެ އެދުމުގެ މަތިން އަހަރެން ގޮވައިގެން ފުރުމަށް ހުރިހާ ތައްޔާރީއެއް ކުރުމުގައި އޭނާ ދުވަސްތަކެއް ނެގީ އެހެންވެގެންނެވެ. އަހަރެންނަށް ނުގުޅައި ހުރީ އެ ސަބަބަށްޓަކައެވެ. އެކަމާމެދު އަހަރެންގެ އެއްވެސް ޝަކުވާއެއް ނެތެވެ. އެއީ މި ނިމުމުގެ ފުރިހަމަކަން އެއަށްވުރެވެސް މާ ހިތްގައިމުކަމަށް ވާތީއެވެ. މިއަދު އަހަރެން ހަޔާތް މިވަނީ އުފަލުން ފޮޅިފައެވެ. އެންމެ ލޯބިވާމީހާ އާއެކުގައި ހަޔާތުގެ އެންމެހާ ދުވަސްތައް ހޭދަކުރަން ލިބުމަކީ ކޮންމެ ކޮންމެ މީހަކަށް ލިބޭނެ ނަސީބެއް ނޫނެވެ. މަންމަ ނެތް ދުނިޔޭގައި މަންމައެއްގެ ލޯބި ލިބުންއެއީ ނިޢުމަތެކެވެ. ދިރިއުޅުމުގެ އުއްމީދު އާވިއެވެ. ކޮންމެ އިންސާނަކުވެސް ދަންނާށެވެ. ދުނިޔޭގައި ހެޔޮ ނިޔަތުގައި ކަމަކަށް އެދި ދުޢާ ކުރާ އެއްވެސް އިންސާނަކަށް އެކަލާނގެ ދެރަގޮތެއް މެދުވެރިއެއް ނުކުރައްވާނެއެވެ.


ދަނޑުވެރިކަމުގެ މަސައްކަތް ކުރުމަށް 21 އަހަރަށް2ރަށެއް ދޫކޮށްފި ދަނޑުވެރިކަމުގެ މަސައްކަތް ކުރުމަށް 21 އަހަރަށް2ރަށެއް ދޫކޮށްފި\nދަނޑުވެރިކަމުގެ މަސައްކަތް ކުރުމަށް 21 އަހަރަށް2ރަށެއް ދޫކޮށްފި\nދަނޑުވެރިކަމާއި ގުޅުންހުރި މަސައްކަތްތައް ކުރުމަށް މިފަހުން ހުޅުވާލި5ރަށުގެ ތެރެއިން2ރަށެއްގެ ބީލަން ކާމިޔާބު ކުރި ފަރާތާއި ރަށްތައް ޙަވާލުކޮށްފިއެވެ.\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރއިން ވިދާޅުވީ މިދިޔަ އަހަރުގެ އޮކްޓޫބަރުމަހުގެތެރޭގައި ހުޅުވާލި ރަށްތަކަށް ޝައުގުވެރިވެ ގިނަ އަދަދެއްގެ ފަރާތްތަކުން ބިޑް ހުށަހެޅި ނަމަވެސް މީގެތެރެއިން2ރަށެއް ފިޔަވައި ދެން ހުރި ރަށްތަކަށް ބިޑިންގ ޑޮކިއުމަންޓް އިވެލުއޭޝަން ކްރައިޓީރިއާގައި ބަޔާންކޮށްފައިވާ މިންވަރަށް މާކްސް ލިބިފައިނުވާ ކަމަށެވެ.\nމިދިޔަ އަހަރުގެ އޮކްޓޫބަރުމަހުގެތެރޭ އެގްރިކަލްޗަރ މިނިސްޓްރީންވަނީ ދަނޑުވެރިކަމާއި ގުޅުންހުރި މަސައްކަތްކަށް6ރަށެއް ދިނުމަށް ނިންމާފައެވެ.\nދަނޑުވެރިކަމާއި ގުޅުންހުރި މަސައްކަތްކަށް ދިނުމަށް ނިންމި ރަށްތައް\n* ހއ. މަޑުލު - 16.1 ހެކްޓަރ\n* ށ. ކަކާއެރިޔަދޫ - 14.6 ހެކްޓަރ\n* ށ. ނެޔޮ - 20.6 ހެކްޓަރ\n* ނ. ތޮޅެންދޫ - 16.8 ހެކްޓަރ\n* ބ. މާއްޑޫ - 26.6 ހެކްޓަރ\n* ގދ. އޮއިނިގިއްލާ - 13.5 ހެކްޓަރ\nމީގެ ތެރޭގައި ހިމެނޭ ބ.މާއްޑޫވަނީ ފަހުން މި ލިސްޓުން ނަގާފައެވެ.\nއެގްރިކަލްޗަރ މިނިސްޓްރީން ވިދާޅުވީ ބިޑަށް ހުޅުވާލި5ރަށުގެތެރެއިން ބިޑް އިވެލުއޭޝަންގެ ނަތީޖާއަށް ރިޢާޔަތްކޮށް، ބިޑިންގ ޑޮކިއުމަންޓްގައި ކަނޑައަޅާފައިވާ ހަމަތަކުގެ މަތިން، މާކްސް ލިބިފައިވަނީ2ރަށަށަށް ކަމަށެވެ. އެއީ ހއ. މަޑުލު އާއި ށ.ކަކާއެރިޔަދޫއެވެ. މި ދެ ރަށް ކުއްޔަށް ދޫކޮށްފައިވަނީ 21 އަހަރު ދުވަހުގެ މުއްދަތަކަށެވެ.\nބާކީ އޮތް3ރަށަށް ބިޑިންގ ޑޮކިއުމަންޓްގެ އިވެލުއޭޝަން ކްރައިޓީރިއާގައި ބަޔާންކޮށްފައިވާ މިންވަރަށް އެއްވެސް ފަރާތަކަށް މާކްސް ލިބިފައިނުވާތީ އެރަށްތައް އެވޯޑް ކުރެވިފައިނުވާ ކަމަށްވެސް އެގްރިކަލްޗަރ މިނިސްޓްރީން ހާމަކުރެއެވެ.\nއެގްރިކަލްޗަރ މިނިސްޓްރީން ދަނޑުވެރިކަމަށް ފަޅުރަށްތައް ކުއްޔަށް ދޫކުރުމުގެ މަޤްޞަދަކީ ރާއްޖޭގައި ކާބޯތަކެތި އުފެއްދޭ މިންވަރު އިތުރުކޮށް، ރާއްޖެއަށް އެތެރެކުރަންޖެހޭ ކާބޯތަކެތީގެ މިންވަރު މަދުކޮށް، ކާނާގެ ޔަގީންކަން ކަށަވަރުކޮށް ދިނުމެވެ.\nއަދި މިކަމުގެ ސަބަބުން ޕޯލްޓްރީ ނުވަތަ ކޯލިއާއި ބަކަރި ގެންގުޅުމާއި ރާއްޖެއަށް ބޭނުންވާ އެކި ބާވަތްތަކުގެ ގަސްގަހާގެހި ރާއްޖޭގައި އުފައްދައިގެން އާމްދަނީ ހޯދުމުގެ ފުރުޞަތުތައް އިތުރުވެގެންދާނޭކަމަށްވެސް މިނިސްޓްރީން ވިދާޅުވެއެވެ.\nއެގްރިކަލްޗަރ މިނިސްޓްރީން ވިދާޅުވީ، ދަނޑުވެރިކަމުގެ މަސައްކަތުން ލިބޭ ނަފާ އިތުރުކުރުމަށް ކުރަންޖެހޭ ޚަރަދު ކުޑަކުރުމަށް ބާރުއެޅުމުގެ ގޮތުން މިރަށްތަކަށް ދެއްކުމަށް ހަމަޖެހިފައިވާ އަހަރީ ކުއްޔަކީ އަހަރަކަށް އަކަފޫޓަކަށް 10 ލާރިކަމަށެވެ. އަދި މި ރަށްރަށުގެ ބިމުގެ ސަރަޙައްދުން ގިނަވެގެން 30 އިންސައްތައިގައި މިނިސްޓްރީން ކަނޑައަޅާ ކާނާގެ ބާވަތްތައް އުފައްދަން ޖެހޭނެއެވެ.


vnews - Bodethi kuri eyrunthakaa eku MPL ge hidhumaiy mekuhah\nބޮޑެތި ކުރިއެރުންތަކާއެކު، އެމްޕީއެލްގެ ހިދުމަތް މެކުހަށް\n25 ޖެނުއަރީ 2017\nއެމްޕީއެލްގެ ސީއީއޯ މުހައްމަދު ޖުނައިދު---\nމޯލްޑިވްސް ޕޯޓްސް ލިމިޓެޑް (އެމްޕީއެލް) އަކީ ދިވެހިރާއްޖޭގެ އިގްތިސާދުގެ ވަރަށް މުހިންމު މަސައްކަތެއް ކުރާ މުއައްސަސާއެކެވެ. ދިވެހިރާއްޖޭގެ މައި ވިޔަފާރި ބަނދަރު ހިންގުމުގެ ޒިންމާ އަދާކުރަމުންދާ އެމްޕީއެލް ދޭ ހިދުމަތުގެ ފެންވަރު ދަށްވުމަކީ ރާއްޖޭގެ ވިޔަފާރިވެރިންނަށް ކުރިމަތިވާ ތަކުލީފެކެވެ. މުދާ އެތެރެކުރުމުގައި ވިޔަފާރި ވެރިންނަށް ދިމާވާ ދަތިތަކާއި ކުރަންޖެހޭ ހަރަދު ބޮޑުވުމުން، ބާރުބޮޑުވާނީ އާންމު ރައްޔިތު މީހާގެ ޖީބަށެވެ. އެމްޕީއެލްގެ ޙިދުމަތުގެ ފެންވަރު ދަށްވެ، ވިޔަފާރިވެރިންނާއި އާންމުންގެ ޝަކުވާ މީގެ ކުރިން އަބަދު ވެސް އެ މުއައްސަސާ އަށް އަމާޒުވެ އެވެ.\nއެހެން ނަމަވެސް، މިއަދު އެމްޕީއެލްގައި އޮތް މެނޭޖްމަންޓް އިން އެ ކުންފުނީގެ ހިންގުމަށް ގެނައި ބަދަލާއި، ކުންފުނި ތަރައްގީ ކުރުމަށް ކުރާ މަސައްކަތްތަކުގެ ނަތީޖާ މިއަދު ވަރަށް ރަނގަޅަށް ފެންނަމުން އެބަދެ އެވެ. އެމްޕީއެލްގެ ޙިދުމަތާއި، ކުންފުނީގެ މޫނުމަތި ރީތިކުރުމަށް ވަރަށް ގިނަ މަސައްކަތްތަކެއް އެމްޕީއެލް އިން ކުރަމުންދާ މަންޒަރު މިހާރު ފެންނަމުން އެބަދެ އެވެ.\nއެމްޕީއެލް އިން 140 މިލިއަން ރުފިޔާ ހަރަދުކޮށްގެން، ދާދި ފަހުން ގެނައި އާ ވެހިކަލްތަކަކީ އެމްޕީއެލްގެ ހިދުމަތް ތަރައްގީކުރުމަށް އެ ކުންފުނިން ފަހުގެ ތާރީހެއްގައި އެޅި އެންމެ މުހިންމު އެއް ފިޔަވަޅެވެ. މިއީ ފާއިތުވި 10 ވަރަކަށް އަހަރުގެ ތެރޭގައި އެމްޕީއެލް އަށް އާ ވެހިކަލްތަކެއް ގެނައި ފުރަތަމަ ފަހަރެވެ. ޗައިނާ ސަނީ ކުންފުންޏާއެކު ހެދި އެއްބަސްވުމެއްގެ ދަށުން، އެމްޕީއެލް ވަނީ ހަ ރީޗް ސްޓެކާ އާއި ހަތަރު އެމްޓީ ކޮންޓޭނާ ހޭންޑްލާ އާއި ދެ ފޯކްލިފްޓް ގެނެސްފަ އެވެ. މީގެ އިތުރުން ލަންކާގެ އަޝޯކް ލޭލާންޑް ކުންފުނިން ހަ ޓްރެއިލާ އަދި ދެ ސައިޑް ލޯޑާ ވަނީ ގެނެސްފަ އެވެ.\nއެމްޕީއެލްގެ އުޅަނދެއް-- ފޮޓޯ: އެމްޕީއެލް\nމި ވެހިކަލްތަކުގެ ސަބަބުން ވިޔަފާރި ބަނދަރުގައި އެމްޕީއެލް އިން ދެމުންދާ ހިދުމަތް ވަނީ ވަރަށް ބޮޑުތަން އަވަސްވެފަ އެވެ. ކުރިން ހަފުތާއެއްހާ ދުވަހުން ހުސްކުރެވޭ ކާގޯ ބޯޓު ފަހަރު، މިހާރު ގާތްގަނޑަކަށް ދެ ދުވަހުން ހުސްކުރެވޭ ކަމަށް އެމްޕީއެލް އިން މައުލޫމާތު ދެ އެވެ. އަދި އާ ވެހިކަލްތަކާއެކު، އެމްޕީއެލްގެ ސަރަހައްދުގައި ހުސް ކޮންޓޭނަރު ގިނަ ދުވަހު ބަހައްޓަންޖެހޭ މައްސަލަ ވެސް ހައްލުވެފައިވާ ކަމަށް އެމްޕީއެލް އިން ބުނެފަ އެވެ.\nމި ގެނައި ވެހިކަލްތަކުގެ ތެރެއިން، އެންމެ މުހިންމު ވެހިކަލްއަކީ ރީ ސްޓިކާ އެވެ. ރީޗް ސްޓެކާ އާއި މުދާ ބަރުކޮށްފައިވާ ކޮންޓޭނަރާއި ހުސް ކޮންޓޭނަރު އުފުލުމުގެ ގާބިލްކަން ލިބިފައިވާ ވެހިކަލްއެކެވެ. އާ ވެހިކަލްތައް ވިޔަފާރި ބަނދަރުގެ ހިދުމަތަށް ނެރުމުގެ ކުރިން، އެމްޕީއެލް އިން ބޭނުންކުރަމުންދިޔައީ ދެ ރީޗް ސްޓެކާ އެވެ. ދެ ރީޗް ސްޓެކާ އަބަދު ބޭނުންކުރަން ޖެހުމުން، އެ ތަކެތި ރަނގަޅަށް މެއިންޓޭނަންސް ނުކުރެވި، މައްސަލަތައް ދިމާވުމުގެ ފުރުސަތު އޮތީ ބޮޑުވެފަ އެވެ. އެހެން ނަމަވެސް، އަލަށް ގެނައި ހަ ރީޗް ސްޓެކާއާއެކު، އެ ތަކެތި ރަނގަޅަށް މެއިންޓޭނަންސް ކުރުމުގެ ފުރުސަތު ލިބިގެންދެ އެވެ.\n"މިހާރު ދެ ރީޗް ސްޓެކާ މެއިންޓޭނަންސް ކުރަން ވެއްދިޔަސް، ޙިދުމަތަށް އެއްޗެސް ދައްޗެއް ނުވާނެ،" އެމްޕީއެލްގެ ވެހިކަލްތައް ބެލެހެއްޓުމުގައި ހަރަކާތްތެރިވާ އިސް ފަރާތެއް ބުންޏެވެ. "ވަރަށް ބޮޑު ފަސޭހައެއް މިއީ. ކުރިން ވެހިކަލްތައް މެއިންޓޭނަންސް ނުކުރެވިގެން ދިމާވާ މައްސަލަތައް މިހާރު ހައްލުވީ."\nމީގެ އިތުރުން، އެމްޓީ ކޮންޓޭނާ ހޭންޑްލާ އަކީ އެމްޕީއެލްގެ ޙިދުމަތަށް މުޅިން އަލަށް ގެނައި ވެހިކަލްތަކެކެވެ. މިއީ 40 ފޫޓުގެ ދެ ހުސް ކޮންޓޭނަރު އެއް ފަހަރާ އުފުލުމުގެ ގާބިލްކަން ލިބިފައިވާ ވެހިކަލްއެކެވެ. މި ވެހިކަލްތަކުގެ ސަބަބުން އެމްޕީއެލްގެ ސަރަހައްދުގައި ހުސް ކޮންޓޭނަރުތައް ފުނި ޖެހުމުގެ މައްސަލަ ހައްލުވެ، ހުސް ކޮންޓޭނަރުތައް ސަރަހައްދުން ބޭރުކުރުމުގެ ސްޕީޑް އެތައް ގުނައެއް އަވަސްވާނެ އެވެ.\nއެމްޕީއެލް އިން ވަނީ މިދިޔަ އަހަރުގެ ތެރޭގައި އެމްޕީއެލް ކޯޕަރޭޓިވް ސޮސައިޓީ (އެމްޕީއެލް ކޯ) އުފައްދައި، އެމްޕީއެލް ކޯގެ ދަށުން މާލޭ ނޯތު ހާބަރުގައި ކެފޭ އަކާއި ފިހާރައެއް އަދި ޖޫގޯ ޕޮއިންޓެއް ހުޅުވައިފަ އެވެ. މި ތަންތަނުން އާންމުންނަށް ވެސް ޙިދުމަތް ދިނުމަކީ މާލޭ ނޯތު ހާބަރުގެ ބޭނުން ހިފާ އާންމު ރައްޔިތުންނަށް ލިބިގެންދިޔަ ވަރަށް ބޮޑު ފަސޭހައެކެވެ.\n"ކުރިން ފެންފުޅިއެއް ގަންނަންޖެހުނަސް ޖެހެނީ މިތާ އެންމެ ކޮޅުގައި ހުރެފައި ވެސް ބޭރަށް ނިކުމެ ފެންފުޅިއެއް ގަންނަން. އެކަމަކު މިހާރު މި ތަނުގައި ފިހާރައަކާއި ކެފޭއެއް ހުޅުވީމަ ވަރަށް ފަސޭހަ،" މާލޭ ނޯތު ހާބަރުގައި އޮތް ބޯޓެއްގެ ފަޅުވެރިޔެއް ބުންޏެވެ.\nމިދިޔަ އަހަރުގެ ތެރޭގައި އެމްޕީއެލް އިން ކާމިޔާބުކަމާއެކު ފެށި އެއް ޕްރޮޖެކްޓަކީ ދެކުނުގެ ދަތުރު ފަތުރުގެ ހިދުމަތެވެ. އައްޑޫ އާއި ފުވައްމުލަކުގައި ދަތުރު ފަތުރުގެ ނިޒާމް ކުރިއަށް ގެންދިއުމަށް އެމްޕީއެލް އިން ސަދާން ޓްރާންސްޕޯޓް ލިންކްގެ ނަމުގައި ކުންފުންޏެއް ހަދައި، ދަތުރު ފަތުރުގެ ޙިދުމަތް ދޭން ފެށީ މިދިޔަ އަހަރުގެ ޖޫން މަހު އެވެ. އެމް.ޕީ.އެލް އިން ދެކުނުގެ އެއްގަމު ދަތުރު ފަތުރުގެ ޙިދުމަތް ދިނުމަށް ލަންކޯ އަޝޯކް ބްރޭންޑްގެ ޒަމާނީ ބަސްތަކެއް ވަނީ ގެނެސްފަ އެވެ. މީގެ އިތުރުން ދެކުނު ރަށްތަކަށް ކަނޑު ދަތުރުތައް ކުރުމަށް، ފެރީ އާއި ލޯންޗްގެ ހިދުމަތް ވެސް ކުރިއަށް ގެންދެ އެވެ.\nދެކުނުގެ ދަތުރު ފަތުރުގެ ހިދުމަތަކީ އެމްޕީއެލް އިން ވިޔަފާރިއަކަށްވުރެ ބޮޑަށް، އެ ކުންފުނީގެ އިޖުތިމާއީ ޒިންމާގެ ދަށުން ދޭ ޙިދުމަތެއް ކަމަށް އެމްޕީއެލް އިން ބުނެފަ އެވެ. އެ ކުންފުންޏަށް އައްޑޫގެ ދަތުރު ފަތުރުގެ ޙިދުމަތުން އަހަރަކު އެތައް މިލިއަން ރުފިޔާއެއްގެ ގެއްލުމެއްވިޔަސް، އެ ކުންފުނިން އެ ހިދުމަތް ކުރިއަށް ގެންދަނީ އާންމު ޙިދުމަތެއް ދިނުމުގެ ނިޔަތުގައި ކަމަށް އެމްޕީއެލް އިން ބުނެ އެވެ.\nއެމްޕީއެލްގެ ދަތުރު ފަތުރުގެ ޙިދުމަތާ ގުޅޭގޮތުން މައުލޫމާތު ދިން އައްޑޫގެ ބައެއް ރައްޔިތުން ބުނާ ގޮތުގައި އެމްޕީއެލް އިން ދެމުންދާ ޙިދުމަތާމެދު ވަރަށް ހިތްހަމަޖެހެ އެވެ.\n"ވަރަށް ރަނގަޅު ބަހުގެ ހިދުމަތް. ވަރަށް ފަސޭހަ، އޭސީ ބަސްތަކެއްވީމަ ވަރަށް ފަސޭހަ. އަނެއްކާ ސްކޫލް ކުދިންނަށް ވެސް ބަސް ހަމަޖައްސާފައި އޮތުމަކީ ވަރަށް ބޮޑު ފަސޭހައެއް،" އައްޑޫ ހިތަދޫގައި ދިރިއުޅެމުންދާ އަހުމަދު ޝަފީގު ބުންޏެވެ.


ފުވައްމުލައް ސިޓީ ކައުންސިލްގެ ވެޓެރަންސް ފުޓްސަލް މުބާރާތް 2017 ގެ ފައިނަލް މެޗު މިރޭމިކަލް ނޫސް\nފވމ ސިޓީ ކައުންސިލް ވެޓަރަންސް ފުޓްސަލް މުބާރާތުގެ ސެމީފައިނަލް މެޗުތައް ނިމި ފައިނަލް މިރޭ. ފޮޓޯ ފވމސިޓީ ކައުނސިލް\nފުވައްމުލައް ސިޓީ ކައުންސިލްގެ ވެޓެރަންސް ފުޓްސަލް މުބާރާތް 2017 ގެ ފައިނަލް މެޗު މިރޭ\n15 އޮކްޓޯބަރ 2017, 18:16 |\nމިމަހު 10 ވަނަ ދުވަހު ފެށި ފުވައްމުލައް ސިޓީ ކައުންސިލްގެ ވެޓަރެންސް ފުޓުސަލް މުބާރާތުގައި ފޯރިގަދަ ކުޅުމަކަށް ފަހު މިރޭ ފަައިނަލް ކުޅުން އޮންނާނެއެވެ. ފުވައްމުލަކު ސްޓޭޑިއަމްގެ ފުޓްސަލް ކޯޓުގައި ކުރިޔަށްދާ މިމުބާރާތުގެ ފައިނަލް މެޗުގެ ކުޅުން ފެށުމަށް ހަމަޖެހިފައި ވަނީ މިރޭ 8:30 ގައެވެ.\nހަތް ޓީމު ވާދަކުރި މިމުބާރާތުގައި ކުޅުން ކުރިޔަށް ގެންގޮސްފައި ވަނީ ޓީމުތައް ދެ ގްރޫޕަކަށް ބަހާލައިގެން ގްރޫޕު މެދުގައި ލީގު އުސޫލުން ބުރެއް ކުޅެގެންވެ. ފައިނަލަށް ދާ ޓީމުތައް ހޮވާފައި ވަނީ ކޮންމެ ގްރޫޕަކުން ވެސް އެންމެ މޮޅު ދެޓީމު ސެމީ ފައިނަލުގައި ކްރޮސްކޮށް ބައްދަލުކޮށް މޮޅުވާ ދެޓީމެވެ.\nސެމީ ފައިނަލުގެ ފުރަތަމަ މެޗުގައި ވާދަކުރީ ފުޓުބޯޅަ އެސޯސިއޭޝަން އޮފް ފުވައްމުލަކުގެ ޓީމާއި އައިޑިއަލް ސްކޫލްގެ ޓީމެވެ. މިމެޗު 3-5 ންކާމިޔާބުކޮށް ފައިނަލުގެ ޖާގަ ހޯދީ އައިޑިއަލް ސްކޫލުގެ ޓީމެވެ.\nސެމީ ފައިނަލުގެ ދެވަނަ މެޗުގައި މިސްކިތްމަގު އެންމެންގެ ގުޅުން ޓީމު ވާދަކުރީ ފުވައްމުލަކު ޕޮލިސް ސްޓޭޝަންގެ ޓީމާއެވެ. މިމެޗު 9-3 ން ކާމިޔާބުކޮށް ފައިނަލުގެ ޖާގަ ހޯދީ މިސްކިތްމަގު އެންމެންގެ ގުޅުން ޓީމެވެ.\nމި4ޓީމުގެ އިތުރުން މިމުބާރާތުގައި ބައިވެރިވެފައި ވަނީ ނަގަނަމަގޮ ޓީމާއި، މާލެގަމު ޔޫތު ފައުންޑޭޝަން ޓީމާއި އެމްއެންޑީއެފް ފުވައްމުލައް ޕޯސްޓްގެ ޓީމެކެވެ.\nފައިނަލު ކުޅުމަށް ކުރިން ހަމަޖެހިފައި އޮތީ ރޭގައެވެ. ނަމަވެސް މިހާރު ފައިނަލް ކުޅޭނީ މިރެއެވެ.\nމިމުބާރާތުގައި ހޮވާ ވަނަތަކަކީ ޗެމްޕިއަން ޓީމު، ރަނަރަޕް ޓީމު، މުޅި މުބާރާތުގެ އެންމެ މޮޅު5ކުޅުންތެރިން، މުބާރާތުގެ އެންމެ ގިނަ ގޯލު ޖަހާ ކުޅުންތެރިޔަ، ކޮންމެ މެޗެއްގެ މޮޅު ކުޅުންތެރިޔާއާއި މުބާރާތު އެންމެ މޮޅު ކޯޗުއެވެ.


SunOnline: 22 aharu kurin endhi Aagu boateh gai maruvi 12 dhivehin ge aailaa thah hoadhany\nމީގެ 22 އަހަރު ކުރިން ގްރީކުގެ ބޯޓަކާ ތެޔޮ ބޯޓެއް ޖެހި ބްލެކްސީގައި ހިނގާދިޔަ އަލިފާނުގެ ހާދިސާގައި އެނދި ބޯޓު: އެ ހާދިސާގައި 12 ދިވެހިން މަރުވި، ---\n22 އަހަރު ކުރިން އެނދި އާގު ބޯޓުގައި މަރުވި 12 ދިވެހިންގެ އާއިލާތައް ހޯދަނީ\nއެ ހާދިސާ ހިނގީ 22 އަހަރު ކުރިން ބްލެކްސީގައި\nއާއިލާތައް ހޯދަނީ ގްރީކުގެ އިންޝުއަރެންސް ކުންފުންޏަކުން\nސަލާމަތްވި ދިވެއްސެއްގެ އަސަރުގަދަ ވާހަކަ\n1 އަހަރު5މަސް ކުރިން - 01 ޖެނުއަރީ 2017 7\nމީގެ 22 އަހަރު ކުރިން ގްރީކުގެ އާގު ބޯޓަކާއި ތެޔޮ ބޯޓެއް ޖެހި ބްލެކްސީގައި ހިނގާދިޔަ އަލިފާނުގެ ހާދިސާ ފަހަރެއްގައި ދިވެހިންނަށް ނޭނގިދާނެ އެވެ. އެ ހާދިސާގައި ގިނަ ބަޔަކު މަރުވެގެން ދިޔަކަން ދިވެހި މީޑިއާގައި ރިޕޯޓުކޮށްފައި ނެތުމަކީ ވެސް އެކަށީގެންވާ ކަމެކެވެ. ނަމަވެސް އެއީ ދިވެހިންނާ ކިހާ ގުޅުމެއް އޮތް ހާދިސާއެއްކަން އެނގޭ ހެއްޔެވެ؟\nނަވާރަސަތޭކަ ނުވަދިހަ ހަތަރު ވަނަ އަހަރު މާޗު މަހު އިސްތަންބޫލުން ފުރައިގެން ބްލެކްސީން ދިޔަ "ސީ ބްރޯކަރު" ނަމަކަށް ކިޔާ ބޯޓުގައި 14 ދިވެހިން ތިއްބެވެ. އެެ ބޯޓު ބްލެކްސީގައި ދަތުރު ކުރަމުން ދަނިކޮށް "ނަސިއާ" ނަމަކަށް ކިޔާ ތެޔޮ ބޯޓެއްގައި ޖެހި ހިނގައި ދިޔަ ނުރައްކާތެރި އަލިފާނުގެ ހާދިސާގައި 30 އަށް ވުރެ ގިނަ މީހުން މަރުވި އެވެ.\nމީގެ 22 އަހަރު ކުރިން ގްރީކުގެ ބޯޓަކާ ތެޔޮ ބޯޓެއް ޖެހި ބްލެކްސީގައި ހިނގާދިޔަ އަލިފާނުގެ ހާދިސާ ހިނގައި ދިޔަ ތަނާއި، ހާދިސާގެ މަންޒަރެއް ---\nހާދިސާގައި މަރުވެގެން ދިޔަ މީހުންގެ ތެރޭގައި 12 ދިވެހިން ވެސް ހިމެނެ އެވެ. ތެޔޮ ބޯޓު ނަސިއާގައި، ސީ ބްރޯކަރު ޖެހިގެން ބޯޓުގެ ތެޔޮތަކުގައި ރޯވެ، ކަނޑަަށް ތެޔޮތައް އެޅި ކަނޑުގައި ވެސް އަލިފާންގަނޑު ފެތުރިފައި އޮތް ކަމަށް މީޑިއާތަކުން ވަނީ ރިޕޯޓުކޮށްފަ އެވެ. އަލިފާންގަނޑު ނިވާލަން ފަސް ދުވަސް ނެގި އެވެ.\nމިހާރު މިވާހަކަ މުހިންމުވީ ކީއްވެ؟\nއެ ހާދިސާގައި މަރުވެގެން ދިޔަ ދިވެހިންގެ ހަނދާންތައް އަނެއްކާ ވެސް މިވަނީ އާ ކުރަން ޖެހިފަ އެވެ. ތަފާތު ގޮތަކަށެވެ. ދިވެހިންގެ މީހުން ދަތުރުކުރި ސީ ބްރޯކަރުގެ އިންޝުއަރެންސް ކޮމްޕެނީން އެމީހުންގެ އާއިލާތައް ހޯދަން ފެށުމުންނެވެ.\nގްރީކްގެ އެ އިންޝުއަރެންސް ކޮމްޕެނީން ދިވެހި ލޯ ފާމަކާ ގުޅިގެން އެމީހުންގެ އާއިލާތައް ހޯދުމުގެ މަސައްކަތް މިހާރު މިވަނީ ފަށައިފަ އެވެ. އެއީ އިންޝުއަރެންސަށްވާ ފައިސާ އާއިލާތަކާ ހަވާލު ކުރުމަށެވެ. ކޮންމެ އާއިލާއަކަށް ވެސް ވަރަށް ބޮޑު އަދަދެއްގެ ފައިސާ ލިބޭނެ ކަމަށް ބެލެވެ އެވެ.\nމީގެ 22 އަހަރު ކުރިން ގްރީކުގެ ބޯޓަކާ ތެޔޮ ބޯޓެއް ޖެހި ބްލެކްސީގައި ހިނގައި ދިޔަ އަލިފާނުގެ ހާދިސާގައި ދެ ބޯޓުގައި ރޯވެފައިވާ މަންޒަރު ---\nއެފައިސާއާ ބެހޭ ގޮތުން ލޯ ފާމުން މައުލޫމާތެއް ހާމައެއް ނުކުރި އެވެ. ނަމަވެސް މިހާރު އޭގެތެރެއިން ގިނަ މީހުންގެ އާއިލާތައް ފެނިފައިވާ ކަމަށް ލޯ ފާމުން ބުންޏެވެ.\nހާދިސާގައި މަރުވި މީހުން\nހާރޫން މޫސާ، އަތިރީގެ، ހއ. މުރައިދޫ\nމުހައްމަދު ހުސައިން ، ކ. މާލެ\nއަހުމަދު ސައީދު ގުލްހަޒާރުގެ، ރ. ކަނދޮޅުދޫ\nއަބްދުއް ސައްތާރު މުހައްމަދު، އުޖާލާގެ، ގދ. ތިނަދޫ\nއަބްދުލް އަޒީޒު މުހައްމަދު، ޏ. ފުވައްމުލައް\nއަބްދުﷲ މުހައްމަދު، ހދ. ކުޅުދުއްފުށި\nއާދަމް މުހައްމަދު، ގދ ( ރަށް ނޭނގޭ )\nއަޒީމް ހަސަން، ގދ ( ރަށް ނޭނގޭ )\nމުހައްމަދު ފައުޒީ ގދ ( ރަށް ނޭނގޭ )\nހާދިސާގައި މަރުވެގެން ދިޔަ މީހުންގެ ތެރެއިން ގްރީކްގެ އިންޝުއަރެންސް ކުންފުނިން ހޯދަން ބޭނުންވަނީ މިމީހުންގެ އާއިލާތަކެވެ.\nމީގެ 22 އަހަރު ކުރިން ގްރީކުގެ ބޯޓަކާ ތެޔޮ ބޯޓެއް ޖެހި ބްލެކްސީގައި ހިނގައި ދިޔަ އަލިފާނުގެ ހާދިސާގެތެރެއިން ---\nހާދިސާގައި ސަލާމަތްވި އަދުނާނުގެ ވާހަކަތައް\nއެ ނުރައްކާތެރި ބިރުވެރި ހާދިސާގައި އެ ބޯޓުގައި ދަތުރުކުރަން ގޮސް އުޅުނު ދިވެއްސެއް ސަލާމަތްވި އެވެ. އެއީ ހދ. ނޮޅިވަރަން އަދުނާނު އަލީ އެވެ. އެއީ ހަޔާތުގައި އައި އެންމެ ނުރައްކާތެރި ބިރުވެރި ދުވަސްކަން ފާހަގަކުރަމުން އަދުނާނު "ސަން"އަށް ބުނީ "އަދި ވެސް މީހުންގެ ގައިގައި ރޯވެ މަރުވެގެން ވެއްޓޭ މަންޒަރު ސިފަވާ" ކަމަށެވެ.\nއެއީ ބޭރު ދަތުރުކުރަން އަދުނާނު އެންމެ ފުރަތަމަ ދިޔަ ދަތުރެވެ. އޭރު އުމުރުން އެންމެ 19 އަހަރެވެ. އެ ހަނދާންތައް 'ސަން' އާ ހިއްސާކުރަމުން އަދުނާނު ބުނީ އެ ހާދިސާ ހިނގީ އިސްތަންބޫލުން ފުރައިގެން ދަތުރުކުރަމުން ދަނިކޮށް ކަމަށެވެ. ބޯޓުގައި ރޯވީ އޭނާ ބޯޓުގެ އެންމެ އަޑީގައި ހުއްޓައި ކަމަށް އަދުނާނު ބުންޏެވެ.\nމީގެ 22 އަހަރު ކުރިން ގްރީކުގެ ބޯޓަކާ ތެޔޮ ބޯޓެއް ޖެހި ބްލެކްސީގައި ހިނގައި ދިޔަ އަލިފާނުގެ ހާދިސާގައި އަލިފާންގަނޑު ނިއްވަން ފެންޖަހަނީ ---\nއަލިފާނުގައި ނުޖެހި ސަލާތުން އަރަން އޭނާ މައްޗަށް އެރީ "ދުން ހޮޅިން ލާފައި" ކަމަށް އަދުނާނު ބުންޏެވެ. އެއީ 14 ސިޑި ހުރަސްކޮށްފައި ކަމަށް ވެސް އޭނާ ބުންޏެވެ.\n"އޭރުވެސް ބޯޓު ދުވަމުން ދަނީ. އެކަކު އަނެކަކަށް ނުވެސް ފެނޭ. ކަނޑުގައި ވެސް އަލިފާން އޮތީ. އަލިފާނަށް ފިލަންވެގެން ބޭބެ އެރީ ދުންހޮޅިން. އެއީ 14 ސިޑި ހުރަސްކޮށްފައި،" އަދުނާން ކިޔައިދިނެވެ.\nއޭނާ މައްޗަށް އަރަން ދިޔަ އިރު ބެޓެރީ ރޫމުގައި ދިވެއްސަކު ފިހިފައި އިން ކަމަށް އަދުނާނު ބުންޏެވެ. "އޭނާ އިނީ ވެސް ވަރަށް ހާލުގައި ލޮޑުވެފައި" ކަމަށް އަދުނާނު ބުންޏެވެ. އެ ދިވެހި މީހާ ގޮވައިގެން މައްޗަށް އަރައި ކަނޑަށް ފުންމާލައިގެން އަދުނާނާއި އެމީހާ އޮތީ ބޮއެއްގެ މަތީގަ އެވެ.\n"ހެނދުނު އަލިވިލުނު ފަހުން ހޮސްޕިޓަލުގައި އޮއްވައި ދެން އެނގުނީ، އެ ވަރުގެ ބިރުވެރި ހާދިސާއެއް ހަޔާތުގައި ދިމައެއް ނުވޭ. އެ ދިވެހި މީހާ ވެސް ސަލާމަތްވި އެއީ އައްޑޫ މީހެއް،" އަދުނާނު ބުންޏެވެ.\nމިހާރު އަދުނާނުގެ އުމުރުން 43 އަހަރެވެ. އެ ހާދިސާގެ ފަހުން ވެސް އޭނާ ބޯޓުދަތުރުކުރަން އުޅުނެވެ. ނަމަވެސް އެފަދަ ބިރުވެރި ހާދިސާއަކާ އޭގެ ފަހުން ދިމާނުވާ ކަމަށް އަދުނާނު ބުންޏެވެ.\nނޮވެލްޓީ އަލިފާނުގެ ހާދިސާ\nދިވެހީންގެ ހެދިކާ އަކީ "ހަވާދުލީބިސް"؟ 13 ގަޑި 46 މިނެޓް ކުރިން\nދިވެހި ރޮބޯމޭން، މިއީ އާދައިގެ މީހެއް ނޫން! 12 ގަޑި 27 މިނެޓް ކުރިން


މިނިސްޓްރީން ރ.ފައިނުގައި ކުރިއަށް ގެންދިއުމަށް ހަމަޖެހިފައިވާ އިރިގޭޝަން ޕްރޮގްރާމް ހިންގުމަށް ބޭނުންވާ ތަކެތި ހޯދަން ބޭނުންވެގެން ކުރި ނަންބަރު (IUL)30 /30/2019/215 އިއުލާނާ ގުޅިގެން އެކަށީގެންވާ އަދަދަށް އަންދާސީ ހިސާބު ލިބިފައިނުވާތީ މިއިއުލާން ބާތިލްކޮށް އަލުން އޯވަރހެޑް ޓޭންކްގެ ސްޓޭންޑް އަދި ފެންވަޅު ތައްޔާރުކޮށް ފޯރު ކޮށްދޭން ޝައުގުވެރިވާ ފަރާތްތަކަށް ފުރުސަތު ހުޅުވާލަމެވެ.\n20 އިރިގޭޝަން ސްޓޭންޑް (އެއްއުރަ ކުރެވިފައިވާ ކުރެހުމާ އެއްގޮތައް)\n04 ފެންވަޅު ތައްޔާރުކުރުން (އެއްއުރަ ކުރެވިފައިވާ ކުރެހުމާ އެއްގޮތައް)\nވީމާ، މި މިމަސައްކަތް ކޮށްދެއްވުމަށް ޝައުގުވެރިވެލައްވާ ފަރާތްތަކުން 09 އޮކްޓޫބަރ 2019 ވާ ބުދަ ދުވަހުގެ 12:00 އަށް އަންދާސީ ހިސާބު ހިއްޕަވައިގެން މި މިނިސްޓްރީއަށް (ވެލާނާގެ7ވަނަ ފަންގިފިލާއަށް) ވަޑައިގެންދެއްވުން އެދެމެވެ.\nއަގު ހުށަހަޅަންޖެހޭ ގޮތް: ޔުނިޓަކަށް ޖެހޭއަގު އިނގޭގޮތަށް\nމިމަސައްކަތް ނިންމުމަށް ހަމަޖެހިފައިވަނީ 30 ދުވަސް ތެރޭގައެވެ.\nއިވެލުއޭޓް ކުރުމުގައި ޕޮއިންޓްދޭނެ ގޮތް\nއަގަށް 90 ޕޮއިންޓް (ހުށަހެޅޭ އެންމެ ހެޔޮ އަގު / ހުށަހެޅި އަގު × 90 )\nތަޖުރިބާއަށް 10 ޕޮއިންޓް (މިފަދަ މަސައްކަތެއް ނުވަތަ ގުޅުންހުރި މަސައްކަތެއް ކޮށްފައިވާނަމަ މަސައްކަތް ކުރިކަމުގެ ލިޔުންތަކަށް ބަލާފައެވެ. މިފަދަ ގުޅުންހުރި 10 މަސައްކަތް ނިންމާފައިވާ ފަރާތްތަކަށް 10 މާރކްސް ލިބޭނެއެވެ.) ތަޖުރިބާގެ ލިޔުންތަކަށް ޕޮއިންޓްސް ދިނުމުގައި ކޮށްފައިވާ މަސައްކަތުގެ ބޮޑު ކުޑަމިނަށް (ޕްރޮޖެކްޓްގެ އަގަށް) ބެލޭނެއެވެ.\nއަންދާސީ ހިސާބާއެކީ ހުށަހަޅަންޖެހޭ ލިޔުންތައް\nކުންފުންޏެއް، ޕަރޓްނަރޝިޕެއް ނުވަތަ ލޯކަލް އިންވެސްޓްމަންޓެއްގެ ނަމުގައި މަސައްކަތަށް ކުރިމަތިލާނަމަ، ރަޖިސްޓްރީގެ ކޮޕީއެއް ހުށަހަޅަންވާނެއެވެ. އަމިއްލަ ފަރާތްތަކުން އަންދާސީ ހިސާބު ހުށަހަޅާނަމަ ހުށަހަޅާ ފަރާތުގެ މުއްދަތު ހަމަނުވާ އައިޑީ ކާޑުގެ ކޮޕީއެއް ހުށަހަޅަން ވާނެއެވެ.\nހުށަހަޅާ ފަރާތާ ބެހޭ ޕްރޮފައިލް.\nކުދި އަދި މެދު ފަންތީގެ ވިޔަފާރީގެ ގިންތިތަކުން ގިންތިއެއްގައި ރަޖިސްޓްރީ ކޮށްފައިވާ ރަޖިސްޓްރީގެ ކޮޕީ\nޖީ.އެސް.ޓީއަށް ރަޖިސްޓްރީ ކުރަންޖެހޭ ފަރާތްތަކުން އެފަރާތަށް މީރާއިން ދޫކޮށްފައިވާ ޖީއެސްޓީ ރެޖިސްޓްރޭޝަން ކޮޕީ ހުށަހަޅަން ވާނެވެ. (މަސައްކަތް އެވޯޑް ކުރެވޭ ފަރާތުން ދައުލަތަށް ދައްކަންޖެހޭ އެއްވެސް ޓެކުހެއްވާނަމަ، އެ ފައިސާއެއް ދައްކައި ހަލާސްކޮށްފައިވާކަން މިނިސްޓްރީން ކަށަވަރު ކުރާނެއެވެ)\nއިމާރާތްކުރުން ނުވަތަ މަރާމާތު ކުރުން ފަދަ މަސައްކަތެއް ކުރުމަށް ބިޑު ހުށަހަޅާނަމަ، މިނިސްޓްރީ އޮފް ހައުސިން އެންޑް އިންފްރާސްޓްރަކްޗަރގައި ރަޖިސްޓްރީ ކުރިކަމުގެ ލިޔުން.\nއަންދާސީ ހިސާބު ހުށައަޅަންވާނީ ބަންދުކުރެވިފައިވާ ސިޓީއުރައެއްގައި ބޭރުގައި ހުށައެޅި ފަރާތާއި އަންދާސީ ހިސާބު ހުށައެޅިފައިވާ މަސައްކަތް އިނގޭނޭ ގޮތަށެވެ.\nއިތުރު މަޢުލޫމާތު ހޯއްދެވުމަށް 3339267، 3339211 އަދި 3339279 ނަންބަރު ފޯނާ ގުޅުއްވުން އެދެމެވެ.\n- Stand drawing


ރާއްޖެއިން ޔޫ.އޭ.އީއަށް ކަނޑައެޅުއްވި އައު ސަފީރު އެ ޤައުމުގެ ނައިބު ރައީސަށް ފަތްކޮޅު އަރުވައިފި ރާއްޖެއިން ޔޫ.އޭ.އީއަށް ކަނޑައެޅުއްވި އައު ސަފީރު އެ ޤައުމުގެ ނައިބު ރައީސަށް ފަތްކޮޅު އަރުވައިފި\nދިވެހިރާއްޖެއިން ޔޫއޭއީއަށް ކަނޑައެޅުއްވި ސަފީރު އާމިނަތު ޝަބީނާ، އެ ކަމަނާގެ ސަފީރުކަމުގެ ފަތްކޮޅު، ޔޫއޭއީގެ ނައިބު ރައީސް، ޕްރައިމް މިނިސްޓަރ، މިނިސްޓަރ އޮފް ޑިފެންސް، އަދި ރޫލަރ އޮފް ދުބާއި، ޝެއިޚް މުޙައްމަދު ބިން ރާޝިދު އަލް މަޚްތޫމްއަށް އެރުވުން / ފޮޓޯ: ޔޫ.އޭ.އީގައި ހުންނަ ދިވެހިރާއްޖޭގެ އެމްބަސީ\nދިވެހިރާއްޖެއިން އެކުވެރި ޢަރަބި އިމާރާތަށް ކަނޑައެޅުއްވި ސަފީރު އާމިނަތު ޝަބީނާ، އެކަމަނާގެ ސަފީރުކަމުގެ ފަތްކޮޅު، އެކުވެރި ޢަރަބި އިމާރާތުގެ ނައިބު ރައީސް، ޕްރައިމް މިނިސްޓަރ، މިނިސްޓަރ އޮފް ޑިފެންސް، އަދި ރޫލަރ އޮފް ދުބާއި، ޝެއިޚް މުޙައްމަދު ބިން ރާޝިދު އަލް މަޚްތޫމްއަށް އަރުވައިފިއެވެ.\nއަބޫދާބީގައި ހުންނަ ޤަސްރު އަލް ވަޠަން ގަނޑުވަރުގައި ބޭއްވެވި ރަސްމިއްޔާތުގައި ދިވެހިރާއްޖޭގެ އިތުރުން7ޤައުމަކުން ސަފީރުން ފަތްކޮޅު އެރުވިއެވެ.\nއެ ރަސްމިއްޔާތުގެ ފަހުން ބޭއްވި ބައްދަލުވުމުގައި ޝެއިޚް މުޙައްމަދު ބިން ރާޝިދު އަލް މަޚްތޫމް ދެއްކެވި ވާހަކަފުޅުގައި ސަފީރުކަމުގެ ފަތްކޮޅު އެރުވުނު ހުރިހާ ސަފީރުންނަށް މަރްހަބާ ވިދާޅުވެ، އެ ބޭބޭފުޅުންގެ ޤައުމުތަކާއެކު އިތުރަށް ގުޅުންތައް ހަރުދަނާކުރުމަށް އެކުވެރި ޢަރަބި ޢިމާރާތުން އަބަދުވެސް އެއްބާރުލުން ދެއްވާނެކަމުގެ ޔަޤީންކަން އެރުއްވިއެވެ. އަދި މިކަންކުރުމުގައި ސަފީރުންގެ މަސައްކަތްޕުޅަށް ބޭނުންފުޅުވާ ކަންކަމުގައި އެކުވެރި ޢަރަބި އިމާރާތުގެ ސަރުކާރުން ފުރިހަމަ އެއްބާރުލުން ދެއްވާނޭކަން ކަށަވަރު ކޮށްދެއްވިއެވެ.\nދިވެހިރާއްޖެއިން އެކުވެރި ޢަރަބި ޢިމާރާތަށް ކަނޑައެޅުއްވި ސަފީރު އާމިނަތު ޝަބީނާ ފަތްކޮޅު އެރުވުމުގެ ރަސްމިއްޔާތުގައި ދެއްކެވި ވާހަކަފުޅުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ ފަރާތްޕުޅުންނާއި ދިވެހި ސަރުކާރު، އަދި ދިވެހި ރައްޔިތުންގެ ފަރާތުން އެކުވެރި ޢަރަބި ޢިމާރާތުގެ ވެރިންނަށާއި ސަރުކާރަށް އަދި ރައްޔިތުންނަށް ފުރިހަމަ ޞިއްޙަތާއި ކާމިޔާބީ އަދި ހެޔޮ ދުޢާ އަރިސް ކުރެއްވިއެވެ. އަދި ސަފީރުގެ ހައިސިއްޔަތުން ދެ ޤައުމުގެ ދެމެދުގައި އޮންނަ ގާތްގުޅުން އިތުރަށް ހަރުދަނާ ކުރެއްވުމަށް މަސައްކަތް ކުރައްވާނޭ ކަމުގެ ޔަޤީންކަން ދެއްވިއެވެ.


Alex Ferguson Dhuvahaku Ves Ronaldo Ah "Hair Dryer Treatment" Eh Nudhey - Vaguthu\nއެލެކްސް ފާގަސަން ދުވަހަކުވެސް ރޮނާލްޑޯ އަށް "ހެއާ ޑްރަޔާ ޓްރީޓްމެންޓް" އެއް ނުދޭ\nއިނގިރޭސި ކްލަބު މެންޗެސްޓާ ޔުނައިޓެޑުން ވިދާލި ދުނިޔޭގެ އެންމެ މޮޅު އެއް ކުޅުންތެރިޔާ ކަމުގައިވާ ކްރިސްތިއާނޯ ރޮނާލްޑޯ އަށް އިރުޝާދު ދިން އިރު އެލެކްސް ފާގަސަން ރުޅި އައިސްގެން ދުވަހަކުވެސް އޭނާ އާ ދިމާލަށް އެއްޗެއް ބުނިތަން ނުފެންނަ ކަމަށް ޖޮނަތަން ސްޕެކްޓާ ބުނެފިއެވެ.\nރޮނާލްޑޯ އާއި އެއް އަހަރެއްގައި ޔުނައިޓެޑަށް ބަދަލުވި ސްޕެކްޓާ ބުނެފައި ވަނީ ރޮނާލްޑޯ އެންމެ ފުރަތަމަ އެ ކްލަބަށް ބަދަލުވެގެން އުޅުނު ދުވަސްވަރު އޭނާގެ ކުޅުމުގެ ސްޓައިލާއި ދޭތެރޭ ހުރިހާ ކުޅުންތެރިން ވެސް ތިބީ ވަރަށް ހިތްހަމަ ނުޖެހިފައި ކަމަށާއި ނަމަވެސް ކުލަބުގެ ކޯޗު ފާގަސަން ދުވަހަކުވެސް ރޮނާލްޑޯ އަށް "ހެއާ ޑްރަޔާ ޓްރީޓްމެންޓް" ނުދޭ ކަމަށެވެ.\nފުޓްބޯޅައިގެ ބަހުން ހެއާ ޑްރަޔާ ޓްރީޓްމެންޓަކީ ކުޅުންތެރިއެއްގެ ކުޅުމާއި މެދު ހިތްހަމަ ނުޖެހުމުން ކޯޗަކަށް ހުންނަ މީހާ ރުޅި އައިސްގެން އެއްޗެހި ކިއުމެވެ.\nމިކަމަށް މި ނަން ދެވިފައި ވަނީ ހެއާ ޑްރަޔާ އެއް ޖެއްސުމުންް ވަރަށް ބާރަށް އަޑު ކިޔާތީ ފުޓްބޯޅަ ކޯޗުން އެއްޗެހި ކިޔާ އިރުވެސް ހަމަ އެގޮތަށް ކަންތައް ވާތީއެވެ.\nނަމަވެސް ރޮނާލްޑޯ އަށް މި ޓްރީޓްމެންޓް ލިބިފައި ނުވާ ކަމަށް ބުނެ ވާހަކަ ދައްކަމުން ސްޕެކްޓާ އިތުރަށް ބުނެފައި ވަނީ ކުޅުންތެރިންގެ މިޒާޖާއި ސްޓައިލް އެންމެ ރަނގަޅަށް އެނގޭ ކޯޗަކީ ފާގަސަން ކަމަށާއި އެކި ކުޅުންތެރިންނާއި އޭނާ ވާހަކަ ވެސް ދާއްކާނީ ތަފާތުކޮށް ކަމަށެވެ.\nޔުނައިޓެޑުގައި ސްޕެކްޓާ އަށް ކުޅުމުގެ ފުރުސަތު މާ ގިނައިން ލިބިފައި ނުވި ނަމަވެސް ރޮނާލްޑޯ ވަނީ އެ ކްލަބުގައި ހުރެ އޭނާގެ ހުނަރުތައް ކުރިއަރުވައި ދުނިޔޭގެ އެންމެ މޮޅު ކުޅުންތެރިންގެ ތެރޭގައި ހިމެނިފައިކަން ފާހަގަ ކޮށްލެވެއެވެ.\nރޮނާލްޑޯ ވައްޓާލުމަށްފަހު އިޓާލިއަން ލީގުގެ މޮޅުކުޅުންތެރިޔާގެ ލަގަބް ޑީބަލާއަށް


Covid-19 Veydhana Thah Ginavee Male' Ithurah Thohjehemun Dhaathee: Bonde - Vaguthu\nރާއްޖޭގައި ހަލުވިކަމާއެކު ކޮވިޑް-19 ފެތުރި އެ ބަލީގެ ވޭދަނަ (ކޭސް)ތައް ގިނަވަމުން ދަނީ މާ ކުރިން ވެސް ވަރަށް ބޮޑަށް ތޮއްޖެހިފައިވާ ވެރިރަށް މާލެ ސަރަހައްދަށް އިތުރަށް މީހުން ޖަމާވެ ތޮއްޖެހެމުންދާތީ ކަމަށް ރައްޔިތުންގެ މަޖިލީހުގެ މާފަންނު މެދު ދާއިރާގެ އެމްޑީޕީގެ މެންބަރު އިބްރާހިމް ރަޝީދު (ބޮންޑެ) ވިދާޅުވެއްޖެއެވެ.\nއެޗްޕީއޭގެ ބައެއް ފިޔަވަޅުތަކުގެ ސަބަބުން އާންމު ފަރުދުންނާއި ވިޔަފާރިތަކުގެ މާލީ ހާލަތު ގޯސްވަމުންދާތީ، ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) ހުށަހެޅުއްވި ކުއްލި މައްސަލައަށް ބަހުސް ކުރައްވަމުން ބޮންޑެ ވިދާޅުވީ، އެޗްޕީއޭގެ ފިޔަވަޅުގައި އެއްވެސް އަސާސެއް އޮތް ކަމަށް ގަބޫލު ނުކުރެވޭ ކަމަށެވެ.\n"ރޭގަނޑު ވަގުތު ފައި މަގުގައި ޑެލިވަރީ ކުރާށޭ، ބައިސްކަލުގައި ވެސް ޑެލިވަރީ ނުކުރެވޭނޭ، ދުއްވާ އުޅަނދު ފަހަރު ނުދުއްވޭ، މީގަ އެއްވެސް ލޮޖިކެއް ނުފެނޭ، މީގައި އޮތް ލޮޖިކެއް އެބަ ސާފުވާން އެބަ ޖެހޭ،" ބޮންޑެ ވިދާޅިވިއެވެ.\nބޮންޑެ ވިދާޅުވީ، ކޮވިޑް-19ގެ ސަބަބުން ރިސޯޓްތަކާއި ސިނާއީ ރަށްރަށުގެ ވިޔަފާރި ދަށްވެގެން ދިޔަ ހާލަތުގައި އެ ތަންތަނުގައި މަސައްކަތް ކުރާ އެތައް ބިދޭސީންނެއް މާލެ އަރައިގެން އެބަ އުޅޭ ކަމަށެވެ. ވަޒީފާއަށް އަސަރުކުރި އެތައް ބަޔަކު މާލެ އައިސް ވިޔަފާރިކުރަމުންދާ ކަމަށެވެ. އެހެންކަމުން މާލެ އިތުރަށް ތޮއްޖެހި ކޮވިޑް-19 އިތުރަށް ފެތުރިގެން ދިޔައީ ކަމަށް އޭނާ ވިދާޅުވިއެވެ.\n"މާލެއިން ކޮވިޑް-19 ކޮންޓްރޯލް ކުރެވޭނެ ގޮތުގެ ވާހަކަ ދައްކަންވީ، މާލޭގައި ކޮވިޑް-19 އޮތީ، އެކި ކްލަސްޓާތަކާއި ތޮއްޖެހުމާއި، ބިދޭސީން ތޮއްޖެހުމާއި، އެކި ތަންތާގައި ފިހާރަތައް ހުޅުވައިގެން އުޅުމާއި، ރިސޯޓްތަކުންނާއި ސިނާއީ ރަށްރަށުން މާލެއަށް އޮއްސާލީ އެކި ދިމަދިމާއިން،" ބޮންޑެ ވިދާޅުވިއެވެ.\nމާލެ ސަރަހައްދުގައި ކޮވިޑް ފެތުރުން ކޮންޓްރޯލް ކުރުމުގެ ގޮތުން ކުރަން ޖެހޭ ކަމަކީ ގިނަގިނައިން ޓެސްޓް ކުރުން ކަމަށް ބޮންޑެ ފާހަަގަކުރެއްވިއެވެ. އަދި މާލެ ސަރަހައްދަށް އިތުރަށް ބިދޭސީން ޖަމާނުވާނެ ގޮތަކަށް ކަންކަން ބައްޓަން ކުރަންވީ ކަމަށް އޭނާ ވިދާޅުވިއެެވެ. ނަމަވެސް ފުރަބަންދުގެ ހާލަތަށް ކުރިން ގެންގޮސް މިއިން އެއްވެސް ކަމެއް ހާސިލުވެފައި ނެތް ކަމަށް އޭނާ ވިދާޅުވިއެވެ.\n"ޓެސްޓް އިތުރު ކުރަންވީ، ޑަބްލިއުއެޗްއޯއިން އަންގަނީ ޓެސްޓް ކުރަން، ޓެސްޓް، ޓެސްޓް، ޓެސްޓް، ވީހާވެސް ގިނައިން، އެކަމަކު ޓެސްޓް މި ކުރެވެނީ މީހަކު ޖެހިގެން އެތައް ހަފުތާއެއް ވެގެން މުޅި ތަނުގައި ފެތުރޭ ފެހުން، އަޅުގަނޑު ހިތަށް އަރާ ގަސްތުގައި މާލޭގައި ބަލި ފަރުތަން އުޅެނީބާއޭ ވެސް." ބޮންޑެ ވިދާޅުވިއެވެ.\nރާއްޖޭން މިހާތަނަށް 6،779 މީހަކު ކޮވިޑަށް ފައްސިވެފައިވާއިރު، މިހާތަނަށް ބަލިން ރަނގަޅު ވެފައި ވަނީ 4،222 މީހެކެވެ. މި ބަލީގައި ރާއްޖޭން މިހާތަނަށް 27 މީހަކު ނިޔާވެފައެވެ. މިިހާރު ބައްޔަށް 2،531 މީހަކަށް ފަރުވާދެމުން އެބަދެއެވެ. އޭގެ ތެރެއިން ގިނަ ބަޔަކު ތިބީ މާލެ ސަރަހައްދުގައެވެ. މާލެ ސަރަހައްދުގެ ހޮސްޕިޓަލްތަކުގެ 62 ޕަސެންޓް އެނދު ވެސް އޮތީ ފުރިފައެވެ.\nއޮގަސްޓް 24, 2020 14:00\nބޮންޑޭ ވެސް ބައެއްފަހަރު ވާހަކަދައްކަނީ ހަމަޖެހޭ ގޮތަކަށްނޫން. މާލެއަށް މީހުން އެރުން ވަނީ މަނާކޮށްފައި. މާލޭގައި ކުރިން ތިބި އެތައް ބަޔަކު ރަށްރަށަށް ބަދަލު ވެއްޖެ. މާލޭގައި ތިބި ބޭރުގައުމު ތަކުގެ އެތައްހާސް ބަޔަކު އެމީހުންގެ ގައުމު ތަކަށް ހިނގައްޖެ. އެހެންވީމާ މިހާރު ވޭދަނާތައް ގިނަވަނީ މާލެ އިތުރަށް ތޮއްޖެހިގެނެއްނޫން. މިސަރުކާރުގެ ދޯދިޔާ ސިޔާސަތުގެ ސަބަބުން. ކޮވިޑް ރަނގަޅަށް މެނޭޖް ކުރަން ނޭގުމުން. މަޖިލީހުގައި މޮޅު ވާހައެއްދައްކަންވެގެން ހިތަށްއެރި އެއްޗެއްކިޔަނީދޯ؟\nއޮގަސްޓް 24, 2020 14:08\nކޮވިޑް-19ގެ ވޭދަނަތައް ގިނަވީ މިސަރުކާރުގެ ނާގާބިލިއްޔަތު ކަމުންނާ ކެނެރީގޭ ބުއްޅަބޭގެ އަތްގަދަކަމުން.\nއޮގަސްޓް 24, 2020 15:02\nޑ ރ ބޮންޑެ، ޑ ރ ދޮންބިލެތް، ޑ ރ އަނދުން\nކުލިން މަންފާ ހޯދައިގެން އުޅެންވެސް ބޭނުން ބަންދުކުރި ރިސޯޓުތަކުގައި މަސައްކަތްކުރި ތާރޑުޕާޓީ ގުރޫޕުތަކުގެ މީހުންތައް ވެސް ދޫޚޮއްލީމާ ތިމާލެއިން ހިމާޔަތްހޯދައިގެން މާލެތެރޭގަވީ ކުލިން ފައިދާވާ މީހުންބޭނުންވަނީ މާލެ ތޮއްޖެގުން....\nއޮގަސްޓް 24, 2020 16:04\nމީ ކޮންތާކު މަރުމޯލެއް!


Dhuniyeyge Thaareehu Gaives Ehme Bodu Lockdown India Gai... - Vaguthu\nދުނިޔޭގެ ތާރީޙުގައިވެސް އެންމެ ބޮޑު ފުރަބަންދު އިންޑިއާގައި...\nމިދިޔަ ހަފްތާގައި އިންޑިއާ ސަރުކާރުން މުޅި ގައުމު ފުރަބަންދު (ލޮކްޑައުން) ކުރުމާއި އެކު އެކަން ވެގެން ގޮސްފައި ވަނީ ދުނިޔޭގެ ތާރީޙުގައިވެސް އެންމެ ބޮޑު ފުރަބަންދަށެވެ. 1.3 ބިލިއަން މީހުންގެ އާބާދީ އަކާއި އެކު ދުނިޔޭގެ ދެވަނައަށް އެންމެ މީހުން ގިނަ އިންޑިއާ ފުރަބަންދު ކުރުމާއި އެކު އެ ގައުމުގެ ހާލަތު މިހާރު ވަނީ ވަރަށްވެސް ބޮޑަށް ބަދަލުވެފައެވެ.\nމިގޮތުން މީގެ ކުރިން އިންޑިއާގެ މަގުތަކުގައި ހުއްޓުމެއް ނެތި ކާރާއި ސައިކަލުތަކުގެ ބަރުގޮނުގެ އަޑު އިވޭއިރު މިހާރު އެ ގައުމުގެ މަގުތައް ވަނީ މުޅިން އަމާންވެފައެވެ. އެ ގައުމުގެ ރައްޔިތުން މިހާރު ހެނދުނު ހޭލަނީ ހަމަހިމޭންކަމާއި ދޫނިތަކުގެ އަޑަށެވެ. މިއީ އިންޑިއާގެ ދިގު ތާރީޙުގަައިވެސް އެ ގައުމު މިފަދައިން އޮތް ފުރަތަމަ ފަހަރެވެ.\nއިންޑިއާގެ ވެރިރަށް ނިއު ދިއްލީ އަކީ މުޅި ދުނިޔޭގައިވެސް އެންމެ ބޮޑަށް ވައި ތަޣައްޔަރުވެފައިވާ ސިޓީއެވެ. އޭގެ އިތުރުން ދުނިޔޭގެ އެންމެ ބޮޑަށް ވައި ތަޣައްޔަރުވެފައިވާ 10 ސިޓީގެ ތެރޭގައި އެ ގައުމުގެ6ސިޓީއެއް ހިމެނެއެވެ. އަދި މިކަމުގެ ސަބަބުން ކޮންމެ އަހަރަކުވެސް އިންޑިއާގެ 1.25 މިލިއަން މީހުން މަރުވާކަމަށް ތަފާސް ހިސާބުތަކުން ދައްކައެވެ.\nކަންމިހެން އޮތް ނަމަވެސް، މުޅި ގައުމު ފުރަބަންދުގައި އޮތުމުން މިހާރު އިންޑިއާގެ ހާލަތު އަންނަނީ ވަރަށް ބޮޑަށް ރަނގަޅުވަމުންނެވެ. އެ ގައުމުގެ ބޮޑެތި ސިޓީތަކުގެ ވައި އަންނަނީ މިހާރު ވަރަށް ބޮޑަށް ސާފުވަމުންނެވެ. މިކަމުގެ ފައިދާ އިންސާނުންގެ އިތުރުން ސީދާ ދުނިޔެއަށްވެސް ކުރާނެކަމަށް ސައިންސްވެރިން ދަނީ ބުނަމުންނެވެ.\nމިހައިތަނަށް އިންޑިއާ އިން 1،300 ށް ވުރެން ގިނަ މީހުން ވައިރަހަށް ފައްސިވެފައި ވާއިރު މަރުވެފައި ވަނީ އެންމެ 35 މީހުންނެވެ. ނަމަވެސް އިންޑިއާ އަށް ވުރެން ކުޑަ އާބާދީތައް އޮންނަ ޔޫރަޕްގެ ގައުމުތަކާއި އެމެެރިކާގެ ސަރުކާރުތަކުން ވަނީ ވައިރަސް ފެތުރުން ހުއްޓުވުމަށް ނުކުޅެދިފައެވެ.\nގިނަ ދިވެހިންތަކެއްވެސް ދިރިއުޅޭ އިންޑިއާގައި މި މަހުގެ 15 އާއި ހަމައަށް(ޖުމްލަ3ހަފްތާގެ މުއްދަތަކަށް) ފުރަބަންދު އިއުލާން ކޮށްފައިވާއިރު ޒަރޫރީ ބޭނުމެއްގައި މެނުވީ ބޭރަށް ނިކުމެ އުޅުން ވަނީ މަނާކޮށްފައެވެ. އަދި ބޭރަށް ނިކުމެ އުޅޭ މީހުން ގައިގައި ފުލުހުންނާއި ސިފައިން ދަނީ ދަނޑިން ތަޅައި، ގެތަކަށް ވައްދަމުންކަންވެސް ފާހަގަކޮށްލެވެއެވެ.\nއޭޕްރީލް 1, 2020 20:08\nމައިސަރުކާރުތަކާ ގުޅުމެއްނެތި މީހުން ދިރިއުޅޭ ވިލެޖްތަކުން ކިތައްމެ ބަޔެއްމަރުވިޔަސް ސަރުކާރު ތަކަށް ނޭންގި އޮތުންއެކަށީގެންވޭ ބޯނެ ފެންފޮދެއް ނުލިބިގެން އުޅޭއިރުވެސް އެކަމަށްވެސް ހައްލެއް ހޯދަނުދޭ ކިތައްމެ އަވަށްތަކެއް އެބަހުރިކަމަށް ވަނީ


Gaanoonee column: Councilun bin kuhyah dhookurun\nހދ ނެއްލައިދޫ--ފޮޓޯ: ނެއްލައިދޫ ކައުންސިލް/ އިހްސާން\nރަށް ތަރައްޤީކުރުމުގައި އިސްދައުރެއް އަދާކުރާނީ، އެރަށެއް ނިސްބަތްވާ ކައުންސިލަކުންނެވެ. އެރަށެއް ނުވަތަ ދާއިރާއެއް ތަރައްޤީ ކުރުމަށް ރޭވިފައިވާ މަޝްރޫޢުތައް ކުރިއަށް ގެންދިއުމަށް ބޭނުންވާ ފައިސާ، ކައުންސިލުގެ ބިންތައް ކުއްޔަށްދީގެން ހޯދުމުގެ ފުރުސަތުވަނީ، ޤާނޫނުން ފަހިކޮށްދީފައެވެ.\nކައުންސިލުތަކުގެ ބިމަކީ، އެކައުންސިލެއްގެ އިޚްތިޞާޞްގައި ހިމެނޭ ބިމާއި، ސަރުކާރުގެ ކަމާބެހޭ އިދާރާތަކުން އެކައުންސިލަކާ ހަވާލުކުރާ ބިންތަކެވެ. އެގޮތުން ކައުންސިލްތަކުގެ ބިންތައް، އާންމު ފަރާތްތަކަށް ވިޔަފާރިކުރުމަށް، މިސާލަކަށް ޕެޓްރޯލް ޝެޑްތައް އެޅުމަށް، ނުވަތަ ގެސްޓްހައުސް، ކެފޭ ރެސްޓޯރަންޓްތައް ހެދުމަށް ކުއްޔަށް ދެވޭނެއެވެ.\nކައުންސިލަކުން ބިން ކުއްޔަށް ދިނުމަށް، ނުވަތަ ބިމެއް ކުއްޔަށް ނެގުމަށް ޢަމަލު ކުރާނެގޮތަށް ބަލާލަމާތޯއެވެ.\nބިން ކުއްޔަށްދިނުމަށް ނިންމާ ފަރާތް\nއެރަށެއްގެ، ނުވަތަ އެދާއިރާއެއްގެ ކައުންސިލް މެންބަރުން ބިން ބޭނުންކުރާނެ ގޮތުގެ ޕްލޭނެއް އެކުލަވާލާ، މިނިސްޓްރީ އޮފް ހައުސިންގ އެންޑް އަރބަން ޑިވެލޮޕްމަންޓްގެ ހުއްދައާއެކު، ބިމުގެ ވަކި ސަރަޙައްދެއް ކުއްޔަށް ދިނުމަށް ނިންމާނީ ކައުންސިލުންނެވެ. މިސާލަކަށް ލޯކަލް ޓޫރިޒަމަށް ގެސްޓްހައުސް އެޅުމަށް ރަށުގެ އުތުރު ފަރާތުގައި ހިއްކާފައިވާ ސަރަޙައްދުން 1400 އަކަފޫޓްގެ ބިމެއް ކުއްޔަށްދިނުމަށް ނިންމާނީ، އެރަށެއްގެ ކައުންސިލުންނެވެ.\nއެރަށެއްގެ ބިން ބޭނުން ކުރުމުގެކުރިން، އެރަށަށް ނިސްބަތްވާ ރައްޔިތުންނާއި ބިން ބޭނުންކުރުމަށް ކައުންސިލުން ތައްޔާރުކޮށްފައިވާ ޕްލޭން ޙިއްޞާކޮށް، މަޝްވަރާ ކުރަންވާނެއެވެ. އެ ޕްލޭނަކީ ރަށުގެ ތަރައްޤީއަށް ފައިދާހުރި، އަދި ރައްޔިތުންނަށް އެކަމަކުން ފަސޭހަވާނެ ޕްލޭނެއްތޯ، ނުވަތަ ނޫންތޯ ނިންމަންވާނީ ރައްޔިތުންގެ ޚިޔާލަށް ބަލާފައެވެ.\nމިސާލަކަށް، ރަށުގެ ބަނދަރު ސަރަޙައްދުން ޕެޓްރޯލް ޝެޑެއް އެޅުމަށް ކައުންސިލުން ބިމެއް ކުއްޔަށް ދޫކުރަން ނިންމުމަށްފަހު، އެ ސަރަޙައްދަކީ އެކަމެއް ކުރުމަށް އެންމެ އެކަށީގެންވާ ބިމެއްތޯ ބެލުމަށް ރައްޔިތުންގެ ޚިޔާލު ހޯދަންވާނެއެވެ. ކަނޑައެޅިފައިވާ ސަރަޙައްދުން ބިން ކުއްޔަށް ދޫކުރާއިރު، ރައްޔިތުންނާއި މަޝްވަރާކުރުން ޤާނޫނީ ގޮތުން ކައުންސިލްތަކަށް ލާޒިމްކުރެއެވެ.\nކައުންސިލުގެ ބިމެއް ކުއްޔަށް ނެގުން\nކައުންސިލުން ކުއްޔަށް ދޫކުރާ ބިމެއް އާންމު ފަރާތަކުން ނުވަތަ ކުންފުންޏަކުން ކުއްޔަށްނެގުމަށް ބޭނުންވާކަމުގައިވަނީނަމަ، އެ ފުރުޞަތު ލިބިގެންދާނީ، އެ ބިމެއް ކައުންސިލުން ބޭނުންކުރަން ހަމަޖެހިފައިވާ ކަމަކަށް ކުއްޔަށް ހިފުމަށް އިޢުލާން ކުރުމުން، ބިން ކުއްޔަށް ހިފުމަށް ޝައުޤުވެރިވާ ފަރާތްތައް އެކަމަށް އެދި ޕްރޮޕޯޒަލް ހުށަހެޅުމުންނެވެ.\nމިސާލަކަށް، ރަށުގައި ނޭޗަރ ޕާރކެއް ހެދުމަށް ރަށުގެ ބިމުގެ ސަރަޙައްދެއް ކަނޑައަޅާ، އެ ބިން ކުއްޔަށް ދިނުމަށް އިޢުލާނުކުރުމުން، އިޢުލާނުގައި ބަޔާންކޮށްފައިވާ މަޢުލޫމާތު ހިމެނޭގޮތަށް، އެކަމަށް ޝައުޤުވެރިކަން ހުންނަ ފަރާތްތަކަށް ޕްރޮޕޯޒަލް ހުށަހެޅުމަށްވާ މުއްދަތުގައި ހުށަހެޅުމުގެ ފުރުސަތު ލިބިގެންވެއެވެ.\nބިން ކުއްޔަށްދޭނެ ފަރާތެއް ހޮވުން\nކައުންސިލުން އެކުލަވާލާ ޕްލޭނާއި އެއްގޮތްވާ ގޮތުގެމަތިން، ބިމެއް ކުއްޔަށް ދޫކުރުމަށްކުރާ އިޢުލާނަށް ޝައުޤުވެރިކަން ފާޅުކުރާ ފަރާތްތަކުގެ ތެރެއިން، އެ ބިމެއް ދިނުމަށް އެންމެ އެކަށީގެންވާ ފަރާތަކީ ކޮބައިކަން ކައުންސިލުން ނިންމަންވާނީ، ވަކި ކަންތައްތަކަށް ރިޢާޔަތްކޮށެވެ. އެގޮތުން ހުށަހަޅާފައިވާ ޕްރޮޕޯޒަލްތަކަށާއި، ޕްރޮޕޯޒަލް ހުށަހެޅި ފަރާތަކީ، މާލީ ގޮތުން އެކަންކުރެވޭނެ ފަރާތެއްތޯއާއި، ހުށަހަޅާފައިވާ އަގުތަކަށާއި ކުރަންއުޅޭ ކަމެއްގެ ކުޑަބޮޑުމިނަށާއި، އަދި ފަންނީގޮތުން ޤާބިލުކަންހުރި މިންވަރަށް ރިޢާޔަތްކޮށެވެ.\nކުއްޔަށް ހިފާފަރާތަށް ބިންހަވާލުކުރުން\nކައުންސިލުތަކުން ބިން ކުއްޔަށް ދޫކުރުމަށް ނިންމާ ފަރާތްތަކަށް ބިން ދޫކުރާނީ، ދެފަރާތުން އެއްބަސްވާ ކަންތައްތައް އެކުލަވާލާ، ވަކި ފަރާތަކަށް ބުރަނުވާ ގޮތުގެމަތިންވެވޭ އެއްބަސްވުމެއްގެ ދަށުންނެވެ.\nއެކައުންސިލުގެ ބިންތައް ކުއްޔަށް ދިނުމަކީ، އެކައުންސިލަކަށް އާމްދަނީ ހޯދުމަށްޓަކައި ކުރެވިދާނެ މައިގަނޑު ކަމެކެވެ. މިގޮތުގެ މަތިން ކުއްޔަށް ދީގެން ލިބޭ ފައިސާ، ރަށުގައި ހިންގުމަށް ހަމަޖެހިފައިވާ ތަރައްޤީގެ މަޝްރޫޢުތަށް ހުއްޓުމެއްނެތި ކުރިއަށް ގެންދިއުމަށް އެހީއަކަށްވާނެއެވެ.


އިންސާނުންކުރި ޢަހުދުކަށަވަރު – DhiSalafiyyah\n24/03/2012 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއަލް އުޚްތު އުންމު ޢަބްދިﷲ\nމިކާއިނާތުގައި ވާހާ އެއްޗެއް ޚަލްޤުކުރެއްވީ ﷲ ތަޢާލާއެވެ. އެކަލާނގެއީ މަންމައަކާއި އަދި ބައްޕައަކާވެސް ނުލާ އަޅުގަނޑުމެންގެ ބަފާކަލުންކަމުގައިވާ އާދަމް عليه السلام ހެއްދެވި ފަރާތެވެ. އަދި އެކަލާނގެއީ އެންމެހާ އިންސާނުންވެސް ހެއްދެވި ފަރާތެވެ. ﷲ ތަޢާލާއީ ހުރިހާ ކަމަކަށް ކުޅަދުންވަންތަވެ ވޮޑިގެންވާ، އަދި ޙައްޤުގޮތުގައި އަޅުކަންކުރެވޭ ހަމައެކަނި ފަރާތެވެ. ނަމަވެސް ބައެއްމީހުން މިކަމަށް އިންކާރު ކުރާތަން އަޅުގަނޑުމެންނަށް ފެނެއެވެ. ﷲ ތަޢާލާއަކީ ހުރިހާ އެއްޗެއް ޚަލްޤުކުރެއްވި ފަރާތްކަން އެނގެނީ ކިހިނެތްތޯ އެފަދަ މީހުން ސުވާލުކުރެއެވެ. އަދި އެކަލާނގެއީ ޙައްޤުގޮތުގައި އަޅުކަންކުރެވޭ ހަމައެކަނި އިލާހުކަން އެނގެނީ ކިހިނެތްތޯވެސް ސުވާލުކުރެއެވެ. މުސްލިމުންކަމުގައި ވީހިނދު މިފަދަސުވާލުތަކުގެ ޖަވާބު އެނގުން އަޅުގަނޑުމެންގެ މައްޗަށް ލާޒިމްވެގެންވެއެވެ.\n” …ކޮންމެ ކުއްޖެއްގެ ފުރާނަވެސް އެކުއްޖަކު މިދުނިޔެއަށް އުފަންވުމުގެ ކުރިން ވުޖޫދަށް އައިކަން އިސްލާމްދީން ޤަބޫލުކުރެއެވެ.\nނަބިއްޔާ صلى الله عليه وسلم ޙަދީޘް ކުރައްވާފައިވެއެވެ. “ﷲ تبارك وتعالى އާދަމް عليه السلام ގެ ބުރަކަށިފުޅުން ޢަހުދުކަށަވަރު ހިއްޕެވިއެވެ. އެއީ ޢަރަފާތް ދުވަހު ‘ނަޢްމާން’އޭ ކިޔުނުތަނުގައެވެ. ފަހެ އެކަލޭގެފާނުގެ ދަރިފަސްކޮޅުގެ ތެރެއިން، (ދުނިޔެ ނިމުމާހަމައަށް އުފަންވާނެ އެންމެހާ މީސްތަކުން)، ފަހެ އެކަލޭގެފާނުގެ މައިބަދައިން ނެރުއްވިއެވެ. އަދި އެކަލޭގެފާނުގެ ކުރިފުޅުމަތީގައި ހުރިހާ އެންމެން ފަތުރާލެވުނެވެ. ދެން އެއަށްފަހު އެބައިމީހުންނާ ކުރިމަތިލައްވާ އެކަލާނގެ ބަސް ވަޙީ ކުރެއްވިއެވެ. ‘ތިޔަބައިމީހުންގެ ވެރިރަސްކަލާނގެ ކަމުގައި، ތިމަންރަސްކަލާނގެ ވޮޑިގެން ނުވަންހެއްޔެވެ؟’ އެއުރެން ދެންނެވޫއެވެ. ‘ނޫނެކެވެ. (އިބަރަސްކަލާނގެއީ، އަޅަމެންގެ ވެރިރަސްކަލާނގެއެވެ.) އެކަމަށް އަޅަމެން ހެކިވެއްޖައީމުއެވެ.’ (އެކަން އެހެންވީ) މިކަމާމެދު ޣާފިލްވެގެންވާ ބަޔަކު ކަމުގައި ހަމަކަށަވަރުން، ތިމަންމެންވީމުއޭ، ޤިޔާމަތްދުވަހުން ތިޔަބައިމީހުން ބުނާނެކަމަށްޓަކައެވެ. ނުވަތަ ތިޔަބައިމީހުން ބުނާނެކަމަށްޓަކައެވެ. ޝަރީކުކޮށްއުޅުނުކަން ކަށަވަރީ، މީގެކުރިން ތިމަންމެންގެ ކާބަފައިންނެވެ. ތިމަންމެންވީ، އެއުރެންގެ ފަހުން އައި ދަރިފަސްކޮޅެއްކަމުގައެވެ. ފަހެ، ބާޠިލްގޮތަށް އުޅުނުމީހުން ކުޅަކަންތަކަށްޓަކައި، ތިމަންމެން ހަލާކުކުރައްވަނީތޯއެވެ؟” [أخرجه أحمد في المسند / الجزء الرابع / تتمة مسند ابن عباس / حديث رقم: ٢٤٥٥ وصححه الألباني في السلسلة رقم: ١٦٢٣]\nމިޙާދިޘްގައި އެކުލެވިގެންވަނީ އަންނަނިވި އާޔަތުގެ ތަފްސީރެވެ.\n﴿ وَإِذْ أَخَذَ رَبُّكَ مِنْ بَنِي آدَمَ مِنْ ظُهُورِهِمْ ذُرِّيَّتَهُمْ وَأَشْهَدَهُمْ عَلَى أَنفُسِهِمْ أَلَسْتُ بِرَبِّكُمْ قَالُوا بَلَى شَهِدْنَا أَنْ تَقُولُوا يَوْمَ الْقِيَامَةِ إِنَّا كُنَّا عَنْ هَذَا غَافِلِينَ (١٧٢) أَوْ تَقُولُوا إِنَّمَا أَشْرَكَ آبَاؤُنَا مِنْ قَبْلُ وَكُنَّا ذُرِّيَّةً مِنْ بَعْدِهِمْ أَفَتُهْلِكُنَا بِمَا فَعَلَ الْمُبْطِلُونَ (١٧٣) ﴾ “\n(سورة الأعراف ١٧٢-١٧٣)\nމާނައީ: “އަދި ކަލޭގެފާނުގެ ވެރިރަސްކަލާނގެ އާދަމުގެދަރިންގެ ކިބައިން އެއުރެންގެ ބުރިކަށިތަކުން އެއުރެންގެ ދަރިފަސްކޮޅު ނެރުއްވައި އެއުރެންގެ އަމިއްލަ ނަފްސުތަކުގެ މައްޗަށް އެއުރެން ހެކިކުރެއްވިހިނދު ހަނދުމަކުރާށެވެ! (އެކަލާނގެ ވަޙީކުރެއްވިއެވެ.) ތިޔަބައިމީހުންގެ ވެރިރަސްކަލާނގެ ކަމުގައި، ތިމަންރަސްކަލާނގެ ވޮޑިގެން ނުވަންހެއްޔެވެ؟ އެއުރެން ދެންނެވޫއެވެ. ނޫނެކެވެ. (އިބަރަސްކަލާނގެއީ، އަޅަމެންގެ ވެރިރަސްކަލާނގެއެވެ.) އެކަމަށް އަޅަމެން ހެކިވެއްޖައީމުއެވެ. (އެކަން އެހެންވީ) މިކަމާމެދު ޣާފިލްވެގެންވާ ބަޔަކު ކަމުގައި ހަމަކަށަވަރުން، ތިމަންމެންވީމުއޭ، ޤިޔާމަތްދުވަހުން ތިޔަބައިމީހުން ބުނާނެކަމަށްޓަކައެވެ. ނުވަތަ ތިޔަބައިމީހުން ބުނާނެކަމަށްޓަކައެވެ. ޝަރީކުކޮށްއުޅުނުކަން ކަށަވަރީ، މީގެކުރިން ތިމަންމެންގެ ކާބަފައިންނެވެ. ތިމަންމެންވީ، އެއުރެންގެ ފަހުން އައި ދަރިފަސްކޮޅެއްކަމުގައެވެ. ފަހެ، ބާޠިލްގޮތަށް އުޅުނުމީހުން ކުޅަކަންތަކަށްޓަކައި، ތިމަންމެން ހަލާކުކުރައްވަނީތޯއެވެ؟”‘1\nމި އާޔަތުން އަދި ނަބިއްޔާގެ ބަސްފުޅުތަކުން ﷲ ތަޢާލާއަށް އީމާންވުމަކީ ކޮންމެ މީހެއްގެވެސް ޒިންމާއެއްކަން އެނގެއެވެ. ﷲ ތަޢާލާއަށް އީމާންވުން ވަނީ ކޮންމެ އިންސާނެއްގެ ފުރާނައިގަވި ބިންވަޅުނެގިގެންނެވެ. އަދި ﷲ ތަޢާލާއަށް ޝަރިކުކުރާ މީހުންނަށް، އެމީހުންގެ ޙަޔާތުގެ ކޮންމެސް ހިސާބެއްގައި، އެބައިމީހުން އެއަޅުކަންކުރާ ތަކެއްޗަކީ ބާޠިލް އެއްޗެތިކަން ދޭހަވާ ނިޝާންތައް ﷲ ތަޢާލާ ދައްކަވައެވެ. ﷲ ތަޢާލާ ވަޙީކުރެއްވިއެވެ. ﴿سَنُرِيهِمْ آيَاتِنَا فِي الْآفَاقِ وَفِي أَنفُسِهِمْ حَتَّىٰ يَتَبَيَّنَ لَهُمْ أَنَّهُ الْحَقُّ ﴾ (سورة فصلت ٥٣) މާނައީ:”އުދަރެސްތަކުގައްޔާއި، އެއުރެންގެ އަމިއްލަ ނަފްސުތަކުގައިވާ، ތިމަންރަސްކަލާނގެ ކުޅަދުންވަންތަކަމުގެ ހެކިތައް، ތިމަންރަސްކަލާނގެ އެއުރެންނަށް ނިކަންހުރެ ދައްކަވާހުށީމެވެ.”\nއެހެންކަމުން ބުއްދި ސަލާމަތުންހުރި ކޮންމެ އިންސާނަކުވެސް އެކަލާނގެ ޚަލްޤުކުރެއްވި ތަކެއްޗަށް އަޅުކަންކުރުމުން އެއްކިބާވެ އެކަލާނގެއަށް އީމާންވާންޖެހޭނެއެވެ. ﷲ ތަޢާލާގެ އެއްކައުވަންތަކަމަކީ އިންސާނީ ފިޠުރަތުގައިވާ ކަމެއްނަމަވެސް ގިނަފަހަރަށް އިންސާނާ އުޅޭ މުޖުތަމަޢު އޭނާ ޝިރުކުކުރުމަށް ހިތްވަރުދެއެވެ.\nޢަޤީދާގެ މިފަދަ މުހިއްމު ފިލާވަޅުތައް އުނގެނި ދަސްކުރުމަކީ ކޮންމެ މުސްލިމެއްގެ މައްޗަށް ވާޖިބެކެވެ. އަދި އަޅުގަނޑުމެންގެ ތުއްތުކުދީންނަށް ޞައްޙަ ޢަޤީދާ އުނގަންނައިދީ އިސްލާމީ ރިވެތި އަޚްލާޤުގެ މަތީގައި ތަރުބިއްޔަތު ކުރުމަކީ ކޮންމެ މަންމައަކާއި ބައްޕައެއްގެ ޒިންމާއެކެވެ. މުސްލިމް ނަމެއް ކިޔެއްކަމަކު އަދި މުސްލިމަކަށް ނުވެވޭނެއެވެ. ޢަޤީދާ ޞައްޙަ ނުވެއްޖެނަމަ އޭނާގެ އީމާންކަން ފުރިހަމަނުވާނެއެވެ. އެހެންކަމުން މިފަދަ މުހިއްމު ކަމެއްގައި އަޅުގަނޑުމެން ފަރުވާކުޑަކޮށްލައިގެން ނުވާނެއެވެ. އެހެނީ އާޚިރަތް ދުވަހަކީ ނުރައްކާތެރިކަންބޮޑުވެގެންވާ ދުވަހެކެވެ.\n އިންޓަނެޝަނަލް އިސްލާމިކް ޕަބްލިޝިން ހައުސް އިން ޗާޕްކޮށްފައިވާ (ދަ ފަންޑަމެންޓަލްސް އޮފް ތައުޙީދު – ބިލާލް ފިލިޕްސް) މިފޮތުން ނަގާފައި


Maabandu dhuvasvaru mikan kamaa medhu visnai fikuru nukuraasheve. - One Online\nމާބަނޑު ދުވަސްވަރު މިކަންކަމާ މެދު ވިސްނައި ފިކުރު ނުކުރާށެވެ.\nމާބަނޑު ދުވަސްވަރު، އަންހެން މީހާއަށް ވަރަށް ތަފާތު އިހުސާސްތަކެއް ކުރުވައެވެ. އުފާވެރި އިހުސާސްތަކާއެކީގައި، ކަންބޮޑުވެ ހާސްވާގޮތްވެސް ދިމާވެއެވެ. އަދި ވަކިން ހާއްސަކޮށް، ތިބާއަކީ އަލަށް މަންމައަކަށް ވާން އުޅޭ މީހެއް ނަމަ، ކުދިކުދި ކަންކަމާވެސް ފިކުރު ބޮޑުވެ، ހާސްވުމަކީ ވަރަށް އެކަށީގެންވާ ކަމެކެވެ.\nމިއޮތީ މާބަނޑު އަންހެނުން އެންމެ ވިސްނާ ބައެއް ކަންކަމެވެ. މިކަންކަމާ މެދު ވިސްނުން ހުއްޓާލާށެވެ. ހާސް ނުވާށެވެ. ހިތްހަމަޖެހުމުގެ ނޭވާއެއް ލާށެވެ.\n"މިސްކެރީޖް" ނުވަތަ ބައިގެންދިއުމަކީ މާބަނޑު އަންހެނަކު އެންމެ ބޭނުން ނުވާނެ އެއްކަންތަކެވެ. ދަރިފުޅު ބީވުމުގެ އިތުރުން، އެކަމަކީ ހަށިގަނޑުގައި އެތައް ވޭނެއްވެސް އަޅާނެ ކަމެކެވެ. މިސްކެރީޖް ވެދާނެތީ ތިހާ ވަރަށް ނުވިސްނާށެވެ. ދިރާސާއަކުން ދައްކާ ގޮތުގައި މާބަނޑު އަންހެނުންގެ ބޮޑު ނިސްބަތެއް، ސިއްހަތު ރަނގަޅު ކުދިން އުފަން ކުރުވައެވެ. އަދި ބައިގެންދަނީ އެންމެ 20 އިންސައްތަ މީހުންނެވެ.\nމާގިނައިން ހޮޑު ލެވޭތީ ދަރިފުޅަށް ގެއްލުން ވެދާނެ:\nބަނޑުގައި އޮންނަ ތުއްތު ދަރިފުޅަށް މައިމީހާ ބޭނުންކުރާ، ފައިދާ ހުރި ކާނާއިން ލިބޭ ފައިދާ ހާސިލު ކުރުމުގެ ގާބިލުކަން ގުދުރަތުން ލިބިފައިވެއެެވެ. ތިބާއަށް ހޮޑު ލެވުމަކީ، ދަރިފުޅަށް އެެކަމުގެ ސަަބަބުން ގެއްލުން ލިބޭނެ ކަމެއް ނޫނެވެ. އަދި އެކަމުގެ ސަބަބުން ތުއްތު ދަރިފުޅުގެ ހަށިގަނޑަށް މަައިމީހާގެ ފަރާތުން ނިއުޓްރިޝަން ލިބުމަށްވެސް ހުރަހެއް ނެތެވެ. ހޮޑުލެވޭނަމަ، ހޮޑުލެވޭ ކޮންމެ ފަހަރަކު ކުޑަ އެތިކޮޅެއް ކާށެވެ. އަދި ކެއުމުގައި ފައިދާ ހުރި މާއްދާތައް ހިމަނާށެވެ.\nކެވޭ އެއްޗަކުން ދަރިފުޅަށް ގެއްލުން ވެދާނެ:\nމާބަނޑު އަންހެނަކު ބަނޑުގައި އޮންނަ ދަރިފުޅަށް ދެރަގޮތެއް ވާކަށް ނޭދޭނެއެވެ. އެހެންކަމުން، ކެއިންބުއިމުގައިވެސް ދަރިފުޅާމެދު ވިސްނެއެވެ. އެއީ ކުރަންވެސް ޖެހޭ ކަމެކެވެ. އެހެންނަމަވެސް މާ ބޮޑަށް އެކަމާ ނުވިސްނާށެވެ. ކައިގެން ނުވާނެ ތަކެއްޗަކީ ކޮބައިކަން ޑޮކްޓަރެއްގެ ލަަފައާއެކުގައި އޮޅުން ފިލުވާށެވެ. ކާ އެއްޗެހީގެ ސަބަބުން ދަރިފުޅަށް ގެންލުން ވެދާނެތީ ވިސްނައި ފިކުރު ކުރެވޭ މިންވަރު އޭރުން ކުޑަވާނެ އެވެ.\nދަރިފުޅުގެ ގައިގައި އައިބެއް ހުރެދާނެ:\nކޮންމެ ފަހަރަކު ސްކޭނެއް ހަދަން ދާއިރު، ހާސްވޭދޯއެވެ؟ އެކަމާ މާބޮޑަށް ނުވިސްނާށެވެ. އުފަންވާ ތުއްތު ކުއްޖެއްގެ ގައިގައި އައިބެއް ހުރުމަކީ ވަރަށް މަދުން ނޫނީ ނުވާ ކަމެކެވެ. އެގޮތަށް ދިމާވަނީ މާބަނޑު އަންހެނުންގެ ތެރެއިން އެންމެ ހަތަރު އިންސައްތަ މީހުންނަށް ކަމަށް ދިރާސާއިިން ދައްކައެވެ.\nފޮލިކް އެސިޑް ފަދަ ވިޓަމިންތައް ގަވައިދުން ކާނަމަ، ދަރިފުޅު އުފަންވާއިރު އައިބު ހުރުން ފަދަ ކަންކަމުން ސަލާމަތްވެއެވެ. އަދި އަބަދުވެސް ﷲގެ ހަޒުރަތުގައި ދުއާ ކުރަން ހަނދާން ބަހައްޓައްޗެވެ.\nވިހެއުމުގެ ވޭން ވަރަށް ބޮޑުވާނެ:\nވިހެއުމުގެ ވޭނާމެދު މާބޮޑަށް ވިސްނެނީ ހެއްޔެވެ؟ އެެހެންވިއްޔާ އިށީންދެލައިގެން އިނދެ އިހަށް ހަމަޖެހިލާށެވެ. ވިހެއުމަކީ ދުނިޔެ ފެށުނީއްސުރެ އަންހެނުން ކުރަމުން އަންނަ ކަމެއް ނޫން ހެއްޔެވެ؟ މި ޒަމާނުގައި އެ ތަދު ކުޑަ ކުރަން އެތައް ކަމެއްވެސް އެބަކުރެއެވެ. އެހެންކަމުން، އެކަމާ އެއްގޮތަކަށްވެސް ހާސް ނުވާށެވެ.\nވިހެއުމުގެ ތެރޭގައި ލަދު ގަންނަ ކަމެއް ދިމާވެދާނެ:\nބައެއް އަންހެނުންނަށް ވިހެއުމުގެ ތެރޭގައި ބޮޑުކަމު ދެވިފައި ހުރި ވާހަކައާއި، ނަރުހުން ގަޔަށް ހޮޑު ލެވުނު ވާހަކައާއި، ފިރިމީހާއާ ދިމާއަށް ހުތުރު ބަހުން ވާހަކަ ދެއްކުނު ވާހަކަ އަޑު އެހިންދޯއެވެ؟ އެކަމާ ނުވިސްނާށެވެ. ނަރުހުންނާ ޑޮކްޓަރުންނަކީ އެތައް އަންހެނުންނެއް ވިއްސާފައި ތިބި ބައެކެވެ. ތިޔަ ހީކުރާ ކަހަލަ އެތައް ކަމެއް އެމީހުން ވަނީ ދެކެފައެވެ. އެހެންކަމުން، ތިބާގެ ފަރާތުން ފެންނާނެ ކަމެއްގެ ސަބަބުން އެމީހުން ފަކުރެއް ނުގަންނާނެއެވެ. އަދި އެއީ އަންހެނާގެ ވިހެއުމުގެ މަރުހަލާގައި ދިމާވާ އަދި ވެދާނެ ކަންކަން އެމީހުން ގަބޫލު ކުރާނެ އެވެ.\nހައަހަރުގެ މި އިންޑިއާ ކުއްޖާގެ އުނަގަނޑުގައި ނަގުލެއް، މީހުން އަޅުކަން ކުރަން ދާތީ ގެންގުޅެނީ ފޮރުވައިގެން\nމިސް ޔުނިވާސް 2019 މިސް ސައުތު އެފްރިކާއަށް\n120000 ޑޮލަރަށް ވިކުނު ދޮންކެޔޮވައް، ޑިސްޕްލޭގައި ހުއްޓައި ކާލައިފި


BREAKING | Covid-19: Brazil In Ithuru 161 Meehaku Maruvehje - Vaguthu\nކޮވިޑް-19: ބްރެޒިލް އިން އިތުރު 161 މީހަކު މަރުވެއްޖެ\nބްރެޒިލްގެ ރައީސް، ޖައިރު ބޮލްސެނާރޯ ނޫސްވެރިންނާއި ވާހަކަ ދައްކަނީ\nނުރައްކާތެރި ކޮރޯނާވައިރަސް (ކޮވިޑް-19) ޖެހިގެން ބްރެޒިލް އިން އިތުރު 161 މީހަކު މަރުވެއްޖެއެވެ.\nމިއީ މިހާތަނަށް މި ވައިރަސް ޖެހިގެން އެޤައުމުން އެންމެ ގިނަ ބަޔަކު މަރުވި ފަހަރެވެ.\nކޮވިޑް-19 ގެ ޝިކާރައަކަށްވެ ބްރެޒިލް އިން އިތުރު ގިނަ އަދަދެއްގެ ބަޔަކު މަރުވެފައި ވާއިރު، މިހާރު އެޤައުމުން މި ބަލީގައި މަރުވި މީހުންގެ ޖުމްލަ އަދަދު ވަނީ 1489 އަށް އަރާފައެވެ.\nދުވަހެއް ދުވަހަކަށް ބްރެޒިލް އިން ކޮވިޑް-19 އަށް ފައްސި (ޕޮޒިޓިވް) ވާ މީހުންގެ އަދަދު އިތުރުވެ، އެޤައުމުވެސް މި ވައިރަސްގެ ނުރައްކަލަށް ހުށަހެޅިފައި ވާއިރު، މިހާތަނަށް އެޤައުމުން ވައިރަސް އަށް ޖުމްލަ 24920 މީހަކު ވަނީ ފައްސިވެފައެވެ. އޭގެތެރެއިން މިދިޔަ 24 ގަޑިއިރު ތެރޭ ފައްސިވި 1490 މީހަކު ހިމެނެއެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިހާތަނަށް ބްރެޒިލް އިން ކޮވިޑް-19 ޖެހިގެން ރަނގަޅުވެފައި ވަނީ 3046 މީހެކެވެ. މިއީ އެޤައުމުގައި ވައިރަސް ފެތުރެމުންދާ ހަލުވިމިނާއި އަޅާބަލާއިރު، ނިސްބަތުން މަދު އަދަދެކެވެ. އެޤައުމުގައި މި ބަލީގައި 300 އެއްހައި މީހުންނަށް ސީރިއަސް ހާލުގައި ފަރުވާދެމުންދާ ކަމަށް އިދާރާތަކުން ބުނެއެވެ.\nބްރެޒިލް އިން ކޮވިޑް-19 ޖެހޭ މީހުންގެ އަދަދު ދުވަހެއް ދުވަހަކަށް އިތުރުވަމުންދާއިރު، ބްރެޒިލް ގައި މި ވައިރަސް އާއި ގުޅިގެން މާ ގިނަ ފިޔަވަޅުތަކެއް އަޅަމުން ނުދާ ކަމަށް ރިޕޯޓްތައް ބުނެއެވެ.\nމި ވައިރަސް އާއި ގުޅޭގޮތުން ބްރެޒިލްގެ ރައީސް، ޖައިރު ބޮލްސެނާރޯ މީގެ ކުރިން ބުނެފައި ވަނީ "މިއީ އާދައިގެ ރޯގާއެއް" ކަމަށެވެ. އަދި "ނަޖިސް ފެން ބޭރުވާ ޖަންގްޝަންތައް ތެރޭ ފަތާފައި އުޅުނަސް ބްރެޒިލްގެ ރައްޔިތުންނަށް ކޮވިޑް-19 ގެ ނުރައްކަލެއް ކުރިމަތިނުވާނެ" ކަމަށް އޭނާ ވަނީ ބުނެފައެވެ.\nޤައުމުތަކުން މި ވައިރަސް އާއި ގުޅިގެން އަޅަމުންދާ ފިޔަވަޅުތަކަށް ވެސް ބޮލްސާރޯ މީގެ ކުރިން ފާޑުކިޔާފައި ވެއެވެ. އެގޮތުން ޤައުމުތަކުން ކޮވޮޑް-19 އާއި ގުޅިގެން ފިޔަވަޅު އަޅަމުން ދަނީ ރައްޔިތުން ކަންބޮޑުކޮށް ސިޔާސީ ފައިދާ ހާސިލްކުރުމަށް ކަމަށް އޭނާ ތުހުމަތުކޮށްފައި ވެއެވެ.\nބޮލްސެނާރޯގެ މި ވާހަތަކާއި ގުޅިގެން ބްރެޒިލްގެ ރައްޔިތުންނާއި ދުނިޔޭގެ އެކި ޤައުމުތަކުން ގިނަ ބަޔަކު ދަނީ ކަންބޮޑުވުން ފާޅުކުރަމުންނެވެ. ކޮވިޑް-19 ނުރައްކާ އިންތިހާއަށް ކުރިމަތިވެފައިވާ މި ދަނޑިވަޅުގައި ވެސް ބޮލްސެނާރޯގެ ވާހަކަތައް އެޤައުމުގެ ރައްޔިތުންނަށް ވެފައިވަނީ ބޮޑު ހާސް ކަމަކަށެވެ.\nފަހުގެ ތާރީޚެއްގައިވެސް ދުނިޔެ ދެކެފައިނުވާ ފަދަ މި ވައިރަސްގެ ނުރައްކަލާއި ގުޅިގެން ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން ވަނީ މުޅި ދުނިޔެއަށް ސިއްޙީ ނުރައްކަލުގެ ހާލަތު ވެސް އިއުލާނުކޮށްފައެވެ.\nމިހާތަނަށް ދުނިޔޭގެ 210 ޤައުމަކުން، ނުވަތަ ސަރަޙައްދަކުން ކޮވިޑް-19 ފެނިފައި ވާއިރު، ވައިރަސް އަށް ދުނިޔޭގެ އެކި ކަންކޮޅުތަކުން ދެމިލިއަނާއި ގާތްކުރާ އަދަދަކަށް މީހުން ފައްސިވެފައި ވެއެވެ. އޭގެތެރެއިން 125859 މީހަކު މިހާތަނަށް ވަނީ މަރުވެފައެވެ.


Covid free zone eh kanda alhai iguthisoadu hulhuvaalan garaareh\nދިވެހި ރާއްޖެ އަލުން ހުޅުވާލުން\nކޮވިޑް ފްރީ ޒޯނެއް ކަނޑައަޅައި އިގްތިސާދު ހުޅުވާލަން ގަރާރެއް\nހިތަދޫ މެދު ދާއިރާގެ އެމްޑީޕީގެ މެންބަރު އަހުމަދު ރަޝީދު -- ފޮޓޯ: މަޖިލީސް\nކޮވިޑް-19 އިގެ ހާލަތުގެ ސަބަބުން އިގްތިސޯދު ދަށްވެފައިވާތީ އާ އާންމު ހާލަތުގެ ހަމަތަކުގެ ތެރެއިން "ކޮވިޑް ފްރީ ޒޯން" އެއް ކަނޑައަޅައި އަލުން ރާއްޖޭގެ އިގްތިސޯދު ހުޅުވާލަން ގޮވާލައި ރައްޔިތުންގެ މަޖިލީހަށް ގަރާރެއް ހުށަހަޅައިފި އެވެ.\nހިތަދޫ މެދު ދާއިރާގެ އެމްޑީޕީގެ މެންބަރު އަހުމަދު ރަޝީދު ހުށަހަޅުއްވާފައިވާ ގަރާރުގައި އައްޑޫ އިންޓަނޭޝަނަލް އެއާޕޯޓާއި ހަނިމާދޫ އިންޓަނޭޝަނަލް އެއާޕޯޓް ހުޅުވާލުމަށް ގޮވާލާފައި ވެއެވެ. އަދި އެ ސަރަހައްދުތަކުގައި ސޭފް ޓުއަރިޒަމް ޒޯންތަކެއް ކަނޑައަޅައި އެ ގޮތަށް ޕްރޮމޯޓް ކުރުމަށް ވެސް ހިމަނާފައި ވެއެވެ.\nމީގެ އިތުރުން ކަނޑު މަގުން ރާއްޖެއަށް މުދާ އެތެރެ ކުރާ އުނދަޅުތައް މާލޭގެ ބަނދަރުގެ އިތުރުން އައްޑޫ އާއި ކުޅުދުއްފުށީގައި ބަނދަރު ކުރެވޭ ގޮތަށް ހަމަޖައްސަން ޖެހޭ ކަމަށް ގަރާރުގައިވެ އެވެ. އޭގެ ސަބަބުން އެ ސަރަހައްދުތަކުގައި ވެސް ސަރުކާރާއި އަމިއްލަ ކުންފުނިތަކުގެ ގުދަންތައް އިތުރު ވެގެން ދާނެ ކަމަށެވެ.\nރާއްޖޭގައި މިވަގުތު ހުރި މަސް ކާރުހާނާތަކުގައި މަސް ރައްކާ ކުރުމާއި މަސްދަޅު ބަންދު ކުރުމުގެ ކެޕޭސިޓީ އިތުރު ކުރުމާއި އެ މަސައްކަތް ކުރިއަރުވަން ޖެހޭ ކަމަށާއި ވޭތުވެ ދިޔަ ތަނުގައި އިހުމާލުކުރެވިފައިވާ ދަނޑުވެރިކަމުގެ ސިނާއަތަށް ވެސް ވަރަށް ބޮޑު ސަމާލުކަމެއް ދޭން ޖެހޭ ކަމަށް ވެސް ބުނެފައި ވެއެވެ.\nޓޫރިޒަމް އަލުން ހުޅުވާލުމަށްޓަކައި އަމަލު ކުރާނެ އުސޫލުތައް ހިމަނައި "މޯލްޑިވްސް ސޭފް ޓޫރިޒަމް" ގެ ގައިޑްލައިނެއް ވެސް ޓޫރިޒަމް މިނިސްޓްރީން ވަނީ އެކުލަވާލާފަ އެވެ. މަޖިލީހުން ވެސް ވަނީ އެ ގައިޑްލައިންގެ ފުރަތަމަ ޑްރާފްޓް ދިރާސާ ކޮށްފަ އެވެ.\nއެ ގައިޑްލައިންގައިވާ ގޮތުން ޕްރައިވެޓް ޖެޓްތަކާއި ސުޕަ ޔޮޓް ފަހަރަށް ހުޅުވާލަން މަސައްކަތް ކުރަނީ މި ޖޫން މަހުގެ އެއް ވަނަ ދުވަހުން ފެށިގެންނެވެ. އަދި ޗާޓަރު ފްލައިޓްތަކާއި ޝެޑިއުލް ފްލައިޓްތަކަށް ޖުލައި އެއްވަނަ ދުވަހު ހުޅުވާލާނެ އެވެ. ގެސްޓްހައުސްތަކަށް ޓޫރިސްޓުން ގެންނަން ޕްލޭން ކޮށްފައިވަނީ އޮގަސްޓް މަހުގެ އެއްވަނަ ދުވަހު އެވެ.\nއެމްޑީޕީ ރައްޔިތުންގެ މަޖިލިސް ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް ދިވެހި ރާއްޖެ އަލުން ހުޅުވާލުން\nއިންތި ރަތަށް: ވޯޓު ދޭނީ ޕާޓީން ނިންމާ ގޮތަކަށް ނޫން!\nގާނޫނު އަސާސީ އިސްލާހު ކުރަން އެމްޑީޕީން ނިންމައިފި


Kuneege baavaiythah vaki kurumah fahu ugaalah nereh WAMCO in agaifi | MBS NEWS\nހިޔާ ފްލެޓްތަކުގެ ގޭބިސީތަކުން އުފެދޭ ކުނިވާޒާތުގެ ކުނި އެޅުމަށް ބަހައްޓާފައިވާ ޑަސްބިންތަކެއް ވެމްކޯގެ މުވައްޒަފުންތަކެއް ސާފުކުރަނީ. ފޮޓޯ: އެޗްޑީސީ\nވޭސްޓް މެނޭޖްމަންޓް ކޯޕަރޭޝަން (ވެމްކޯ)\nކުނީގެ ބާވަތްތައް ވަކިކުރުމަށްފަހު އުކާލަން ނެރެން ވެމްކޯއިން އަންގައިފި\n20 May 2022, 17:13\nގޭބިސީތަކުން އުކާލަން ކުނި ނެރޭއިރު ކުނިތައް ބައިބަޔަށް ވަކިކުރުމަށްފަހު ނެރުމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ)އިން އަންގައިފި އެވެ.\nވެމްކޯއިން ބުނީ، އަންނަ މަހުގެ ފުރަތަމަ ދުވަހުން ފެށިގެން، ގޭބިސީތަކުން އުކައިލަން ނެރޭ ކުނި ހުންނަން ޖެހޭނީ ބައިތައް ވަކިކޮށްފައި ކަމަށެވެ. އެނޫން ގޮތަކަށް ނެރޭ ކުނި އުކައިލަން ހަވާލުނުވުމުގެ އިހުތިޔާރު، ކުނިމެނޭޖްކުރުމުގެ ގަވައިދުން އެކޯޕަރޭޝަނަށް އޮންނާނެ ކަމަށް ވެސް އެ ބަޔާނުގައި ވަނީ ބުނެފަ އެވެ.\nމިގޮތުން މާލެ ސަރަހައްދުންނާއި އަތޮޅުތަކުން ވެސް ކުނިވާ ބާވަތްތަކާއި އަމިއްލައަށް ފަނާވާ ޒާތުގެ ކުންޏާއި ޕްލާސްޓިކް ފުޅި އަދި އެހެނިހެން ކުނިތައް އަންނަ މަހުގެ އެއް ވަނަ ދުވަހުން ވަކި ކުރުމަށްފަހު ކުނި ނެރުމަށް ވެމްކޯއިން ވަނީ އެދިފަ އެވެ.\nގޭބިސީތަކުން އުކާލާ ކުނި ބައިބަޔަށް ވަކިކޮށްގެން ނެރެން އެންގީ އެންވަޔަރަންމަންޓް މިނިސްޓްރީން މިދިޔަ އޮގަސްޓް މަހު ގެޒެޓްކޮށްފައިވާ ކުނި މެނޭޖްކުރުމާ ބެހޭ ގަވައިދުގައި އެގޮތަށް ކުނީގެ ކަންކަމުގައި އަމަލުކުރަން އަންގާފައިވާތީ ކަމަށްވެސް ބަޔާނުގައިވެ އެވެ. ދުނިޔޭގެ ތަހުޒީބު މުޖުތަމައުތަކުގައިވެސް އުކާލާ ކުނ ބައިބަޔަށް ވަކިކޮށްގެން ކުނި މެނޭޖުކުރުމަކީ ކާމިޔާބުކަމާ އެކު ތަޖުރިބާކޮށްފައިވާ ކަމެއް ކަމަށްވެސް ބުނެފައިވެ އެވެ.\nވެމްކޯ އިން ދުވަހު ކުނީގެ ގޮތުގައި އުކާލަމުންދާ ކުނީގެ ތެރޭގައި ނުހިމެނޭ ބޮޑެތި އަދި ބަރު ކުނި އުކާލުމަށްޓަކައި ވެމްކޯގެ ކޯލް އެންޑް ޕިކަޕް (ކެޕްސް)ގެ ހިދުމަތް ހޯދުމަށްވެސް އެދިފައިވެ އެވެ.\nމީގެ އިތުރުން މާލޭ ސަރަހައްދުން ބޭރުން، ރާއްޖޭގެ އެކި ކަންކޮޅުތަކުން އުޅަނދުގައި ކުނި ބަރުކޮށްގެން ތިލަފުށި ވޭސްޓް ޑިސްޕޯސަލް ސައިޓަށް ކުނި އުކާލާ ފަރާތްތަކުން ވެސް ޖެހޭނީ ގަވާއިދާ އެއްގޮތަށް އަމަލުކުރަން ކަމަށް ވެމްކޯއިން ބުންޏެވެ.\nކުނިބުނި ވިޔަފާރި ވޭސްޓް މެނޭޖްމަންޓް ކޯޕަރޭޝަން (ވެމްކޯ) މާލެ ޕްލާސްޓިކް ކުނި


Finance in ves goaskuree health ge bid committee\nހެލްތު މިނިސްޓަރު އަމީން އާއެކު މިނިސްޓްރީގެ ބިޑް ކޮމިޓީގެ މެންބަރުން މާލިއްޔަތު ކޮމިޓީއަށް މައުލޫމާތު ދެއްވަނީ. -- ފޮޓޯ: މަޖިލީހުގެ އިދާރާ\nދުބާއީ ކުންފުންޏެއް މެދުވެރިކޮށް ރާއްޖެއަށް ބޭނުންވާ ވެންޓިލޭޓަރުތައް ހޯދުމުގައި ފިނޭންސް މިނިސްޓްރީން ދިން ހާއްސަ ހުއްދަ އާ ހިލާފަށް ހެލްތު މިނިސްޓްރީގެ ބިޑު ކޮމިޓީން އަމަލުކޮށްފައިވާކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nކޮވިޑް-19 އާ ގުޅިގެން ރާއްޖެއަށް ބޭނުންވާ ވެންޓިލޭޓަރުތަކެއް ހޯދުމުގައި ހެލްތު މިނިސްޓްރީން ކުރި ހަރަދުގައި ބޮޑެތި އޮޅުވާލުންތަކެއް ހުރި ކަމަށް އެކަމަށް ހެދި ހާއްސަ އޮޑިޓު ރިޕޯޓުން ވަނީ ފާހަގަކޮށްފަ އެވެ.\nކޮވިޑް-19 އާ ގުޅިގެން ހެލްތު މިނިސްޓްރީން ކުރި ހަރަދުގެ ކޮމްޕްލަޔަންސް އޮޑިޓު ރިޕޯޓުގައި މައިގަނޑު ގޮތެއްގައި ފާހަގަކޮށްފައިވަނީ ތިން ކުންފުންޏަކާ ހަވާލުކޮށްގެން ރާއްޖެއަށް ބޭނުންވާ ވެންޓިލޭޓަރުތައް ގެނައުމުގައި ހަދާފައިވާ ބޮޑެތި ގޯސްތަކެވެ.\nއެގޮތުން، އެންމެ ބޮޑު މައްސަލައަކީ 75 ވެންޓިލޭޓަރު ގެންނަން ދުބާއީގެ އެގްޒެކިއުޓާސް ޖެނެރަލް ޓްރޭޑިން ކިޔާ ކުންފުންޏަކާ 34 މިލިއަން ރުފިޔާ އަށް ހަވާލުކޮށް، ބޮޑެތި އޮޅުވާލުންތަކެއް އޮޅުވާލާފައި ވުމެވެ.\nވެންޓިލޭޓަރުތައް ގެންނަން އެ ކުންފުންޏާ ހަވާލުކުރީ ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ރެކަމެންޑުކޮށްގެން ކަން ދައްކަން ލިއެކިއުންތަކުގައި މަސައްކަތްކޮށްފައިވާކަމަށް ރިޕޯޓުގައި ހާމަވެފައިވާއިރު، ޖުމްލަ އަގުގެ 90 ޕަސެންޓަށްވާ 30.9 މިލިއަން ރުފިޔާ ސަރުކާރުން ވަނީ ދައްކައިފަ އެވެ.\nއެ ރިޕޯޓާ ގުޅިގެން ރައްޔިތުންގެ މަޖިލީހުގެ މާލިއްޔަތު ކޮމިޓީއަށް މައުލޫމާތު ދެއްވަމުން މިނިސްޓަރު ވިދާޅުވީ ރާއްޖެއަށް ކޮންމެ ބޭނުންވެފައިވާ ވެންޓިލޭޓަރުތައް ހޯދުމަށް ހާއްސަ ހުއްދައެއް ދިނީ މާލިއްޔަތު ގާނޫނާއި ގަވައިދުގެ ތެރެއިން އެކަންކަން ކުރުމަށް ކަމަށެވެ.\nއެގޮތުން، އެޑްވާންސް ފައިސާ ދެއްކެއިރު، ކުންފުނީގެ ފަރާތުން ޕަފޯމަންސް ގެރެންޓީއެއް ހޯދަންޖެހޭ ގޮތަށް މާލިއްޔަތު ގަވައިދުގައި އޮތް މާއްދާއަށް ލުޔެއް ދީފައިނުވާނެކަމަށް މިނިސްޓަރު ވިދާޅުވި އެވެ.\n"އަޅުގަނޑު ދިން ހުއްދައެއް ދީފައިވާނީ މާލިއްޔަތު ގާނޫނާއި ގަވައިދުގެ ތެރެއިން. ދީފައިވާ ކޮންމެ ހުއްދައެއްވެސް ދީފައިވާނީ މާލީ ނިޒާމުގެ އަސާސްތައް ހިފަހައްޓައި، ހަމައެކަނި އެވަގުތު ކުރަން ޖެހޭ ކަމެއް ކުރުމަށް ބޭނުންވާނެ އެންމެ ކުޑަ މިންވަރަށް" އޭނާ ވިދާޅުވި އެވެ.\nއަމީރު ވިދާޅުވި ގޮތުގައި ތަކެތި ގެންނަން ހަވާލުކުރާ ކުންފުނީގެ މާލީ އަދި ފަންނީ ގާބިލްކަން ބެލުމަކީ އެއީ ބިޑް ކޮމިޓީގެ ޒިންމާއެކެވެ.\n"އަޅުގަނޑު ގަބޫލުކުރާ ގޮތުގައި މިނިސްޓްރީ އޮފް ހެލްތުގެ ބިޑުކޮމިޓީން މި މަސައްކަތް ދުބާއީގެ އެގްޒެކިއުޓާސް ޖެނެރަލް ޓްރޭޑިން ކުންފުންޏާ ހަވާލުކުރީ އެ ކަންތައްތައް ބަލައި އޭރުގެ ހާލަތަށް ރިއާޔަތްކުރުމަށް ފަހު. އެކަމަކު އެވޯޑް ކުރުމުގެ ކުރިން މަސައްކަތް ހަވާލުކުރެވޭ ފަރާތުގެ ފަންނީ އަދި މާލީ ގާބިލުކަން ކަށަވަރުކުރުމަކީ ބިޑު ކޮމިޓީގެ ޒިންމާއެއް،" މިނިސްޓަރު ވިދާޅުވި އެވެ.\nއޭގެ އިތުރުން، އެޑްވާންސް ޕޭމަންޓް ދައްކާއިރު ކަންކަން ފުރިހަމަވެފައިވޭތޯ ނުވަތަ ނޫންތޯ ބެލުމަކީ އެ މިނިސްޓްރީއެއްގެ މާލީ ޒިންމާދާރުވެރިޔާގެ މަސްއޫލިއްޔަތެއް ކަމަށް މިނިސްޓަރު އިތުރަށް ފާހަގަކުރެއްވި އެވެ.\nމިނިސްޓަރު ވިދާޅުވީ އޮޑިޓު ރިޕޯޓުން ފާހަގަކޮށްފައިވާ ކަންތައްތަކާ ގުޅިގެން، ފިނޭންސް މިނިސްޓްރީގެ މާލީ މައްސަލަތައް ބަލާ ކޮމިޓީން އެ ރިޕޯޓު ދިރާސާ ކުރަމުންދާ ކަމަށާއި، އެ ކޮމިޓީގެ ލަފާގެ މަތީން އިދާރީ ގޮތުން އަޅަންޖެހޭ ފިޔަވަޅުތައް އަޅާނެ ކަމަށެވެ.\nވެންޓިލޭޓަރުތައް ގަންނަން ހަވާލުކުރުމުގައި، މާލިއްޔަތު ގާނޫނާއި ގަވައިދުގެ އިތުރުން އާއްމު ބުއްދީގެ ހަމަތަކާ ހިލާފަށް ހެލްތު މިނިސްޓްރީގެ ބިޑު ކޮމިޓީން އަމަލުކޮށްފައިވާކަމަށް އޮޑިޓު ރިޕޯޓުގައި ބުނެފައިވާއިރު، މިކަމުގައި އެ ކޮމިޓީއާއި މާލީ ޒިންމާދާރުވެރިޔާގެ އިހުމާލު ބޮޑުކަމަށް އޮޑިޓާ ޖެނެރަލް ހަސަން ޒިޔަތު ވެސް ވަނީ ވިދާޅުވެފަ އެވެ.\nވެންޓިލޭޓަރުތަކުގެ މައްސަލަގާއި ހެލްތު މިނިސްޓަރު އަބްދުﷲ އަމީން އަމިއްލަފުޅަށް މަސައްކަތްތަކުން އެކަހެރިވެވަޑައިގެންފައިވާއިރު، އެ މިނިސްޓްރީގެ ބިޑު ކޮމިޓީގެ އިތުރުން މާލީ ޒިންމާދާރު ވެރިޔާ މިހާރު ވަނީ ސަސްޕެންޑުކޮށްފަ އެވެ.\nނަމަވެސް، މިކަމުގައި ވަކި ބަޔަކަށް ނާޖާއިޒު ފައިދާއެއް ހޯދައިދޭން ނުވަތަ ދައުލަތުގެ ފައިސާއިން ވައްކަން ކުރުމުގެ ނިޔަތުގައި ހެލްތު މިނިސްޓްރީގެ އެއްވެސް މުވައްޒަފަކު ކަމެއް ކޮށްފައިވާ ކަމަށް ގަބޫލު ނުކުރައްވާ ކަމަށް އަމީން ވަނީ މާލިއްޔަތު ކޮމިޓީގައި ވިދާޅުވެފަ އެވެ.\nރައްޔިތުންގެ މަޖިލިސް އޮޑިޓާ ޖެނެރަލް އޮފީސް ފިނޭންސް މިނިސްޓްރީ + ހިޔާނާތް މިނިސްޓްރީ އޮފް ހެލްތު އިބްރާހިމް އަމީރު ހެލްތް މިނިސްޓަރު އަބްދުﷲ އަމީން ކޮވިޑާ ގުޅޭ ހިޔާނާތްތައް\nގެރެންޓީ ނެތި ފައިސާ ދޫކުރުމުން ގިނަ ސުވާލުތަކެއް\nވެންޓިލޭޓަރުތައް ނުލިބިއްޖެނަމަ އެ ފައިސާ ހޯދާނެ: އަމީރު\nޑަބްލިޔުއެޗްއޯ އާއެކު ކުރީ ރަސްމީ މުއާމަލާތްތަކެއް: އަމީން


ޔާމިންގެ ޝަރީއަތައް ގުޅޭ ގޮތުން ދައްކަނީ އަސްލެތް ނެތް ވާހަކައެއް، އޯޑިއޯ މައްސަލަ ބަލަން އަންގައިފިން – adduLIVE\nAug 30, 2021, 14:52 މުރުޝިދު އަބްދުލް ހަކީމް\nޕީޕީއެމް އާއި ޕީއެންސީން ރައީސް އޮފީހުގައި މިއަދު ބޭއްވި ބައްދަލުކުރެއްވުމުގެ ތެރެއިން\nކުރީގެ ރައީސް، ޢަބްދުﷲ ޔާމީނު ޢަބުދުލްޤައްޔޫމުގެ ޝަރީޢަތަށް ސަރުކާރުން ނުފޫޒު ފޯރުވާފައިވާ ކަމަށް ބުނެ އިދިކޮޅު ފަރާތްތަކުން ކުރާ ތުހްމަތުތަކަށް ސަރުކާރުން ރައްދެއްދެއްވައި ވާހަކަދައްވާފައި ނުވަނީ އެއީ އެއްވެސް އަޞްލެއްނެތް ވާހަކަތަކަކަށް ވާތީކަމަށް ރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް ޢަލީ ޒާހިރު އިދިކޮޅު ފަރާތްތަކަށް އަންގައިިފި އެވެ.\nރައީސް ޔާމީނު ޝަރީޢަތާ މެދު ހުރި ކަންބޮޑުވުންތައް ހިއްޞާކުރެއްވުމަށް ޕީޕީއެމްއާ ޕީއެންސީއަށް ނިންބަތްވާ ރައްޔިތުންގެ މަޖުލީހުގެ މެންބަރުންގެ ތެރޭގައި ހިމެނިވަޑައިގަންނަވާ ބޭފުޅުންގެ ޓީމެއް މިއަދު ރައީސް އޮފީހަށް ވަޑައިގެންނެވުމުން ޗީފް އޮފް ސްޓާފް ޢަލީ ޒާހިރު ވަނީ އެ ބޭފުޅުންނާ ބައްދަލުކުރައްވާފައި އެވެ.\nއެ ބައްދަލުވުމާ ގުޅޭ ގޮތުން ރައީސް އޮފީހުން ބުނީ ރައީސް ޔާމިންގެ ޝަރިއަތާ ގުޅޭ ގޮތުން އިިދިކޮޅު ފަރާތްތަކުގެ ހުރި ކަންބޮޑުވުންތައް ސަރުކާރުން އަޑުއެއްސެވި ކަމަށެވެ.\nމި ބައްދަލުވުމުގައި، އިދިކޮޅު ފަރާތްކުންވަނީ ރައީސް ޔާމީނުގެ ސަރީޢަތް ހިންގެވި ތިން ފަނޑިޔާރެއްގެ އޯޑިޔޯއެެއް ލީކްވެފައިވާ ކަން ސަރުކާރާ ހިއްސާކުރައްވައި ރައީސް ޔާމިންގެ ޝަރީއަތައް ސަރުކާރުން އަދި ޚާއްޞަކޮށް ރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް ޝަރީޢަތަށް ނުފޫޒުފޯރުވާކަމަށް ތުހްމަތު ކުރައްވާފައި ކަމަށް ރައީސް އޮފީހުން ބުންޏެވެ.\n" އަދި އެފަދަ އޯޑިޔޯއެއް ފެތުރެމުންދާއިރު އެކަމަށް ސަރުކާރުން އެއްވެސް ޖަވާބެއް ނުދެނީ ކީއްވެތޯ ސުވާލު އުފެއްދެވިއެވެ. މީގެ އިތުރުން ނައިފަރު ދާއިރާގެ މެންބަރު އަޙްމަދު ޝިޔާމު ވަނީ ޗީފް އޮފް ސްޓާފް އަލްއުސްތާޛު ޢަލީ ޒާހިރުގެ އޯޑިޔޯތައް ވެސް ހުރިކަމަށް ވިދާޅުވެ ޚާއްޞަކޮށް ރައީސް ޔާމީނުގެ ޝަރީޢަތަކަށް ނުފޫޒު ފޯރުވާކަމަށް ތުހުމަތުކުރައްވާފައެވެ." ރައީސް އޮފީހުން އާއްމު ކުރި ބަޔާނެއްގައިވެ އެވެ.\nއެ ތުހްމަތުތަކަށް ސަރުކާރުގެ ފަރާތުން އަލީ ޒާހިރު ދެއްވި ރައްދަކީ އެ ތުހްމަތުތަކަކީ އެއްވެސް އަސްލެއް ނެތް ތުހްމަތުތަކެއް ކަމަށާއި އެ އޯޑިއޯގެ މައްސަލަ ބެލުމަށް ފުލުހުންގެ ކިބައިން ވެސް އެދިވަޑައިގަންނަވާފައި ވާކަމަށް ޗީފް އޮފް ސްޓާފް ވިދާޅުވި ކަމަށްވެސް ރައީސް އޮފީހުން ބުނެފައިވެ އެވެ. އަދި ޖުޑީޝަލް ސާވިސް ކޮމިޝަނުންވެސް އެ މައްސަލަ ބަލަން ނިންމާފައިވާއިރު އެކަން ބެލުމަށް ރައީސް އޮފީހުންވެސް އެދުނު ކަމަށް ރައީސް އޮފީހުން ފާހަގަކޮށްފައިވެ އެވެ.\n"މި ތުހުމަތުތަކަށް ރައްދުދެއްވައި ވާހަކަފުޅު ދައްކަވަމުން ޗީފް އޮފް ސްޓާފް އަލްއުސްތާޛު ޢަލީ ޒާހިރު ވިދާޅުވީ ފެތުރޭ އޯޑިޔޯތަކާ އަދި ކުރެއްވި ތުހުމަތުތަކަށް ސަރުކާރުން ރައްދެއްދެއްވައި ވާހަކަދައްވާފައި ނުވަނީ އެއީ އެއްވެސް އަޞްލެއްނެތް ވާހަކަތަކަކަށް ވާތީކަމުގައެވެ. އަދި ފެތުރެމުންދާ އޯޑިޔޯތަކުގެ މައްސަލަ ބައްލަވައިދެއްވުމަށް ޖުޑީޝަލް ސާވިސް ކޮމިޝަނުގައި އެދިވަޑައިގަންނަވާފައި ވާނެކަމަށާއި މި މައްސަލަ ބެލުމަށް ފުލުހުންގެ ކިބައިން ވެސް އެދިވަޑައިގަންނަވާފައި ވާކަމަށް ޗީފް އޮފް ސްޓާފް ވިދާޅުވިއެވެ. . އަދި ސަރުކާރުން، ޚާއްޞަކޮށް ރައީސުލްޖުމްހޫރިއްޔާއާއި ޗީފް އޮފް ސްޓާފް، ފަނޑިޔާރުންނަށް އަދި ވަކިން ޚާއްޞަކޮށް ރައީސް ޔާމީނުގެ ޝަރީޢަތަށް ނުފޫޒުފޯރުވާކަމަށް ކުރެއްވި ތުހުމަތުތައް ޗީފް އޮފް ސްޓާފް ދޮގުކުރެއްވިއެވެ."\nމީގެ އިތުރުން ޗީފް އޮފް ސްޓާފްގެ އޯޑިޔޯ ހުރިކަމަށް މި ބައްދަލުވުމުގައި ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވި ވިދާޅުވުމަށް ރައްދުދެއްވައި ޢަލީ ޒާހިރު ވަނީ ޝަރީއަތް ވަކިގޮތަކަށް ގެންދިއުމަށް ނުވަތަ ފަނޑިޔާރަކަށް ނުފޫޒުފޯރުވުމަށް ނަމަވެސް އެއްވެސް މުވާމަލާތެއް ހިންގަވާފައި ނުވާނެކަމުގެ ޔަޤީންކަން ދެއްވައި އެ ވިދާޅުވި ފަދަ އޯޑިޔޯއެއް އޮތްނަމަ މީޑިޔާއަށް ހާމަކޮށްދެއްވުމަށް ވެސް އެދިވަޑައިގަންނަވާފައި ކަމަށްވެސް ރައީސް އޮފީހުން ބުންޏެވެ.\n" ޝަރުޢީ ނިޒާމަށް ސަރުކާރުން ނުފޫޒުފޯރުވާކަމަށް ކުރެއްވި ތުހުމަތުތަކަށް ރައްދުދެއްވައި ޢަލީ ޒާހިރު ވިދާޅުވީ މީގެ ކުރީގެ ސަރުކާރުގައި ރައީސުލްޖުމްހޫރިއްޔާގެ އޮފީހުން ބައެއް ޙުކުމްތައް ލިޔާކަމުގެ އަޑުތައް ފެތުރިގެން ގޮސްފައި ވާކަމަށާއި ނަމަވެސް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ ސަރުކާރަކީ މިނިވަން މުވައްޞަސާތަކާއި ޖުޑިޝަރީ މިނިވަންކަމާއެކު ކުރިޔަށްގެންދިއުމަށް ފުރުޞަތުދީފައި އޮންނަ ސަރުކާރެއް ކަމަށެވެ."\nމި ސަރުކާރުން ފުރަތަމަ ވެރިކަމާ ހަވާލުވި ދުވަހެކޭ އެއްގޮތަށް މިހާރުވެސް ރައީސުލްޖުމްހޫރިއްޔާގެ ވިސްނުންފުޅަކީ ޖޭއެސްސީ އިސްލާޙުކޮށް މުޅި ޖުޑިޝަރީއަކީ ރައްޔިތުންގެ އިތުބާރު ލިބިފައި އޮންނަ ތަނަކަށް ހެއްދެވުންކަމުގައި ޗީފް އޮފް ސްޓާފް ފާހަގަކުރެއްވި ކަމަށްވެސް ރައީސް އޮފީހުން ބުނެ އެވެ.\nރައީސް ޔާމިންގެ މައްސަލައިގައި ކްރިމިނަލް ކޯޓުން ހުކުމް ކުރެއްވި ފަނޑިޔާރުން ކަމަށް ބުނާ ބައެއްގެ އޯޑިއޯތަކެއް ވަނީ އާއްމުވެފައި އެވެ. އެ އޯޑިއޯތަކުގައި ރައީސް ޔާމިނަށް ކުރި ހުކުމަކީ ސަރުކާރުގެ ނުފޫޒުން ކޮށްފައިވާ ހުކުމްތަކެއް ކަމަށް އެމީހުން ބުނެ އެވެ. އެހެން ނަމަވެސް އެއީ އަސްލެއް ކަމަށް އެއްވެސް ރަސްމީ ފަރާތަކުން ޔަގީންކޮށެއްނުދެ އެވެ.\nރައީސް އޮފީސް ރައީސް ޔާމީން


ޑްރޯންއާ ބެހޭ މައުލޫމާތު ބްރޯޑްކާސްޓް ކުރަނީ\nޑްރޯން އުފައްދާ ކުންފުނިތަކުން ތަބާވުން މަޖުބޫރުވާ ގޮތަށް މިހާރު އެކުލަވައިލަމުން އަންނަ ގަވާއިދު ބުނާ ގޮތުން، ކޮންމެ ޑްރޯނަކުން ވެސް އެ ޑްރޯނަކާ ބެހޭ މައުލޫމާތު ބްރޯޑްކާސްޓް ކުރަން ޖެހެ އެވެ.\nބޭރުގެ ބޯޓެއް މަރާމާތުކުރާ ފުރަތަަމަ ކުންފުންޏަކަށް ވިލާ\nވިލާ އެއާއިން މާމިގިލީގައި ހިންގާ އެ ކުންފުނީގެ "މެއިންޓެނެންސް ރިޕެއާ އެންޑް އޮވާ ހޮލްޑް" ފެސިލިޓީގައި ސްރީ ލަންކާގެ ޗާޓަރު ފްލައިޓެއް މަރާމާތު ކުރަން ފަށައިފި އެވެ.\nDecember 07, 2019 7\nރާއްޖޭގެ އެތެރޭގެ އުދުހުންތައް ޒަމާނީކުރުމަށްޓަކައި މަދަނީ ވައިގެ ދަތުރުފަތުރުގެ ގާނޫނަށް އިސްލާހު ގެނެސް އޭވިއޭޝަން އެކްސިޑެންޓްތައް ތަހުގީގުކުރަން މުއައްސަސާއެއް އުފައްދަން...\nއެއާ ނިއުޒިލެންޑުގައި ކޮފީ ތަށި މިހާރު ކާލެވޭނެ\nއެއާ ނިއު ޒިލެންޑަކީ މިހާރު ވެސް އެ އެއާލައިންގެ ފްލައިޓްތަކާއި ލައުންޖްތަކުގައި ތިމާވެއްޓާ ރައްޓެހި އުފެއްދުންތައް ބޭނުންކުރާ އެއާލައިނެކެވެ. ބޭނުމަކީ ޕްލާސްޓިކް ފަދަ،...\nDecember 01, 2019 18\nނ. މާފަރަށް ގައުމީ އެއާލައިން މޯލްޑިވިއަންގެ ދަތުރުތައް މިއަދު ފަށައިފި އެވެ.\nރާއްޖެއާއި ފިންލޭންޑާ ދެމެދު ވައިގެ ދަތުރު ފަށަނީ\nއެއާ މޯލްޑިވްސް އަށް ވީ ގޮތެއް ނުވާނެ: ރިޒްވީ\nމާލީ މައްސަލަތަކާ ކުރިމަތިވެފައި ވިޔަސް، އެއާ މޯލްޑިވްސް އަށް ވީ ގޮތަށް އައިލެންޑް އޭވިއޭޝަން ސާވިސް ބަނގުރޫޓު ނުވާނެ ކަމަށާއި ކުންފުންޏަށް މިދިޔަ އަހަރަށް ވުރެ ބޮޑު ފައިދާއެއް މި އަހަރު ވާނެ ކަމުގެ ފުރިހަމަ ޔަގީންކަން އެބަ އޮތް ކަމަށް އެ ކުންފުނީގެ މެނޭޖިން ޑިރެކްޓަރު މުހައްމަދު ރިޒްވީ މިއަދު ވިދާޅުވެއްޖެ އެވެ.\nދެ އަހަރަށް ފަހު އެއާ އިޓަލީ އަލުން ރާއްޖެ އަށް\nއެއާ އިޓަލީން ރާއްޖެ އަށް ދަތުރުކުރުން ހުއްޓާލިތާ ދެ އަހަރު ފަހުން މިއަދު އަލުން ދަތުރުތައް ފަށައިފި އެވެ.\nކުޅުދުއްފުށި ޓިކެޓް މިހާރު އޮންލައިންކޮށް ބުކް ކުރެވޭނެ\nމޯލްޑިވިއަނުން ކުޅުދުއްފުއްޓަށް ކުރާ ދަތުރުތަކުގެ ޓިކެޓް އޮންލައިންކޮށް ބުކް ކުރެވޭ ގޮތް ހަދައިފި އެވެ.\nSeptember 08, 2019 4\nފަސިންޖަރުންނަށް ނުރައްކަލެއް ނުވޭ: އެއާ އޭޝިއާ\nބުރާސްފަތި ދުވަހުގެ ރޭ ވެލާނާ އިންޓަނޭޝަނަލް އެއާޕޯޓުން ތައިލެންޑުގެ ބެންކޮކަށް ދާން ފުރި އެއާއޭޝިއާގެ މަތިންދާބޯޓުގެ އިންޖީނަށް މައްސަލައެއް ދިމާވެ، އެނބުރި އައިސް އިމަޖެންސީގައި ޖައްސަން ޖެހުނަސް ފަސިންޖަރުންނަށް ނުރައްކާވާ ފަދަ އެއްވެސް ކަމެއް ދިމާވެފައި ނުވާ ކަމަށް އެ އެއާލައިނުން ބުނެފި އެވެ.\nSeptember 05, 2019 31\nވެލާނާ އިންޓަނޭޝަނަލް އެއާޕޯޓުން ފުރައިގެން ދިޔަ އެއާއޭޝިޔާގެ މަތިންދާ ބޯޓެއްގައި ރޯވެ ދާދި ދެންމެއަކު އެނބުރި ހުޅުލެ އަށް ޖައްސަން ތައްޔާރުވެއްޖެ އެވެ.\nބޯޓް ވެއްޓުނީކީ ނޫން، އެއީ ކޮންޓްރޯލް ލޭންޑިންއެއް: އޭއޭއޭ\nއައްޑޫ ގަމުގައި ހިންގާ ފްލައިން ސްކޫލްގެ ދަރިވަރެއްގެ ޓްރޭނިން ތެރޭގައި އުދުހެމުން ދިޔަ ބޯޓް އިންޖީނު ފެއިލްވެގެން ކަނޑަށް "ވެއްޓުނު" މައްސަލަ އިތުރަށް ބަލަމުން އަންނަ ކަމަށް ފްލައިން ސްކޫލް ހިންގާ އޭޝިއަން އެކެޑެމީ އޮފް އެއޮރޮނޮޓިކްސް (އޭއޭއޭ) އިން މިއަދު ބުނެފި އެވެ.\nއިއްތިހާދުގެ ޑްރީމްލައިނާ ވެސް ރާއްޖެ އަށް\nދުނިޔޭގެ އެންމެ ލަގްޒަރީ ހިދުމަތްދޭ އެއް އެއާލައިން ކަމަށްވާ އިއްތިހާދުން، ބޮއިންގް 787 ޑްރީމްލައިނާގެ ދަތުރުތައް ރާއްޖެ އަށް ފަށަން ތައްޔާރުވެއްޖެ އެވެ.


Iran ge kanduge sifainah zamaanee hathiyaaru\nއީރާންގެ ކަނޑުގެ ސިފައިންނަށް ޒަމާނީ ހަތިޔާރު\nއެމެރިކާގެ ކޯސްޓް ކާޑު އުޅަނދަކުން ނަގާފައި އޮތް އީރާންގެ ކަނޑުގެ ސިފައިންގެ އުޅަނދެއްގެ ފޮޓޯއެއް\nއީރާނަށް އެމެރިކާއިން އަޅާފައި ހުރި ދަތި ކުރުމުގެ ފިޔަވަޅުތަކާއެކު ވެސް އެ ގަމުން ގެންދަނީ އަސްކަރީ ގާބިލުކަން އިތުރު ކުރަމުންނެވެ. އީރާންގެ އިގުތިސޯދީ ދުވެލި މަޑު ނަމަވެސް ހުއްޓުމެއް ނެތި ކުރިއަށް ދާތަން ދުނިޔެއަށް ފެނެ އެވެ.\nނިއުކްލިއާ ބާރަކަށް ވުމަށް ޕްލުޓޯނިއަމް ފަދަ މާއްދާތައް މުއްސަނދި ކުރަން ވެސް އީރާނަކަށް ހުރަހެއް ނެތެވެ. ދަތި ކުރުމުގެ ފިޔަވަޅުތައް އޮތްތަނުގައި އޮތީ އެވެ. އީރާނުން ބުނީ އީރާން އެދޭ ގޮތަށް އެމެރިކާއާށް ކަމެއް ކޮށްދެވެން ނެތް ނަމަ އޮތީ ނިއުކްލިއާ ރޫހެއް ކަމަށެވެ.\nއީރާނުން މިހާރު މަސައްކަތް ކުރަނީ އަސްކަރީ ގާބިލުކަން އިތުރުކޮށް ޒަމާނީ ހަތިޔާރު އުފެއްދުމުގެ ގާބިލުކަން ލިބިގަތުމަށެވެ. އެގޮތުން އަމިއްއަށް އުފައްދާފައި ހުރި މިސައިލާއި ރޮކެޓްތައް އަސްކަރީ ބާރުތަކުން ބޭނުންކުރެ އެވެ.\nއިސްލާމިކް ރިވޮލިއުޝަނަރީ ގާޑް ކޯޕްސްއިން ބުނާ ގޮތުން އަމިއްލަ ގައުމުގައި އުފައްދާފައި ހުރި ހަނގުރާމަމަތީ މަނަވަރުތައް ކަނޑުގެ ސިފައިން ވަރަށް އަވަހަށް ބޭނުން ކުރަން ފަށާނެ އެވެ. އެގޮތުން އަލަށް އުފެއްދި ހަނގުރާމަމަތީ ތިން މަނަވަރެއް ހަވާލު ކުރެވޭނެ ކަމަށް ވަނީ ބުނެފަ އެވެ.\nއެމެރިކާއިން އަޅާފައި ހުރި ދަތިކުރުމުގެ ފިޔަވަޅުތަކުގެ ސަބަބުން އީރާން ލިބެންޖެހޭ އެތައް ފައިސާއެއް ދުނިޔޭގެ އެކި ގައުމުގައި ހުރި ތާށިވެެފަ އެވެ. ސައުތު ކޮރެއާ އާއި ޖަޕާން އަދި ޔޫރަޕްގެ ބައެެއް ގައުމުތަކުން ވެސް އީރާންގެ ފައިސާތައް ހުރީ ހިފަހައްޓާފަ އެވެ.\nއީރާނުން ބުނީ އަސްކަރީ ގޮތުން އަމިއްލަ ފައި މައްޗަށް ތެދުވަން ކުރާ މަސައްކަތްތަކަށް ފުކެއް ވެސް ދޫނުކުރާނެ ކަމަށާއި އެމެރިކާއިން އަޅާފައި ހުރި ދަތިކުރުމުގެ ފިޔަވަޅުތައް އުވާލައިފި ނަމަ ނިއުކްލިއާ މާއްދާތައް މުއްސަނދި ކުރުން މެދުކަނޑާލާނެ ކަމަށެވެ.\nއެމެރިކާއާ އީރާނުން މަޝްވަރާ މޭޒުދޮށަން ދާނެ ކަމަށް އޮތީ ބުނެފަ އެވެ. އެހެން ނަމަވެސް އީރާނުން ބުނީ ހުސް އަނގަތަޅަން ދިއުމުގެ ބޭނުމެއް ނެތް ކަމަށެވެ. އީރާނަށް އަޅާފައި ހުރި ދަތިކުރުމުގެ ފިޔަވަޅުތަކަށް ލުއި ދޭން އެމެރިކާ ބޭނުން ނުވާ ނަމަ މަޝްވަރާގެ މުހިންމު ކަމެއް ނެތް ކަމަށް އީރާނުން ބުނެ އެވެ.


SunOnline: Guesthouse thakugai rape kurun, kuyyah dhookuranee huhdha nethi\nގެސްޓްހައުސްތަކުގައި ރޭޕް ކުރުން، ކުއްޔަށް ދޫކުރަނީ ހުއްދަ ނެތި\nޝަފްނާ ހުސައިން 13 Jun 2020, 17:08\nއުމުރުން 11 އަހަރާއި 16 އަހަރުގެ ދެ ކުއްޖެއް މާލޭގެ ގެސްޓްހައުސްއެއްގެ ތެރޭގައި ރޭޕްކުރި މައްސަލަތަކާ ގުޅިގެން މިއަދު ނެރުނު ބަޔަާނެއްގައި އާކުން ވަނީ އެ އަމަލުތައް ހަރުކަށި އިބާރާތުން ކުށްވެރިކޮށްފައެވެ.\nއާކުން ބުނީ މިނިސްޓްރީ އޮފް ޓޫރިޒަމްގައި ގެސްޓްހައުސްތަކުގެ ގޮތުގައި ރަޖިސްޓްރީ ކޮށްފައިވާ ތަންތަން ގަވާއިދުން މޮނިޓާ ނުކުރެވޭކަމަށާއި، ކަނޑައަޅާފައިވާ އުސޫލުތަކާ ހިލާފަށް އެއްވެސް ހުއްދައެއް ނެތި ދުވަހު ކުއްޔަށް ކޮޓަރިތައް ދޫކުރަމުންދާކަން ފާހަގަކުރެވިފައިިވާ ކަމަށެވެ.\nއެހެންކަމުން ގެސްޓްހައުސްތަކުގައި ކުޑަކުދިންނަށް ކުރާ ޖިންސީ އަނިޔާއާއި ނާޖާއިޒް ފައިދާ ނެގުމުގެ މައްސަލަތައް ނުވަތަ އެކްސްޕްލޮއިޓޭޝަން ހުއްޓުވުމަށްޓަކައި ހަރުކަށި ފިޔަވަޅުތަކެއް އެޅުމަށް އާކް އިން ވަނީ ގޮވާލައިފަައެވެ.\nއަދި އެކްސްޕްލޮއިޓް ކުރުމުގެ މަގުސަދުގައި ކުޑަކުދިން އެއް ރަށުން އަނެއް ރަށަށް ގެންދާކަމަށް ރިޕޯޓްކުރެވޭ މައްސަލަތައް އިތުރުވަމުން އަންނަ ކަމަށާއި، އިންސާނީ ވަގުފާރިން ކުޑަކުދިން ރައްކާތެރިކުރުމަށްޓަކައި ދަތުރުފަތުރުކުރުމާ ގުޅުންހުރި ގާނޫނުތަކާއި ގަވާއިދުތައް އިތުރަށް ހަރުދަނާކުރުމަށްވެސް އާކުން ގޮވާލާފައިވެއެވެ.\nމީގެ އިތުރުން މި ދެ މައްސަލަ ފުރިހަމައަށް ތަހުގީގުކޮށް 2019 އަހަރު ފާސްކުރި ކުޑަކުދިންގެ ހައްގުތައް ރައްކާތެރިކުރުމުގެ ގާނޫނުގެ 122، 123، 124، 125 އަދި 126 ވަނަ މާއްދާގެ ދަށުން ފިޔަވަޅު އެޅުމަށްވެސް ވަނީ ގޮވާލައިފައެވެ.\nއެ މާއްދާތަކުގައި ކުޑަކުދިން އެކްސްޕްލޮއިޓް ކުރުމުގެ ކުށާއި، ގްރޫމްކުރުމުގެ ކުށާއި، ކުޑަކުއްޖަކާމެދު އިހުމާލުވުމުގެ ކުށާއި ކުޑަކުއްޖަކު އަނިޔާގެ އަމަލަކުން ސަލާމަތްކުރުމުގައި އިހުމާލުވުން އަދި ކުޑަކުއްޖަކަށް އަނިޔާކުރުމުގެ ކުށެއް ރިޕޯޓުނުކުރުމުން އަޅާނެ ފިޔަވަޅުތައް ކަނޑައަޅާފައިވެއެވެ.\nކުޑަކުދިން ރައްކާތެރިކުރުމުގެ ނިޒާމުގައި ހުރި ބޮޑެތި މައްސަލަތަކާމެދު ކަންބޮޑުވުން ފާޅުކޮށް، ހާއްސަގޮތެއްގައި ގާނޫނު ތަންފީޒުކުރާ ފަރާތްތަކާއި، ޝަރުއީ އަދި އިޖްތިމާއީ ދާއިރާގައި ރަނގަޅުކުރަން ހުރި ގިނަ ކަންތައްތަކެއްގެ ސަބަބުން ކުޑަކުދިން އަނިޔާއިން ރައްކާތެރިކުރުމަށް ބޮޑެތި ހުރަސްތަކެއް ހުރިކަންވެސް އާކުން ވަނީ ފާހަގަކޮށްފައެވެ.\nކުޑަކުދިން އަނިޔާއިން ރައްކާތެރިކުރުމުގައި ބެލެނިވެރިންނާއި މުޖުތަމައުން އިތުރު ސަމާލުކަން ދިނުން ވަރަށް މުހިއްމުކަމަށާއި ކުޑަކުއްޖަކަށް އަނިޔާއެއް ލިބެމުންދާކަމަށް ޝައްކު ކުރެވޭނަމަ ލަސްނުކޮށް ޗައިލްޑް ހެލްޕްލައިން 1412 ނުވަތަ ފުލުހުންގެ ހެލްޕްލައިން 3000600 އަށް ރިޕޯޓްކުރުމަށް އާކުން ވަނީ އިލްތިމާސްކޮށްފައެވެ.\nމި މަހުގެ 10 ވަނަ ދުވަހު، މާލޭގެ ގެސްޓްހައުސްއެއްގެ ތެރޭގައި އުމުރުން 11 އަހަރުގެ ކުޑަ އަންހެން ކުއްޖަކު ރޭޕްކުރި ކަމުގެ ތުހުމަތުގައި 38 އަހަރުގެ މީހަކު ރޭ ވަނީ ހައްޔަރު ކޮށްފައެވެ.\nމާލޭ ސިޓީ ލޮކްޑައުން ކޮށްފައި ވަނިކޮށް، އަދި ފުލުހުންގެ ހާއްސަ ހުއްދައެއް ނަގައިގެން ނޫނީ ބޭރަށް ނުކުތުންް މަނާކޮށްފައި ވަނިކޮށް، ކުޑަ ކުއްޖަކު ގެސްޓަހައުސް އަކަށް ގެންދިޔަ ގޮތެއް ސާފެއް ނުވެއެވެ.\nމިދިޔަ މަހުގެ ފަހުކޮޅު، އުމުރުން 16 އަހަރުގެ ކުޑަ އަންހެންކުއްޖަށް ބިރުދައްކައިގެން، އެކުއްޖާއާއި އާއިލާ ބްލެކްމެއިލްކޮށް، އެކުއްޖާ މާލެ ގެނެސް ރޭޕްކުރި މައްސަލައެއް ވެސް ވަނީ ފެންމަތިވެފައެވެ.\nއޮޅުވާލައިގެން އުމުރުން 16 އަހަރު ނުވާ ކުއްޖަކު މާލެ ގެނެސް އެކުއްޖާ ވީނުވީއެއް ނޭނގި ނުރައްކަލަށް ހުށަހެޅިފައިވާ މައްސަލައެއް ހުށަހެޅީ މެއި މަހުގެ 28 ވަނަ ދުވަހުއެވެ.\nއަދި އެ މައްސަލަ ހުށަހެޅުމާއެކު އެކުއްޖާ ހޯދުމަށް ކުރި މަސައްކަތުން ކުއްޖާ ފެނިފައިވަނީ މާލޭގެ ގެސްޓްހައުސްއެއްގެ ކޮޓަރިއެއްގެ ތެރެއިން އެހެން މީހަކާ އެކުގައި ކަމަށް ފުލުހުން ވަނީ ބުނެފައެވެ.\nކުއްޖާއަށް ރައްކާތެރިކަން ފޯރުކޮށްދީ، މައްސަލައާ ގުޅިގެން، ކުށުގެ ރެކޯޑު އޮންނަ އުމުރުން 24 އަހަރުގެ ދިވެހި ފިރިހެނަކު ވަނީ ހައްޔަރުކޮށްފައެވެ.\nމައްސަލައާ ގުޅިގެން ތަހުގީގުގައި މިހާތަނަށް ބެލިބެލުމުން އަންހެން ކުއްޖާގެ މައިންބަފައިން ކުއްޖާ މާލެ ފޮނުވާފައިވަނީ ކުއްޖާ އަދި މައިންބަފައިންވެސް ނުދަންނަ މީހެއް ކައިރިއަށް، ކުއްޖާ އެކަނިކަން ވަނީ އެނގިފައެވެ.\nއަދި އަންހެން ކުއްޖާ މާލެ ގެނައުމުގައި ފައިސާއާ ގުޅުން ހުރި ބޮޑެތި އޮޅުވާލުންތަކެއް އޮޅުވާލާ، ބްލެކްމެއިލްކޮށް ބިރުދައްކާފައިވާކަން ތަހުގީގަށް ފާހަގަކުރެވިފައިވާ ކަމަށްވެސް އޮފިޝަލް ވިދާޅުވިއެވެ.


WAMCO Clique College Cup feshijje!\nވެމްކޯ ކްލިކް ކޮލެޖް ކަޕް ފެށިއްޖެ!\nކްލިކް ކޮލެޖުން އިންތިޒާމުކޮށްގެން ބާއްވާ ވެމްކޯ 17 ވަނަ ކްލިކް ކޮލެޖް ކަޕް ފުޓްސަލް މުބާރާތް މިއަދު ފަށައިފިއެވެ.\n'ފައިވްއަ ސައިޑް' އަށް ކުޅޭ މި މުބާރާތް ކުޅުމަށް ހަމަޖެހިފައިވަނީ އެކުވެނި ސްޓޭޑިއަމްގެ ޓާފް ދަނޑުގައެވެ. މި މުބާރާތުގެ ޓައިޓަލް ސްޕޮންސާގެ ގޮތުގައި ވެމްކޯ ހަމަޖެހިފައިވާއިރު ކޯސްޕޮންސާ އަކީ ހެޕީ މާކެޓް އަދި ކޮކާކޯލާއެވެ. މީޑިއާ ޕާޓްނަރެެއްގެ ގޮތުގައި ހަމަޖެހިފައިވަނީ "ވޮއިސް" އެވެ.\nމި މުބާރާތުގެ މެޗުތައް ކުޅުމަށް ހަމަޖެހިފައިވަނީ މިއަދާއި މާދަމާ އެވެ. މިއަދުގެ ދަންފަޅީގައި ފުރަތަމަ ކުޅުމަށް ހަމަޖެހިފައިވަނީ ހެނދުނު 08:00 ން ފަށައިގެން 11:00ގެ ނިޔަލަށެވެ. އަދި މެންދުރު 15:00 އިން ފެށިގެން ރޭގަނޑު 18:30 ގެ ނިޔަލަށެވެ. މާދަމާ ކުޅުން ހަމަ ޖެހިފައިވަނީ ހެނދުނު 9:15 އިން 12:00 އަށެވެ.\nފުޓްބޯޅަ އާއި ފުޓްސްލްގެ ގަވާއިދުތައް މިކްސް ކޮށްގެން ކުޅޭ މި މުބާރާތުގައި ޖުމްލަ އަށް ޓީމަކުން ބައިވެރިވެފައިވާއިރު ޓީމުތައް ނަގައިފައިވަނީ އެ ކޮލެޖްގައި ތައުލީމު ހާސިލް ކުރަމުންގެންދާ ދަރިވަރުންނާއި ލެކްޗަރާއިންގެ އިތުރުން މެނޭޖްމަންޓް ސްޓާފުންގެ ތެރެއިންނެވެ. އެއީ އަންހެން ދެ ޓީމާއި ފިރިހެން ހަ ޓީމެކެވެ.


Rihathasheege thereyah mehi ganbaalumah fahu ehlailaasheve!\nރިހަތަށީގެ ތެރެއަށް މެހި ގަންބައިލުމަށްފަހު، އެއްލައިލާށެވެ!\nމެއްސަކީ ބަލިފަތުރާ ސޫތްޕެކެވެ. ނަޖިސްތަންތަނުގައި މެހި އުޅޭ މަންޒަރާ، ނަޖިސްތަންތާ އިށީނދެ ހެދުމަށްފަހު ކާބޯތަކެތީގެ ސުފުރާތަކުގައި އަދި ގޭތެރެއާ މީހުން އެއްވެއުޅޭ ތަންތަނުގައި މެހި އިށީނދެ ހަދާތީ އަޅުގަނޑުމެންގެ ލޯމައްޗަށް ފެނެއެވެ.\nކާބޯތަކެތި އަޅާފައިވާ ތެލި، ތަށި، ކަންވާރުގައި މެހި ޖައްސައިފިނަމަ، ކަން ކުރަންވީގޮތުގެ އިރުޝާދެއް ކީރިތި ރަސޫލާގެ ޙަދީޘްފުޅުތަކުގައި ވާރިދުވެފައިވެއެވެ. ކީރިތިރަސޫލާގެ އަރިއަހުން ޙަދީޘް ރިވާކުރެއްވުމުގައި އިތުބާރުހުރި ދެ ޞަޙާބީންކަމުގައިވާ އަބޫހުރައިރާ ރަޟިޔަﷲ ޢަންހު އާއި އަބީ ސަޢީދުލް ޚުޛްރީ ރަޟިޔަﷲ ޢަންހުގެ ކިބައިން ރިވާވެފައިވާ މި ޙަދީޘްފުޅު، ޢިބާރާތްތަކުގެ ކުދި ތަފާތުތަކާއެކު، ޞަޙީޙުލް ބުޚާރީ، ސުނަނުއްނަސާއީ، ސުނަނު އިބްނު މާޖާ ފަދަ މަޝްހޫރު ޙަދީޘް ފޮތްތަކުގައި ވާއިރު، މި ޙަދީޘްފުޅުން ދޭހަވާ މައިގަނޑު މާނައަކީ، މެހީގެ ދެ ފިޔައިގެ ތެރެއިން އެއް ފިޔައިގާ ބަލި، އަދި އަނެއް ފިޔައިގާ އެ ބަލީގެ ފަރުވާ އެ ސޮރު އުފުލާކަމެވެ. އަޅުގަނޑުމެން ގެންގުޅޭ ކާބޯތަކެތީގައި މެހި ޖައްސައިފިނަމަ، ވީ އެންމެ އަވަހަކަށް އެސޮރު ކާބޯތަކެތީގެ އެ ކަންވާރުގެ ތެރެއަށް ގަންބައިލުމަށްފަހު ނަގައި އެއްލައިލުމަށް، މި ހަދީޘްފުޅުގައި ކީރިތި ރަސޫލާވަނީ އިރުޝާދުދެއްވައިފައެވެ. މިކަމުގެ ސަބަބުކަމަށް ޙަދީޘްފުޅުގައިވަނީ، ކާބޯތަކެތީގެ ކަންވާރުގައި މެހި އަބަދުވެސް ޖައްސާނީ ބަލީގެ ޖަރާސީމު އުފުލާ ފިޔަގަނޑު ކަމަށްވާތީއެވެ. އަނެއް ފިޔަގަނޑާއެކު ވަގުތުން މެހި ގަންބައިލުމުން، ޖަރާސީމުތައް ނައްތާލާނެ " ފަރުވާ " އަނެއް ފިޔަގަނޑުން ކާބޯތަކެއްޗަށް ނަޤުލުކުރެވޭނެއެވެ.\nޢިލްމުވެރީން ވިދާޅުވާގޮތުގައި މެހި ޖައްސާ ކޮންމެ ކާބޯ އެއްޗެއްގެ ތެރެއަށް މެހި ގަންބައިލައިގެން ނޫނީ އެ ތަކެތި ކައިބޮއި ހަދައިގެން ނުވާނެކަމަކަށް މި ޙަދީޘްފުޅަކުން ކީރިތި ރަސޫލާ ލާޒިމުކުރައްވާފައެއް ނުވެއެވެ. ނަމަވެސް، މިއީ އެފަދަ ޙާލަތެއްގައި ޢަމަލުކުރަން މަންފާހުރި ގޮތެއް ބަޔާންކޮށްދެއްވައި އިތުރު އެކަލޭގެފާނު ދެއްވާފައިވާ އިރުޝާދެކެވެ.\nކީރިތި ނަބިއްޔާގެ މި ޙަދީޘްފުޅާމެދު މީލާދީން 1872 ވަނަ އަހަރުއްސުރެ ސައިންސްވެރީން ގެންދަނީ އެކިކަހަލަ ދިރާސާތައް ކުރައްވަމުންނެވެ. މިއަދާ ހަމަޔަށް ކުރެވިފައިވާ ދިރާސާތައް ކަށަވަރުކޮށްދޭ ގޮތުގައި ދުނިޔޭގެ އެތަންމިތަނުގައި ދިރިއުޅޭކަމަށް ފާހަގަކުރެވިފައިވާ ތަފާތު 64000 ބާވަތުގެ މެހީގެ ތެރެއިން، ކޮންމެ ބާވަތެއްގެ މެހީގެވެސް ކަނާތު ފިޔަފަތްގަނޑުގައި ގިނަ ޢަދަދެއްގެ ބަލިފަތުރާ ޖަރާސީމު އެސޮރު އުފުލައެވެ. ވާތު ފިޔަފަތްގަނޑުގައިވެސް އެކި ބާވަތުގެ ޖަރާސީމު އުފުލައެވެ. ނަމަވެސް ޠަބީޢީ ހަމަތަކުން މި ދެ ފިޔަފަތްގަނޑުގެ ޖަރާސީމު އެކައްޗެއްގެ ތެރޭ އެއްތަންވެއްޖެނަމަ، މި ޖަރާސީމުތަކުގައި ހުންނަ ނުގުޅޭ އަސަރުތަކެއްގެ ސަބަބުން، ބަލިފެތުރުމުގެ ބާރުކެނޑި، ޖަރާސީމުތަކުގެ ދިރުން ނެތިވެދެއެވެ. ސައިންސްގެ ބައެއް ހޯދުންތައް ބުނާގޮތުގައި މެހީގެ ކަނާތު ފިޔަގަނޑުގައި ހުންނަ ޖަރާސީމުތަކުގެ އެންޓި ބަޔޮޓިކެއްގެ ގޮތުގައި ވާތު ފިޔައިގާ ހުންނަ ޖަރާސީމުތައްވެ، ބަލި ފެތުރުމުގެ ބާރު މުޅީން ނެތިދެއެވެ.\nމެހީގެ އެއް ފިޔަގަނޑުގައި ހުންނަ ޖަރާސީމުގެ ބާރު ކަނޑުވައިލުމަށް އަނެއްފިޔަގަނޑުގައި ހުންނަ ޖަރާސީމު މަސައްކަތްކުރާގޮތާމެދު ކަށަވަރުކުރެވިފައިވާ މި ހޯދުންތަކުގެ އަލީގައި، އެތައް ބައްޔަކަށް އައު ފަރުވާތަކެއް ހޯދުމުގެ މަގު މިހާރު ވަނީ ފަހިވެފައެވެ. ކީރިތި ރަސޫލާގެ މި މަތިވެރި އިރުޝާދުގެ ޢިލްމީ ހަޤީޤަތް ހާމަވެ، މި ހަޤީޤަތުގެ ސަބަބުން ބޭސް ފަރުވާ އީޖާދުކުރުމުގެ އައު ދޮރުތަކަކާ ވިސްނުންތަކަކަށް މިވަނީ މަގުފަހިވެފައެވެ.\nރޯދައިގެ ދަރުމަ: ތި ހުރީ ރޯދައަށް! ރުޅި އިސް ނުކުރޭ!


Fuvahmulaku3cluster in 50 meehaku positive\nފުވައްމުލަކު ސިޓީން ފެނިފައިވާ ކޮވިޑް-19 ގެ ކޭސްތަކާއި ގުޅުމެއް ނެތް އިތުރު ކޭސްތަކެއް ފެނި ޕޮޒިޓިވްވި މީހުންގެ އަދަދު 50 އަށް އަރާފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއެ ސެންޓަރުން މިރޭ ބޭއްވި ނޫސްވެރިންގެ ބައްދަލްވުމުގައި އެޗްޕީއޭގެ ޑިރެކްޓަރު އަހުމަދު ނާސިރު ވިދާޅުވީ ފުވައްމުލަކުގައި ތިން ކްލަސްޓާއެއް އުފެދިފައިވާ ކަމަށެވެ. އެ ސިޓީން މިހާތަނަށް 50 މީހަކު ވަނީ ޕޮޒިޓިވްވެފައެވެ. ޕޮޒިޓިވް ކޭސްތަކާ ގުޅުންހުރި 959 ކޮންޓެކްޓް ވަނީ ފާހަގަކުރެވިފައެވެ.


Covid-19 aai behey enme fahuge mauloomaathu raees olhunfiluvaifi - AO News\nކޮވިޑް-19 އާއި ބެހޭ އެންމެ ފަހުގެ މައުލޫމާތު ރައީސް އޮޅުންފިލުވައިފި\nކޮޮވިޑް-19 އިން ރައްކާތެރިވުމަށް ރާއްޖޭގައި އަޅާފައިވާ ފިޔަވަޅުތަކުގެ އެންމެ ފަހުގެ މަޢުލޫމާތު ރައީސު އިބްރާހީމް މުޙައްމަދު ޞާލިޙް އޮޅުންފިލުއްވައިފި އެވެ.\nރައީސް ސޯލިހު ވަނީ ވައިރަހާއި ބެހޭ މައުލޫމާތު އޮޅުންފިލުވައި އިތުރަށް ސަމާލުކަންދޭންޖެހޭ ކަންކަމާއި ބެހޭގޮތުން ކަމާއިބެހޭ އިދާރާތަކަށް އިރުޝާދު ދެއްވައިފައެވެ.\nރައީސް އޮފީހުން ވިދާޅުވީ އިއްޔެ މެންދުރުފަހު ރައީސް އޮފީހުގައި ބޭއްވި މި ބައްދަލުވުމުގައި ކެބިނެޓުގެ ބައެއް ވަޒީރުންނާއި ރައީސުލްޖުމްހޫރިއްޔާގެ އޮފީހާއި ކަމާއިބެހޭ އިދާރާތަކުގެ އިސްވެރީންގެ އިތުރުން އިންދިރާ ގާންދީ މެމޯރިއަލް ހޮސްޕިޓަލުގެ ސީނިއަރ ޑޮކްޓަރުން ބައިވެރިވެ ވަޑައިގެންނެވި ކަމަށެވެ.\nމި ބައްދަލުކުރެއްވުމުގައި، ދުނިޔޭގެ އެކި ކަންކޮޅުތަކުގައި ކޮވިޑް-19 ފެތުރެމުންދާ މިންވަރާއި، މިކަމުގައި އެހެން ޤައުމުތަކުން އަޅަމުންދާ ފިޔަވަޅުތަކާއި، މި ވައިރަހުގެ ނުރައްކާތެރިކަން ރާއްޖެއަށް އޮތް މިންވަރާއި ބެހޭގޮތުން މަޝްވަރާކުރެއްވިއެވެ. އަދި، މި ވައިރަހުގެ އަސަރު ރާއްޖެއިން ފެނިދާނެ ހާލަތަކަށް ދުރާލާ ތައްޔާރުވުމުގެ ގޮތުން އަޅާފައިވާ ފިޔަވަޅުތަކާއި، އެ ފިޔަވަޅުތައް އިތުރަށް ވަރުގަދަ ކުރެވޭނެ ގޮތްތަކާއި ބެހޭގޮތުންވެސް ރައީސް ވަނީ މި ބައްދަލުކުރެއްވުމުގައި ވަޒީރުންނާއި ކަމާއިބެހޭ އިދާރާތަކުގެ އިސްވެރިންނާއި މަޝްވަރާ ކުރައްވާފައެވެ.\nއިއްޔެގެ ބައްދަލުވުމުގައި ރައީސް ދެއްކެވި ވާހަކަފުޅުގައި، ކޮވިޑް-19 ވައިރަސްއާއި ގުޅިގެން ދިވެހި ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރުމަށް ކުރަންޖެހުނު ކޮންމެ ކަމެއްގައި ސަރުކާރުން ތައްޔާރަށް އޮތްކަމުގެ ޔަޤީންކަން ދެއްވިއެވެ. އަދި ރާއްޖެއިން އަޅާފައިވާ ފިޔަވަޅުތައް އެ ގޮތުގައި ކުރިޔަށްގެންދިއުމާއި މޮނިޓަރކުރުމުގެ ކަންކަމަށް ޚާއްޞަ ސަމާލުކަމެއް ދެއްވުމަށް ރައީސް ވަނީ އެދިވަޑައިގަންނަވާފައެވެ،\nރައީސް އިބްރާހީމް މުޙައްމަދު ޞާލިހްކޮރޯނާ ވައިރަސްކޮވިޑް-19


Parole ge dhashun nerey gaidheennah STELCO in vazeefaa dhenee\nއެކަމުގެ އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން--\nޕެރޯލްގެ ދަށުން ނެެރޭ ގައިދީންނަށް ސްޓެލްކޯއިން ވަޒީފާ ދެނީ\n08 އޮކްޓޯބަރ 2020 - 19:51:07\nއެކި ކުށްތަކަށް ހުކުމް ތަންފީޒުކުރަމުންދާ މީހުންގެ ތެރެއިން ޕެރޯލުގެ ދަށުން ދޫކުރާ މީހުންނަށް މީހުންނަށް ސްޓެލްކޯ އިން ވަޒީފާ ދޭން ނިންމައި، އެކަމުގެ އެއްބަސްވުމުގައި އެ ކުންފުންޏާއި ހޯމް މިނިސްޓްރީއާ ދެމެދު ސޮއިކޮށްފި އެވެ.\nސްޓެލްކޯގައި މިއަދު ބޭއްވި ރަސްމިއްޔާތެއްގައި ހޯމް މިނިސްޓްރީގެ ފަރާތުން އެކަމުގެ އެއްބަސްވުމުގައި މިނިސްޓަރު އިމްރާން އަބްދުﷲ ސޮއިކުރެއްވިއިރު ސްޓެލްކޯގެ ފަރާތުން ސޮއި ކުރެއްވީ އެކުންފުނީގެ މެނޭޖިން ޑިރެކްޓަރު ހަސަން މުގުނީ އެވެ. އަދި ކަރެކްޝަންސްގެ ފަރާތުން ކޮމިޝަނާ އޮފް ޕްރިޒަންސް އަހުމަދު މުހައްމަދުފުޅު ވަނީ އެއްބަސްވުމުގައި ސޮއިކުރައްވާފަ އެވެ.\nއެއް އަހަރު ދުވަހުގެ މުއްދަތަކަށް ސޮއި ކުރި އެ އެއްބަސްވުމުގެ ދަށުން ވަޒީފާދޭއިރު ބޮޑަށް އިސްކަންދޭނީ ޖަލުގައި އެކި ހުނަރު ދަސްކޮށްދޭ ޕްރޮގްރާމުތައް ފުރިހަމަކޮށްފައިވާ ގައިދީނަށެވެ.\nއެ ރަސްމިއްޔާތުގައި މިނިސްޓަރު އިމްރާން ވިދާޅުވީ ކުށުގެ ވެއްޓަށް ހުށަހެޅޭ ޒުވާނުންގެ ސަބަބުން މުޖުތަމައުގެ ދުޅަހެޔޮކަމަށް ވަރަށް ބޮޑަށް ނޭދެވޭ އަސަރުކުރާ ކަމަށާއި އާންމުކޮށް މީހުން ކުށަށް ހުށަހެޅެނީ އިގްތިސޯދީ ފުއްދުންތެރިކަން ނެތުމުން ކަމަށެވެ.\nއެހެންވެ ގައިދީން އަނބުރާ މުޖުތަމައަށް ނެރޭއިރު މަސައްކަތްތެރި ބަޔަކަށް ހަދައި އަމިއްލަ ފައިމައްޗަށް ތެދުވޭނެ މަގު ފަހިކޮށްދޭން ޖެހޭކަން މިނިސްޓަރު ފާހަގަކުރެއްވި އެވެ.\nއޭގެ އިތުރުން އެ ރަސްމިއްޔާތުގައި ސްޓެލްކޯގެ މެނޭޖިން ޑިރެކްޓަރު ވަނީ އެކުންފުންޏަކީ މަސައްކަތްތެރި ޒުވާނުންތަކެއް ހިދުމަތް ގައުމަށް ފޯރުކޮށްދީ މުހިއްމު ޒިންމާއެއް އަދާކުރާ ކުންފުންޏެއްކަން ފާހަގަކުރައްވާފަ އެވެ. އަދި ވިދާޅުވީ ޕެރޯލުގެ ދަށުން އަނބުރާ މުޖުތަމައަށް ނިކުންނަ ފަރާތްތަކަށް ދެވެން ހުރި ފުރުސަތުތަކާއި އެއްބާރުލުން ދިނުމަކީ ހުރިހާ ދާއިރާތަކަކުން ވެސް ކޮށްދޭން ޖެހޭ ކަމެއް ކަމަށް ގަބޫލުކުރައްވާ ކަމަށެވެ.


Malé Dhamana Veshi in measles vaccine jahaidhenee - AO News Malé Dhamana Veshi in measles vaccine jahaidhenee\nއެމްއެމްއާރު ވެކްސިން ފުޅިއެއް - ފޮޓޯ: އައިބީޓައިމްސް\nމާލޭ ދަމަނަވެށިން މީސްލްސް ވެކްސިން ޖަހައިދެނީ\nމާލޭ ދަމަނަ ވެށިން މީސްލްސް ނުވަތަ ހިމަބިހީގެ ވެކްސިން ޖަހައިދިނުމުގެ ޚިދުމަތް ފަށައިފި އެވެ.\nދަމަނަ ވެށިން އިއްޔެ ނެރުނު އިއުލާނެއްގައި ބުނެފައި ވަނީ ވެކްސިން ޖަހައިދިނުމަށް ހަމަޖެހިފައި ވަނީ މީސްލްސް ވެކްސިންގެ ދެ ޑޯޒް ފުރިހަމަ ނުކޮށް ތިބި ކުދިންގެ ތެރެއިން 18 އަހަރު ނުފުރޭ ކުދިންނަށް ކަމަށެވެ.\nއަދި ބަންދު ނޫން ކޮންމެ ދުވަހެއްގެ ހެނދުނު 08:15 އިން ފެށިގެން ހަވީރު 17:00 އާއި ހަމައަށް ވެކްސިން ޖަހައިދެމުން ދާނެ ކަމަށްވެސް އެ އިއުލާނުގައި ބުނެފައި ވެއެވެ.\nދަމަނަ ވެށިން ބުނީ ވެކްސިން ޖަހަން ވަޑައިގަންންވާއިރު، ކުއްޖާގެ އައިޑީގެ ކާޑުގެ އިތުރުން ވެކްސިން ފޮތް ގެންދަން ޖެހޭނެ ކަމަށެވެ. އަދި ވެކްސިން ފޮތް ނެތް ކުދިންނަށްވެސް އައިޑީ ކާދު ގެނައުމުން ވެކްސިން ޖަހައިދެވޭނެ ކަމަށްވެސް ދަމަނަ ވެށިން ބުނެއެވެ.\nމީގެ އިތުރުން، ވެކްސިން އަށް އަދި ވެކްސިން ޖެހުމަށް އެއްވެސް ފީއެއް ދައްކަން ނުޖެހޭނެ ކަމަށާއި، މީސްލްސް އާއި ގުޅޭ އިތުރު މަޢުލޫމާތު ހޯދުމަށް ހޮޓްލައިން ނަންބަރު 7377004 އަށް ގުޅުމަށްވެސް ދަމަނަ ވެށިން ވަނީ އެދިފައެވެ.\nރާއްޖެއަކީ ހިމަބިހި ނައްތާލެވިފައިވާ ޤައުމެއް ކަމުގައި ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ކަނޑައެޅިތާ ދޮޅު އަހަރު ދުވަސް ފަހުން ރާއްޖެއިން މިވަނީ އަނެއްކާވެސް ހިމަބިހި ފެނިފަ އެވެ.\nރާއްޖެއިން ނައްތާލެވުނު ހިމަބިހި އަލުން ފެތުރެމުން އަންނަ ކަމަށް ހެލްތު މިނިސްޓްރީން މިއަދު ރަސްމީކޮށް އިއުލާން ކޮށްފައިވާއިރު މިހާތަނަށް ކުޑަކުއްޖަކާއި، ބޮޑު މީހަކުވަނީ ހިމަ ބިއްސަށް ޕޮޒިޓްވެފައެވެ. އޭގެ ފަހުން ހިމަބިއްސަށް ޝައްކުވެގެން 17 އަހަރުގެ ފިރިހެން ކުއްޖަކަށް ވެސް ވަނީ ފަރުވާ ދީފައެވެ. ނަމަވެސް ހެލްތު މިނިސްޓްރީ އިން ބުނީ އެކުއްޖާ ހިމަބިއްސަށް ނެގެޓިވް ކަމަށާއި، އެ ކުއްޖާ އަކީ ހިމަބިހީގެ ވެކްސިންވެސް ޖަހާފައިވާ ކުއްޖެއް ކަމަށެވެ.\nހިމަބިހީގެ އަލާމާތްތައް ފެންނަން ފަށާނީ ވައިރަސްގެ އަސަރު ކުރާތާ 10-14 ދުވަސް ތެރޭގަ އެވެ. ބަލީގެ އާންމު ނިޝާންތަކާއި އަލާމާތްތަކުގެ ތެރޭގައި؛ ހުން އައުމާއި ހިކިކޮށް ކެއްސުމާއި ނޭފަތުން ފެން/އަރިދަފުސް ފޭބުމާއި ކަރުގައި ރިއްސުން އަދި ލޯ ދުޅަވެފައި ހުރުން ހިމެނެ އެވެ.\nކުދިންނަށް ވެކްސިން ދިނުމަށް ދެކޮޅު ހަދާ ބެލެނިވެރިންނަށް އަންނަ މަހު ދައުވާ ކުރަނީ\nމިއަދު އެކަނިވެސް2މީހަކު ހިމަބިއްސަށް ޕޮޒިޓިވް ވެއްޖެ\nއިއްޔެ އެކަނިވެސް ހިމަބިއްސަ 100 އަށްވުރެ ގިނަ ކުދިންނަށް ވެކްސިން ޖެހި\n17 އަހަރުގެ ފިރިހެން ކުއްޖާ ހިމަ ބިއްސަށް ނެގެޓިވް:ހެލްތް މިނިސްޓްރީ


Sihhathu rangalhu vandhen filmuthah medhu kandaalumahhfahu Amitabh dhigu chuhhty akah - One Online\nއަމީތާބް ބަޗަން ----\nސިއްހަތު ރަނގަޅު ވަންދެން ފިލްމުތައް މެދުކަނޑާލުމަށްފަހު އަމީތާބް ދިގު ޗުއްޓީއަކަށް\nލިވާ މައްސަލައެއްގައި މީގެ ދެހަފުތާ ކުރިން އަމީތާބް ބަޗަން ވަނީ ހާލުބޮޑުވެގެން ހޮސްޕިޓަލުގައި އެޑްމިޓްކޮށްފައެވެ.\nމީގެ ދެދުވަސްކުރިން ހޮސްޕިޓަލުގެ އެނދުމަތީގައި އޮވެ އަމީތާބް ވަނީ ޓުވީޓެއް ކޮށްފައެވެ. ޓުވީޓުގައިވާ ފޮޓޯއިން ފެންނަނީ އަމީތާބްގެ ފަޔެވެ. ބަލަން އޮތީ ޓީވީން ދައްކަމުން ދިޔަ ފުޓުބޯޅަ މެޗެކެވެ. ކެޕްޝަނަކަށް ލިޔެފައި އޮތީ، ފަޔަށް އިސްޓާކީނު އަރުވައިގެން މުޅި ދުވަހު ފުޓުބޯޅަ ބަލަނީ ކަމަށެވެ.\nފަހުގެ ރިޕޯޓްތައް ބުނާ ގޮތުގައި އަމީތާބް ހޮސްޕިޓަލުން ދޫކޮށްލިކަމުގައި ވިޔަސް ފިލްމީ ދާއިރާއިން ދިގު ޗުއްޓީއެއް ނަގާނެއެވެ.\nނަމަވެސް އެ ޗުއްޓީ އަމީތާބް ނަގަނީ މިވަގުތު ކުޅެމުން އަންނަ ފިލްމު "ޖުންދު" ޑިސެމްބަރުގައި ރިލީސްކުރުމަށްފަހުއެވެ. އެއަށްފަހު އަމީތާބް ސޮއި ކޮށްފައިވާ އެހެން ފިލްމުތަކުގެ މަސައްކަތް ކުރާނީ ބަލި ރަނގަޅުވެ ރަނގަޅު ރެސްޓެއް ވެސް ނެގުމަށްފަހު ކަމަށްވެއެވެ. މިގޮތަކީ އަމީތާބްގެ ދަރިން އަދި އަންހެނުން ޖަޔާ ބަޗަންވެސް ބޭނުންވާ ގޮތް ކަމަށް ވެއެވެ.\nއަމީތާބް ދިގު މެޑިކަލް ޗުއްޓީއަކަށް ދާއިރު އޭނާގެ ދެތިން ފިލްމެއް ރިލީސްކުރުމުގެ މަގުމަތީގައި ވެއެވެ. އެއީ ފިލްމު "ޖުންދު" ގެ އިތުރުން ރަންބީރު އާލިޔާ އާއެކު ފެނިގެންދާ ފިލްމު "ބްރާމަސްތުރާ" އަދި އިމްރާން ހަޝްމީއާއެކު ފެނިގެންދާ ފިލްމު "ޗެހެރާ" އެވެ.